
sau revolta înţelepciunii 


Ion Paranici, „poet prin ceea ce scrie, fie poezie, 
fie tablete de ziar” (Emilian Marcu), „întemeietor de 
valoroase cărți” (cum scria lon Paranici despre cărturarul 
Ilie Dan), şi-a scos, discret, pentru a o împărți prietenilor 
ŞI, deci, şi rafturilor bibliotecilor, o splendidă carte de 
înţelepciune, „Din cele câte au fost” (Editura 
„Muşatinii”, 2013). „O carte de împăcarea cu lumea şi, 
deopotrivă, de nelinişti, însoţite de bucuria că, din toate 
câte au fost, trăieşte respectul”, cum îmi scria, în 
dedicaţia de pe coperta de gardă, în recentul decembrie. 


Structurată pe patru teme mari (,,Limpul 
mărturisitor”, „Destin de statui”, „Muzica — „pusă în 
scenă” la Casa Cristian” şi „Supus literei de tipar”, cartea 
domnului lon Paranici reprezintă, în primul rând, o 
revoltă a înţelepciunii, dar şi o înţelepciune a revoltei, din 
partea unui „ziditor de cuvinte” remarcabil, deci a unui 
om cu o tulburătoare „vocaţie întemeietoare”, a unui 
nume al cetăţii”, în faţa căruia, de când mă ştiu, cu mă 
plec şi cu evlavie, dar şi cu dezarmantă dragoste. 


Ion Paranici, omul ursit atavic să priceapă că 
„istoria se învaţă şi se trăieşte, întreţinându-i lucrarea”, 
deşi viaţa avea să-i arate, uneori cu mult prea multă 
brutalitate, „cum se trăieşte starea de jenă”, într-un târg 
„cu mult prea puţine statui”, dar cu o ignorată redutabilă 
aristocrație a frumosului, care păşeşte serafic prin 
paginile cărţii şi care divinizează aerul pe care îl 
respirăm. 


„Supus împătimirii jurnalistice”, lon Paranici a 
„pus cuvinte şi idei la lucru”, le-a „făcut să se bucure sau 


să se încrunte, să mediteze şi să pledeze pentru întruparea 
binelui”, într-un timp social al jalnicei alienări, în care 
„neodihna condeiului, a cuvântului aspirând la cerneala 
de tipar” par să piardă din sacralitate. lar ideile 
întovărăşesc păşirile lui Ilie Dan, Grigore Ilisei, George 
Sidorovici, Dimitrie Loghin, Mihail Iordache, Mihai 
Iacobescu, Mircea Motrici, Radu Mareş, Mircea A. 
Diaconu, lon Carp-Fluierici, George Damian, loana 
Nistor, Grigore Vieru, Toader Hrib etc., într-o „stare a 
permanenţei” care îndepărtează definitiv „culoarea urâtă 
a nedreptăţii” lumeşti din spaţiul şi timpul care îi aparţin 
lui Ion Paranici. 


„Încotro mergeţi, domnilor? E momentul dezmeti- 
cirii! Istoria, timpul nu mai au răbdare”, se aude starea de 
nelinişte în „convingătoarea expresie artistică” din 
fiecare „literă a cărţii”, carte de mărturisire şi carte de 
închinat, deci un fel de „luciditate a dialogului” refuzat 
de „o vârstă” a civilizaţiei urbane sucevene din ce în ce 
mai alienată, mai nctrăitoare, dar şi carte care va dura, 
pentru că merită, pentru că duce cu sine, în viitorime 
„oameni ai Sucevei (şi nu numai) dăruiţi artei, culturii, 
care au trăit sau trăiesc din rostirea frumoasă şi 
înţeleaptă”. 


După trei cărți de poezie poezie şi după tot atâtea 
cărți de remarcabilă publicistică, Ion Paranici înseamnă o 
existență reală şi durabilă, care şi-a construit „cetatea 
sufletului, cu toate ferestrele deschise (Emilian Marcu), 
aşa cum înseamnă şi un reper însemnat „din cele câte au 
fost” sunt şi vor fi jaloane sigure ale spiritualității 
bucovinene. 

Tulburătoare frescă 
a târgului provincial 


Dincolo de aparențele acestei lumi, oarecum 
triumfală, există micimea fiinţei umane, adică o zbatere 
existenţială ciudată şi, oficial, refuzată, caracterizată, în 
primul rând, de suficiență, de resemnare, de licăriri 
fărâmiţate de bucurie şi de o dezlănţuire năucitoare de 
efemeritate. Lumea aceasta, pe care o dosim, cu 
tenacitate, în subconştient (nici măcar în intimitatea 
sufletului nostru nu ne-o asumăm) este o zbatere 
neglorioasă, în care zâmbetul, dar şi omenescul, în 
general, capătă, ca trăire, dimensiuni epopeice, omul, 
bietul om, împovărat de vremelnicie, izbutind evadări 
neglorioase, dar pline de uman şi de umor, care-i permit 
să devină stăpânul clipei, dar cu făloşenia proprietarului 
de veşnicie. Lucian Blaga spunea că în fiecare dintre noi 
stă pitit câte un atentator la autoritatea Marelui Anonim, 
iar instinctul revoltei se manifestă prin brutalitatea cu 
care încercăm să impunem, celor din jur, propriul eu, cu 
micile lui plăceri şi făloşenii, cu ridicolul veseliei banale, 
care descinde mai ales din situaţii, dar şi dintr-o 
dezinvoltură a precarităţii limbajului. 


Lumea aceasta şi, totodată, lumea aceea, nefiresc 
de aceea, splendid zugrăvită, cândva de Saltâkov-Şcedrin 
(„Târguşorul Okurov”, „Mlaştina Glupovenilor” etc.), 
este, de fapt, universul ctitorit, prin descoperire şi 
redefinire, de către umorul românesc, în ciuda faptului că 
o bună parte dintre povestirile lui Gogol, ale lui Aleko 
Konstantinov („Bai Ganiu”) sau ale lui Şalom Alehem 
(„Halal de mine, sunt orfan”, de pildă), sugerează 
universalitatea hazoasei nimicnicii a societăţii omeneşti. 
lar în umorul românesc, suceveanul Constantin 
Horbovanu ocupă un loc distinct, probat prin cartea 


„Înţelepciunea umorului”, o carte construită, în ciuda 
diversificării distincte a genurilor (cugetări, proze 
umoristice şi epigrame), în spiritul unităţii unui roman 
bine chibzuit şi inedit înfăţişat semenilor. 

La o lectură atentă, cugetările lui Constantin 
Horbovanu întrezăresc, în sensul conturării, o adevărată 
pleiadă de personaje, care au sau doar vor să pară că au 
ceva de spus, personaje cu greutate, aproape 
filosoficoase, care definesc lumea cu metode aforistice 
(„Praful nou distruge istoria veche”, „Nu-mi pare rău că 
îmbătrânesc. Numai să nu fie în zadar”, „Spre deosebire 
de minciună, adevărul se naşte o singură dată” sau „În 
viaţă, nu regreta ce n-ai făcut. Regretă ce-ai făcut în mod 
regretabil”), aşa cum există şi personaje gen Gâgă, care 
rostesc adevăruri importante, printr-un enunț aparent 
banal, deci tradiţional pontos („Omul care nu latră 
muşcă”, „Omul pentru oameni este lup. Dar pentru 
lupi?”, „E atât de statornic în.. .nestatornicie!” sau 
„Nevasta blândă zgârie rău!, spunea un celibatar”). Se 
identifică, în astfel de cugetări, inspirat înşiruite, un 
adevărat dialog al orgoliilor pământeşti, orgolii care se 
vor dezlănţui, cu adevărat, în prozele umoristice, care au 
nevoie de asamblare, în modul nostru de a le recepta, 
dacă vrem, cu adevărat, să retrăim istoria ultimilor patru 
decenii ale Sucevei, târg provincial moldovenesc în care 
nimic nu se schimbă, în ciuda faptului că apelativul 
„tov.” sau „tovarăş” a fost abandonat cu cel al statutului 
de stăpân, de proprietar, adică „domn”. 

În prozele umoristice, reperele importante ale 
vieţii provinciale sunt asociaţia de locatari, crâşma, 
revelionul şi familia, în universul acesta intim (al 
familiilor sucevene)  ivindu-se, arar, personaje cu 


adevărat luminoase şi dinamice: copiii. Horbovanu are o 
complicitate afectivă dezarmantă cu copiii, soldată cu o 
adevărată încărcare energetică, lesne  tansferabilă 
cititorului. 


Personajele, începând cu  personajul-autor, 
construit voit ca un reper cenuşiu al unui univers cenuşiu, 
au, în ele, resemnarea românească, admirabil sesizată de 
Gabriel von Spleny, dar şi de pe nedrept uitatul prozator 
Em. Grigorovitza, o resemnare deghizată, perdeluită cu 
bucuria nesemnificativului, deci cu umor. Personajele 
aparţin şi definesc proletcultismul, cu „valorile” lui 
desuete, menținute, din păcate, şi în prezent, şi în viitorul 
apropiat, devastatoare, pentru civilizaţie, dar nu şi pentru 
provincialism, fiind inițiativa, care promovează 
autoritatea şefilor de asociaţii de locatari sau a băncosului 
Titi, personaj care face colaje-întâmplări din bancurile 
vremii, asupra unei lumi arțăgoase, dar fidelă iniţiativelor 
obşteşti, prin care deja se simt potenţate până la 
importanţă. 


Genul acesta de umor, care şi-a trăit anii de glorie 
în perioada cunoscutei reviste „Urzica”, umor în care 
cotidianul şi, deci, obştescul, reprezintă repere de bază, 
are, în Constantin Horbovanu, un exponent bucovinean 
singular, umorul Bucovinei fiind, de-a lungul vremilor, 
fie pamfletard (dar cu numai doi reprezentanţi, adică 
Mihai Teliman şi lon Grămadă), fie epigramistic (gen în 
care au excelat George Voevidca, Vasile Bogrea, Eusebiu 
Hotinceanu şi Apolo Bolohan). Înrudiri discrete pot fi 
aflate doar cu câteva dintre povestirile lui Em. 
Grigorovitza, deşi primul traducător şi editor al operei 


eminesciene în spaţiul german, nu s-a dorit şi umorist, 
dar înţelesese că umorul poate reda cel mai bine „lumea 
măruntă”, cum o numea lorga, a cotidianului fără de 
pretenţii („Omul păţit”, de pildă). 


Prozele umoristice ale lui Constantin Horvovanu, 
ca şi cugetările lui, probează „înţelepciunea umorului” 
românesc, dar şi al horbovanismului în sine, remarcabile 
fiind „Angelica” (prima proză pe care a publicat-o în 
„Urzica), „Ceasul”, „Ghetele”, „Lovituri”, „Imaginaţie”, 
„Nimic paranormal!”, „Papucii, la uşă!”, „Răzbunarea”, 
„Soarta preşedinţilor”, „Să nu mai laşi uşa deschisă!”, 
„Abaterea de la un principiu”, „Biletele de la Amara”, 
„Maşina de cusut”, „O soacră model”, „Viaţi paralele” şi 
aşa mai departe, deci părţile constitutive ale unei 
tulburătoare fresce a târgului provincial, ursit unui 
conservatorism anihilator pentru toţi vecii, şi târgul, dar 
şi conservatorismul, numindu-se, printr-o nedreaptă, dar 
eficientă ursire, Suceava. Târgul Sucevei, cel fără de 
memorie, cel de după gloriile de odinioară, cel care 
seamănă, cum sugera Wickenhauser, cu o regină părăsită, 
care-şi acoperă, cu vălul cotidianului anost, vestigiile 
ofilirii, suprapuse hidos peste frumuseţea-i măreaţă, de 
altădată, pentru care atâţia împărați şi regi s-a bătut cu 
încrâncenare. 


Epigramele, cu premii importante obţinute la 
concursuri de umor din ţară, cu rare excepţii de 
agresivitate civică („De Moş Nicolae”: În loc să vină, stă 
năuc / Moş Nicolae şi se spune / Că daruri n-are unde 
pune / Fiindcă tot... cizmele conduc!”), înseamnă, 
adesea, extensii ale cugetărilor („Dilemă modernă”: O 


Evă, cum cuvinte n-am / Din alea, fără de perdea, / S-a 
rupt din coasta lui Adam / Şi s-a lipit de... coasta mea!), 
păstrând armonia provincială a unui umor dezarmant şi 
care nu creează probleme. 


Beneficiind de ilustrațiile artistului plastic Mihai 
Pânzaru-PIM (29, în interior, plus 2, pe coperţi, deci un 
adevărat... album de caricatură!), cartea „Înţelepciunea 
umorului”, de Constantin Horbovanu, înseamnă o primă 
apariţie, şi editorială, dar şi creatoare, a unui gen literar 
care nu a făcut epocă în Bucovina, cel umoristic. Tocmai 
de asta, împătimit consumator de umor fiind, am ţinut să 
apară această carte, pe care o salut fără rezerve, ba chiar 
cu un entuziasm pe deplin conştient de susţinerile sale. 

Adrian Poruciuc 





O operă provocatoare 


O carte cu adevărat importantă, „Sub semnul 
pământului mamă”, de Adrian Poruciuc, a apărut 
recent la laşi (Editura Universităţii „Alexandru loan 
Cuza”, 2013, Colecţia  „Ethnos”), cu modestia 
premeditată că opera aceasta, care ţine indiscutabil de 
filosofia culturii, ar fi doar „un studiu arheomitologic, un 
domeniu care include arheologie, mitologie comparată şi 
folclor” (Marija Gimbutas[1]). 


Adrian Poruciuc, deşi ignoră existenţa, în spaţiul 
spiritualităţii planetare, a lui Lucian Blaga (ar „Trilogia 
cosmologică” valorează infinit mai mult decât operele 
tuturor „autorilor recenți”), cutează să ia în discuţie, mai 
curând cu metodele lui Nicolae Densuşianu, decât cu cele 
ale lui Mircea Eliade, nedumeririle savante deja 
clasicizate despre „edificiul spiritual al neoliticului” şi 
problemele „supravieţuirii tradiţiilor religioase 
precreştine” în folclorul românesc, dar şi recursul la 
Mircea Eliade, pe care îl comite Adrian Poruciuc, ignoră 
faptul că „timpul preistoric s-ar caracteriza prin procese 
specifice, adânci şi lăuntrice, aparținând conştiinţei 
umane”[2], exprimând, în fond „adeziunea... la unul sau 
altul dintre scenariile mitice, la una sau la alta dintre 
imaginile exemplare”[3], exprimând, deci, „amprentele 
unui stil” (câmpul stilistic şi, în fond, primul fapt 
stilistic)[4]. 


Optând pentru  rudimentul folk-lore, inclusiv 
pentru savantismele desuete ale „ştiinţei” respective, 
Adrian Poruciuc riscă o aserțiune ambiguă, dar care a 
provocat, de-a lungul ultimelor două veacuri, 
încrâncenate dispute: „În timp ce mulţi autori recenți au 

considerat că folclorul pare, de multe ori, să reprezinte 
mitologie în decădere, Nillson a perceput (corect, cred) 
faptul că folclorul conţine aspecte mai arhaice decât 
mitologia propriu-zisă”[5]. 


Dacă prin mit vrem să înţelegem naraţiuni precum 
legenda lui Perseu, la care autorul face referire, în care se 
găsesc în exces „motive de basm  (folk-tale 
motifs)”[6] sau „antichităţi populare”, cum le numea 
arheologul William J. Thomas, în 22 august 1846, când 
lansa, în revista londoneză „Athenaeum” 
ambiguitatea folk-lore, observaţia poate fi corectă. Dar 
asta înseamnă, de fapt, mitul? Nu cumva el este însăşi 
„matricea stilistică”, deci un fel de amprentă cosmică 
definitivă, „anterioară gândirii umane”[7], dar care diferă 
de la popor la popor funcţie de capacitatea metafizică a 
populațiilor respective? Nu cumva „arhaicul”, anterior 
mitului, înseamnă, de fapt, însăşi mitul în conţinutul lui 
metafizic, celebrele folk-tale motifs ale legendelor de tip 
elen însemnând, de fapt, „mitologie în decădere”, deci 
„degenerescenţe ale datului primordial”[8], cum opina 
Guenon? 


Continuu să cred că mitul, în primordial, era 
marcat şi condiţionat de „limbajul ritmicităţii”, deci de 
exprimări simbolice multiple şi diverse (semn, sunet, 
gest), care caracterizează ritualul menit intrării în 
armonie. Pe de altă parte, rămân partizanul lui Lucian 
Blaga şi în materie de interpretare, cel care susținea că 
„nu €e recomandabil, când încercăm să examinăm şi să 
definim mentalitatea popoarelor sau spiritul unei anumite 

culturi, să pornim la drum cu noţiuni prea condiționate de 
perspectivele epocii noastre”[9]. 


Mitologia elină, mai curând legendă decât 
mitologie, „cu lumea ei dramatică şi plină de tâlcuite 
întâmplări, reprezintă un tip de plăsmuire, în care 
elementele naturii primesc, printr-un joc fantezist, o 
umanizare estetică a lor”[10]. 


Adrian Poruciuc, prin însăşi titlul cărții sale („Sub 
semnul pământului mamă”), deja refuză un adevărat 
postulat al filosofiei culturii, cel care stabileşte că mitul 
delimitează şi armonizează „ordinea celestă, căruia îi 
aparține drumul soarelui, şi ordinea terestră, căreia îi 
aparține, dimpotrivă, succesiunea anotimpurilor”[11] 
(„Mitologia devine destinul unui popor'”[12], dar şi 
„triumful asupra propriului destin”[13], iar „adeziunea 
unui popor la unul sau la altul dintre scenariile mitice, la 
una sau la alta dintre imaginile exemplare, spune mai 
multe despre sufletul lui profund decât un mare număr de 
întâmplări istorice”[14]). 


În ce măsură Pământul sau Cerul îşi pot disputa 
statutul de „mamă” e greu de descifrat. La inzi, de pildă, 
principiul An-Ki îl are pe Ki (Pământul) drept 
componentă masculină şi pe An (Cerul), drept 
componentă feminină, maternă. În creştinism, iniţial Hera 
(atmosfera) reînvie drept „fântână” (Maria, concreteţea 
Celui Veşnic, Neprecizat şi Fără Nume fiind apa) şi îl va 
naşte pe Cel Trimis. În simbolistică, intrarea în 
vremelnicie se face prin Poarta Părinților (Pizrr-Yana), iar 


întoarcerea, prin Poarta Zeilor (Deva-Yana), iar în taoism 

„mama” este sinonim cu „originea” şi, implicit, cu 
„desluşirea”. Balcanizând, poziţionând mitul primordial 
în interpretările eline de mai târziu, majoritatea refuzate 
de „matricea stilistică” românească, nu facem decât să 
tragem oblonul peste fereastra care deschide perspective 
spre orizonturi limpezi de „recuperare ritualică a 


Timpului original”[15]. 


În acest început de argumentare, aparențele 
înşeală, pentru că eu nu-mi propun să contrazic 
admirabila carte a domnului profesor Adrian Poruciuc. 
Dimpotrivă, am toată admiraţia față de această operă, 
care îți obligă mintea să raţioneze şi să caute argumente 
plauzibile despre ceea ce ar trebui să ştim, dacă am râvni 
la fericirea începuturilor, mărturisită şi de Lao Tse, şi de 
Hesiod. Dovadă că admir cartea voi face în rândurile care 
vor urma. 


[1] Apud Poruciuc, Adrian, Sub semnul pământului mamă, 
Editura Universităţii „Alexandru loan Cuza” Iaşi, 2013, Colecţia 
„Ethnos”, p. 19 

[2] Blaga, Lucian, 7rilogia cosmologică, Humanitas, p.384 

[3] Eliade, Mircea, De la Zalmoxis la Gengis-Han, p. 208 

[4] Blaga, Lucian, 7rilogia cosmologică, p. 377 

[5] Poruciuc, Adrian, Sub semnul pământului mamă, 
Editura Universităţii „Alexandru loan Cuza” Iaşi, 2013, Colecţia 
„Ethnos”, p. 23 

[6] Ibidem. 

[7] Guenon, Rene, Simboluri ale ştiinţei sacre, p. 55 

[8] „Folclorul, fiind constituit în mod esenţial din elemente 
aparţinând unor tradiţii stinse, reprezintă inevitabil un act de 
degenerescenţă în raport cu ele”, continuă Guenon, p. 71 

[9] Blaga, Lucian, 7rilogia cosmologică, p. 362 

[10] Hayeck, Mel, Consideraţii filosofice asupra legendei 
populare, p. 2 

[11] Guenon, Rene, Simboluri ale ştiinţei sacre, Humanitas, 
2008, p. 279 

[12] Ibidem, p. 385 

[13] Eliade, Mircea, De la Zalmoxis la Gengis-Han, p. 261 

[14] Ibidem, p. 200 

[15] Eliade, Mircea, op. cit., p. 27 


Şapte mari teme, în general construite pe 
complementaritatea legendă grecească / patrimoniu 
spiritual românesc din timpurile recente, propun o 
descifrare a tainelor străvechi (aş risca, dacă m-aş referi 
la faptele stilistice ale omului  metafizic[1], toate 
anihilate, după cum se şi lăuda Herodot, de pragmatismul 
grec[2], care s-a substituit, mai ales în percepțiile şi, deci, 
în perspectivele cercetătorilor, fragmentelor mitologice 
ale datului primordial[3]. Dar există şi un plus, deja 
consacrat de Hasdeu, rădăcina etimologică, pe care 
Adrian Poruciuc, ca şi Haşdeu, pune mare preţ, adesea 
exagerând conştient, tot ca şi Hasdeu, care a fost primul 
care a răscolit, aidoma unui arheolog împătimit, toate 
răzoarele istorice ale civilizaţiilor şi ale culturilor 
europene, intuind că din datul european comun se trag 
literaturile populare, toate „adăpate din fântânele unui 
instinct virginal”, moştenirea spirituală preistorică fiind 
„vastă şi confuză, ca tot ce este primordial”[4]. 


„Românescul dulf, „montru marin” — în legătură 
cu cuvinte greceşti şi cu anumite elemente de religie 
eurasiatică timpurie”, „Marea şi motivul potopului marin 
în folclorul românesc”, „Întrupări ale sacralităţii — de la 
sanctuarele preistorice la biserici  neo-bizantine”; 
„Demeter ca „Pământ-Mamă” şi Dionisos ca „Mirele 

Pământului”, „Leul colindelor româneşti şi predecesorii 
săi”, „Dificultăţi etimologice”, „Orpheus — nume şi 
funcţie” şi „Orfism popular şi adaosuri creştine” 
reprezintă reperele exhaustive (fiecare capitol ar putea 
deveni un studiu temeinic) ale cutezătoarei cărți „Sub 
semnul Pământului- Mamă”. Reperele arhaicului sunt, 
precum se vede, legendele greceşti, cu încărcătura lor 
vulgară de folk-tale motifs, de vană literatură, care s-a 
substituit limbajului primordial, limbajului ritmicităţii[5], 
şi nicidecum textele difuze şi aparent fără logică, încă 
supravieţuinde prin rafturile bibliotecilor europene, cu tot 
cu simbolistica lor „anterioară gândirii umane”[6]. „În 
privinţa aceasta ne poate servi ca punct de reper un vechi 
document literar german, dinainte de anul 1000. Ne 
referim la aşa-numitele „Merseburger Zauberspruche” 
(Descântecele de la Merseburg), care cuprind formule ca 
şi descântecele ce se mai găsesc şi astăzi în satele 
noastre. Formule ca: „să se adune os la os, sânge la 
sânge” etc. se utilizau în vrăji, evident, şi acum o mie de 
ani, ŞI deci şi acum trei mii de ani”[7]. 


Formulele acestea aparent ilogice şi rudimentare 
făceau parte, împreună cu sunetul şi mişcarea, din ritualul 
străvechi al omului metafizic. Nu primitiv, ci metafizic. 
Ele supraviețuiesc oarecum în marea poezie elină (mai 
ales în cea lăsată nouă moştenire de Pindar, Hesiod, 
Orpheu şi Homer), dar şi în cea latină (mai ales la 
Lucretius Carro). În spaţiul românesc, prin excelenţă 
conservator, locuitorii satelor şi, mai ales, cei ai satelor 
de munte, au păstrat, neconştientizate, dar ca instinctuală 
„recuperare ritualică a Timpului original”[8], conform 
dezarmantului imbold al lui „aşa am apucat”, anumite 

elemente de „scenarii mitico-rituale”, de „fragmente 
mitologice şi ritualuri dispărute”[9], dar datina, cea care a 
generat obiceiurile, ne rămâne încă necunoscută, datorită 
capacităţii noastre metafizice deja epuizată de şabloanele 
savantlâcului, care ne determină „să tratăm cu dispreţ 
drept „superstiții” tot ceea ce nu înțelegem”[10], şi 
locuţiuni, şi calendare, şi ritualuri, şi simbolistică. 


Legendele greceşti, pe care Adrian Poruciuc le ia 
ca reper, ca şi folclorul de mai târziu vulgarizează 
metafizicul, îl spulberă cu „lumea lor dramatică şi plină 
de tâlcuite întâmplări, (care) reprezintă un tip de 
plăsmuire, în care elementele naturii primesc, printr-un 
Joc fantezist, o umanizare estetică a lor. Aşa se face că, în 
concepţia poetică populară, soarele şi luna au fost fraţi, 
ce s-au iubit cu ardoare; anumite flori şi paseri sunt 
metamorfozele dramatice ale unor personagii, închipuite 
şi acestea. Motivul real, de la care pleacă povestea din 
legendă, nu mai poate fi surprins decât în deznodământul 
acestui joc creator, în care se complace desfăşurarea ei 
pur imagistică”[11]. Civilizaţia primordială, după cum 
preciza şi deja citatul Herodot, nu credea în zeități, ci în 
elemente cosmice (identificate, pe Cer, cu numele 
vietăţilor pe care le reprezentau simbolic, altele la fiecare 
civilizaţie în parte) şi în fenomene, metafizicul 
concretizându-se printr-o „solidaritate mistică între om şi 
natură, care nu mai este accesibilă conştiinţei 
moderne”[12], dar care marchează, sub „teroarea 


9.9 


istorie1”[ 13], „drama cristologică” a civilizaţiei umane. 


E drept că în reprezentările preistorice îndeobşte 
cunoscute şi care încântă prin realizare artistică, putem 

„descifra” şi simbolistici eline, ba chiar şi romane, dar 
civilizaţia străveche, caracterizată de o simbolistică 
aproape indescifrabilă pentru conştiinţa leneşă, dar 
trufaşă a omului modern, a rămas suficient de 
necunoscută („în ciuda unui efort considerabil, tradiţiile 
populare sunt încă insuficient cunoscute”, spunea Mircea 
Eliade), deşi simbolistica ei supravieţuieşte, la nivelul 
subconştientului, în datinile popoarelor care mai au astfel 
de vestigii. În mod firesc, refacerea drumului ar trebui să 
se facă, pas cu pas, dinspre noi (frunzele sau chiar 
inflorescenţa şi fructul), înspre crengi, trunchi, şi-abia 
după aceea înspre rădăcini şi sămânță, adică înspre 
civilizaţia preistorică şi, abia la urmă, înspre cele două 
civilizaţii primordiale, polară şi boreală, ambele 
anterioare celei pe care o numim cucuteniană. 


Poate că nu întâmplător „colindele românilor, la 
fel ca dainas ale popoarelor baltice sunt adevărate 
tezaure de elemente mitice şi folclorice preindoeuropene, 
şi îndeobşte timpurii”, susține Miriam Robbins Dexter, în 
„Prefaţa la ediţia americană (2010) a remarcabilei cărți a 
profesorului Adrian Poruciuc. Poate că dainas-ul baltic, 
în interferența celor două civilizaţii primordiale, polară şi 
boreală, reprezintă o contaminare folclorică boreală sau 
poate că doina românilor înseamnă un vestigiu de 
contaminare polară în acest spaţiu boreal. Dacă nu cumva 
colindele, cele mai vechi cântece ale omenirii, pe care 
„Zeii le-au ctitorit”[14], din convingerea că doar 
„cuvântul trăieşte vreme mai îndelungată decât 
faptele”[ 15], s-au numit, pe vremea orgolioşilor ionieni, 
care, abandonând spaţiul polar, coborâră spre țărmurile 

Mediteranei,  „peanuri”, cu rădăcină în „imnele 
Titanilor”, după cum mărturisea Strabon[ 16]. 


Ca să ne dumirim, ce-i de făcut? Rămânem, de 
pildă la Demeter şi Dionysos sau, pornind de la acest 
reper de degenerescență mitică, ne despovărăm de 
legendă şi încercăm, pe seama unor „fântâni” şi mai 
vechi, să descifrăm câte ceva din tainele „poporului lui 
frunză-verde”| 17]? 


Încercăm să descifrăm în doina românească şi 
în daina scandinavă invocaţia individuală, alta decât cea 
obştească, numită colindă, sau evităm subiectul, care, 
fără îndoială, ne-ar îmbrânci din terestrismul legendelor 
greceşti în metafizicul primordial? 


Cu câteva răspunsuri desigur că vă sunt dator, în 
materialele care vor urma. Pentru că în asta constă 
valoarea cărții lui Adrian Poruciuc, în faptul că provoacă, 
incită la a gândi şi la a răscoli spuza de pe vatra unui 
popor veşnic mult prea grăbit şi prea uituc. 


[1] „Se ştie că anumite scenarii mitico-rituale, existente încă 
la ţăranii din Europa centrală şi sud-orientală la începutul secolului al 
XX-lea păstrau fragmente mitologice şi ritualuri dispărute în Grecia 
antică, înainte de Homer”, susține Mircea Eliade, op.cit., p. 7 

[2] „nu numai că nu obişnuiesc să înalțe statui, temple şi 
altare, ci, dimpotrivă, socot că cei ce le ridică sunt curat nebuni, şi 
aceasta, cred eu, pentru că ei nu şi-au închipuit pe zei ca fiind 
înzestrați cu fire omenească, aşa cum o fac elenii... Ei obişnuiesc să 
aducă jertfe... suindu-se pe cele mai înalte piscuri de munte... Aduc 
jertfe soarelui, lunii, pământului, focului şi vânturilor. Din vremuri 

străvechi, acestor singure divinități aduc jertfă”, spune Herodot 
în Istorii, Cartea IL, CXXXI 

[3] „tradiţia primordială”, cum o numea Guenon, op. cit., 
pp. 60 şi 71, subliniind că, prin folclor, „poporul conservă, fără a 
înţelege, frânturi ale tradiţiei vechi” 

[4] Hasdeu, B. P., Studii de folclor, p. 26 

[5] Guenon, Rene, Simboluri ale ştiinţei sacre, p. 7l 

[6] Ibidem, p. 55 

[7] Blaga, Lucian, op. cit., p. 388 

[8] Eliade, Mircea, op. cit., p. 27 

[9] Ibidem, p. 7 

[10] Guenon, Rene, op. cit., p. 73 

[11] Hayeck, Mel, Consideraţii filosofice asupra legendei 
populare, p. 2 

[12] Eliade, op. cit., p. 259 

[13] Ibidem, p. 262 

[14] Pindar, Nemeene, L, 2 

[15] Ibidem, IV, 1 

[16] Strabon, Geografia, II, XII. 12,13: „Peanul tracilor este 
numit de eleni imnul Titanilor” 

[17] Hasdeu, B. P., Studii de folclor, p. 26 


Preocupat excesiv de patrimoniul legendar elin, în 
asociere cu „ceremoniile specifice de iarnă”[1], care ar fi 
colindele, Adrian Poruciuc plusează, în opera „Sub 
semnul Pământului Mamă” (trimiterea involuntară la 
Hesiod nu mă surprinde: „Când fi-vor iar deopotrivă ziua 
cu noaptea şi iarăşi, / Mamă a toate, pământul va da 
feluritele-i roade”[2]), cu „analize etimologice”[3], toate 
aflate în zodia speculaţiei şi a probabilității, pentru a 
demonstra că „monstrul marin” Dulf, prezent în unele 
colinde româneşti (în majoritatea drept Duh) îşi are locul 
în pleiada de zeități greceşti, şi nu în ceea ce ne-a fost 
dat[4]. 

În marea lor majoritate, colindele, „coloanele 
vieţii”, mărturisind „straturi de cultură mai arhaice decât 
cele reprezentate, de exemplu, de mitologiile „clasice” 
greacă şi romană”[5], şi cele cântate, închinate Lunii, şi 
cel scandat, închinat Soarelui, se cântau la începutul celui 
mai vechi an nou al omenirii[6], în prima decadă a lunii 
mai, drept „imne ale Titanilor”, iar mai târziu, drept 
„peanuri ale tracilor”[7]; dar, fără îndoială, exista şi un al 
treilea set de colinde, închinate morţii şi învierii 
Timpului, în vremea solstițiului de iarnă, în Zodia 
Capricornului, cu reminiscență în Jocul Cerbului, care 
încă se mai păstrează la români, cu un întreg ansamblu de 
componente muzicale şi coregrafice ale ritualului 
străvechi. Prin urmare, povestea Dulf-ului poate fi 
integrată în specia aceasta de colinde, deja dispărute, mai 
ales că în toate este prezent „Ştiutorul de Cer” (Jo Anu, 
deci loan, „lon Făt-Frumos”), la fel ca în alte colinde, în 
care se vorbeşte de vânătoarea ritualică, „integrată în 
spirit magic” [8], şi care înseamnă, în fond, o vânătoare 
astrală. E prea devreme să fac translaţia spre un fenomen 
ceresc, cu repere în constelațiile Peştelui[9] şi a 
Capricornului, mai ales că motivul profund este cel al 
Capricornului. 


Nimic din ceea ce înseamnă „motive de basm 
(folk-tale motifs)'[10] ale legendelor greceşti nu poate 
explica inefabilul religiei naturale străvechi, o religie care 
respingea opoziţia artificială dintre „Dio creatore e 
creature”, precum şi opoziţia dintre cer şi pământ, dintre 
inimă şi corp, dintre credincioşi şi necredincioşi. 
Păgânismul, în fond, nici nu a fost dualist, natura fiind 
considerată ca fiind căminul tuturor sau, cum spunea 

Heidegger, „pământul şi cerul sunt la fel de eterni şi de 
muritori, formând un tot unitar”. Şi tot Heidegger avea să 
constate că „păgânismul ignoră dogme şi profeţi, părinţi 
şi credincioşi”, pentru că, aşa cum mărturisea Hipocrate, 
„totul este divin şi uman în acelaşi timp”. Se practica, 
totuşi, asceza, dar „asceza era contemplaţie a 
manifestărilor geniului divin; prin contemplare se 
ajungea la identificare cu Marele Tot”, deci la ceea ce 
numim, acum, intrare în armonie. Nici vorbă de zei, 
inclusiv marini, sau de plăsmuiri monstruoase, precum 
cele din legendele greceşti. 


Vechimea avea o comunicare tainică, pe care 
numai iniţiaţii o puteau dezveli de sub pulberea 
amăgitoare a cuvintelor. Pentru vechimea aceea, Soarele 
răsărea în Taur, sub semnul celor douăsprezece semne 
zodiacale ale constelaţiei (plugul cu doisprezece boi din 
„Urătură”) şi-abia cu 747 ani înainte de Naşterea lui lisus 
începu să răsară în Berbec, un parcurs zodiacal integral 
durând 25.920 ani, adică timp suficient pentru o 
maturitate iniţiatică, menită celor aleşi, puţini la număr, 
nu şi popoarelor care rămân într-o veşnică inocenţă 
infantilă şi care păşesc prin preajma cuvintelor ca pe 
lângă nişte obiecte. Au urmat Taurul şi Peştii, timp 
zodiacal în care lisus vestea ivirea Omului cu Ulciorul, 
deci a Vărsătorului. Moise, cum spune legenda, a 
sfărâmat idolul Taur, iar Peştii, aşa cum fabulează câteva 
dintre colindele româneşti, au fost îmblânziţi cu „mere 
roşii” („ouă roşii”, în tradiția creştină), trimiterea spre 
„oul cosmic” fiind, în ambele cazuri, cât se poate de 
evidentă. 

În colindele Timpului, din care fac parte şi cele 
luate în discuţie de Adrian Poruciuc, omul, care fusese 
încarcerat în timpul muritor, fiind capabil de renaştere, 
devine Capricorn (cerb, căprioară sau duh-dulf), 
precizând, precum în colindul argument din cartea luată 
în dezbatere: „Stai, voinici, nu da, / Di arichi ţi-oi lua, / 
Sus te-oi ridica, / Sus la munţi cărunţi / La dragii părinţi, 
Undi iarba creşti, / În trii se-mpleteşti, / Chip găităneşti, / 
Nime nu cosăşti”[ 11]. 


În variantele clasice, întâlnim exact aceeaşi temă, 
dar într-o tratare mai directă, cu trimitere la Timpul 
Capricornului, zodia aparentei morți şi învieri a 
Timpului: „Da” boierii-s la vânat / Şi nimică n-au aflat, / 
Numa-un pui de căprioară. / Întind puşca să-l omoară. / — 
Stăi cu puşca, nu-mpuşca, / Că eu nu-s de puşca ta” 
(Sbiera) sau: „Dar boerul nu-i acasă, / Ci-i dus la pădurea 
deasă. / Şi el s-a dus la vânat, / Şi-a vânat, cât a vânat, / 
Şi nimică n-a aflat, / Numai cât un cerbuşor / Suricel şi 
sprintinior, / Şi după el s-a luat / Şi din gură c-a strigat: / 
— Adă-mi arcul să-l săget, / Să-l culc la pământ de tăt! // 
Cerbuşorul a oftat / Şi din graiu mi-a strigat: / — Nu mă 
săgeta pe mine, / Că şi eu îs om ca tine!” (Marian). 


Colinda Timpului (jocul „Caprei? sau al 
„Cerbului”, dar şi a Duhului marin — apa fiind 
concreteţea Veşnicului, cu moartea şi învierea simbolică, 
în ziua în care timpul-lumină pare să fie răpus de timpul- 
întuneric, este dedicat Capricornului, deci Constelaţiei 
Zodiacale „responsabilă” de acest fenomen) îşi pierde 
semnificaţia (probabil mult mai profundă decât cea deja 
expusă) pentru a se vremelnici printr-un personaj, ce-i 

drept — sublim, Orfeu, apoi, prin „contaminare” creştină, 
„Lon / Sânt-lon / Nănaşul lui Dumnezeu”, deci „Ştiutorul 
de Cer”, cel care a născocit zeitățile (Anu, „soţul Marii 
Vrăciţe Cula, bărbatul cel mai integru, care a stabilit 
regulile din oraşul Arbore de pe râul cu apă”, cum 
mărturisesc tăbliţele de la Tărtăria). Fără îndoială, Marea, 
drept concreteţe a Veşnicului, putea avea propriul ei duh 
sau dulf, mai ales în Timpul Zodiacal al Peştilor, iar 
înlocuirea Capricornului cu Peştii (Cerbul cu Dulf), într- 
un ritual ancestral, păstrat fără iniţieri, aproape mimetic, 
caracterizează specificul degenerativ al folclorului, care 
păstrează „matricea stilistică” originară, dar 
contaminând-o cu o nouă fantasmă, „integrată în spirit 
magic”, prin „mumificarea sonoră”[12] a „felului specific 
de a exista în orizontul misterului şi pentru 
relevare” [13]. 


„Satul românesc este, în esenţă, preistoric”[14], 
pentru că „satul românesc şi-a însuşit multe din motivele 
ce constituiesc patrimoniul marii culturi bizantine, care 
era istorie în sensul deplin al cuvântului; dar cultura 
aceasta istorică a fost asimilată stilului preistoric al 
satelor”[15]. În satul românesc se constată, de-a lungul 
mileniilor şi chiar în ziua de azi, „rezistenţa, continuarea 
preistoriei şi contemporaneitatea ei cu istoria”[16], drept 
coordonate ale „răspântiei” şi „conservatorismului” de 
care vorbea Mircea Eliade, cu efectul paradoxal că 
„înrâuririle de tot soiul au trecut, necurmat, din istoria ce 
avea loc în regiunea noastră, asupra vieţii de sat, dar toate 
au fost potrivite unor moduri preistorice”[ 17]. 

În aceste condiţii, în care noi, cei aflaţi „la 
răspântii”, veşnic „cu jăraticul ţinut sub spuză”[18] şi, 
uneori, ademeniți de istorie, ripostăm cu „orgoliul” 
preistorie, excesul de raportare la cultura elină, în tot mai 
desele demersuri de cercetare a folclorului românesc prin 
exces de grecism (modă introdusă de Elena Niculiţă- 
Voronca), nu conduce spre dumiriri (de cunoaştere nici 
nu poate fi vorba, în condiţiile absenței inițierilor), ci spre 
confuzii din ce în ce mai grave şi mai păguboase, dar cu 
rol postulativ, graţie autorităţii ştiinţifice a cercetătorilor. 


Satul românesc a fost şi este preistorie, iar 
patrimoniul lui mitologic aparține moş-strămoşilor 
tuturor popoarelor europene, „omului pelasg”, cum îl 
numise L. Klages pe omul preistoric, reținând, desigur, 
că „în faza aurorară a omenirii”|[ 19], consideraţiile lui 
Schelling rămân caracterizante, adică „timpul preistoric 
s-ar caracteriza prin procese specifice, adânci şi lăuntrice, 
aparţinând conştiinţei umane”, mitul fiind apanaj al 
preistoriei ca „fapt primar”, ca tendință nemărturisită de 
„uzurpare a Marelui Anonim” prin „încercările omeneşti 
de a organiza viaţa individuală şi socială pe pământ, 
potrivit unei viziuni absolute”. 


Fără îndoială că scurtele perioade istorice din 
povestea veche a acestor pământuri ale noastre, cele ale 
statalităților geto-dacice („Cale victorioasă, calea 
geților”, „Strigăt de şoim luptător să brăzdeze pentru 
Dacia ta!”, se spunea în jurământul tinerilor Blaki, după 
anul 1015), au lăsat semne, odată cu asimilarea lor în 
matricea slilistică preistorică, dar dacismul nu însemna o 
identitate naţională, în sensul celei convenite astăzi, ci 

una istoricizantă, prin care populaţiile atentau la istorie, 
dacismul fiind regăsit, ca tentativă  istoricizantă 
surprinzătoare, şi la scandinavi, şi la germanici, şi la 
spanioli, revendicat în epoci târzii, odată cu panteonul 
(nu şi matricea) prelins din matricea stilistică originală 
asupra populațiilor europene, odată cu iniţierile săvârşite 
de Zalmoxe sau Deceneu, dar şi de Burebista şi Decebal, 
ințiatori în istoricitate, prin stat. 

* 

Datina, tradiția şi obiceiul nu ţin de dacism, ci de 
preistorie, deşi dacismul s-a manifestat la graniţa dintre 
preistorie şi istorie, îmbinând elementele celor două 
culturi, dar fără a le uni definitiv. 


„Cultul preistoric al bolovanilor şi prelungirile 
sale”[20], dincolo de fanteziile etimologiste deja 
obsesive, ţine de cultul străbunilor, de „stâlpi” („termenul 
v.scand. ass, „divinitate”, şi ass, „stâlp”, reprezintă, de 
fapt, unul şi acelaşi cuvânt, dar cu două sensuri”[21]), ca 
şi Calea cea Demnă de Admiraţiune sau Cheile Bâcului, 
cum i s-a zis mai târziu, care începea lângă Tecuci, în 
capitala hyperboreilor, Piroboridava, şi se sfârşeala Don. 


[1] Poruciuc, op. cit., p. 25 

[2] HESIOD, Munci şi zile, Bucureşti, 1969, p. 75 

[3] Ibidem, p. 34 

[4] Datina este un dat, o creaţie sacerdotală (Solomon, dar şi 
Siegfried susțineau că înţeleg „limba păsărilor”, a îngerilor, „limba 
iluminării”, numită „luga suryanyya”, deci „limbajul ritmului” — 
Guenon, p. 73), încredinţată, ca tradiţie (ansambluri de ritualuri 
divinatorii calendaristice — „adeziunea la unul sau altul dintre 
scenariile mitice”, cum formula deja citatul Eliade), prin ritualuri 
iniţiatice de tip şamanic, şi devenită obicei prin preluarea 

subconştientă de practici ritualice şi divinatorii care apără şi ajută. 
Datina ar fi fost creată, conform filosofilor culturii, de Spiritul Divin 
şi încredinţată popoarelor prin intermediul iniţiaţilor. „Poporul 
conservă, fără a înţelege, frânturi ale tradiţiilor vechi, aparţinând 
unui trecut atât de îndepărtat, încât devine imposibil de delimitat, 
fiind, din această cauză, asociat obscurului domeniu al preistoriei; el 
îndeplineşte, prin aceasta, funcţia unui soi de memorie colectivă, mai 
mult sau mai puţin subconştientă, al cărei conţinut este clar venit din 
altă parte” — Guenon, p. 26. „Folclorul, fiind constituit în mod 
esenţial din elemente aparţinând unor tradiții stinse, reprezintă 
inevitabil un act de degenerescenţă în raport cu ele”, chiar şi în 
condiţiile în care un text liric şi o nouă frazare muzicală par să atingă 
perfecțiunea, din perspectiva sistemului contemporan de valori. Un 
poem, în sine, un cântec în sine, abia compuse, oricât de valoroase ar 
fi, nu înseamnă tradiţie şi, cu atât mai puţin datină, deşi pot deveni 
obicei, funcţie de procentul de divertisment pe care îl conţine. 

[5] Blaga, op. cit., p. 199 

[6] Polybios, Istorii II, Ed. Ştiinţifică, 1966, 1988, p. 92 

[7] Pe vremea aceea, „anul se împlinea la răsăritul 
Pleiadelor” (Polybios), pentru că, odată cu ivirea „gingaşelor fete ale 
uriaşului Atlas” (Pindar, Nemmene, IV, 1), abia „acum anul sfânt se 
împlineşte / Şi Horele sărbătoreau pentru masa lui Apollo” (Pindar, 
Paiane, I, 52): „O, Hore tinere, frumoase şi prinse-n rotitoare 
dansuri, / Având veşminte-nrourate, gătite cu frumoase flori... / 
Veniţi la jertfele aduse de cei abia iniţiaţi / Să ne meniţi recolte bune 
şi favorabile anotimpuri” (Orfeu, Cele trei Hore). Acolo, la masa 
sărbătorească a Soarelui, în jurul căreia se roteau, în dansuri 
ameţiloare, Horele, „La masa de unde răii sunt izgoniți prin blânde 
daruri, / A răsărit Pean, vindecătorul cu plante, anume ca să-şi arate 
sănătatea / Cu armonia lui deplină umplând întregul univers” 
(Proclos din Lycia, Imn către Helios). 

[8] Blaga, op. cit., p. 392 

[9] Universe Today, Poveștile Cerului: „În mitologie, 
Constelaţia Pisces este reprezentată ărin doi peşti, legaţi împreună de 
o coardă. Conform unui mit grecesc, Pisces reprezintă peştii în care 
Aphrodite şi fiul său, Eros, s-au transformat, pentru a scăpa de 
monstruosul 'Typhon... Mai mult, Pan însuşi s-a schimbat într-un 
peşte-ţap (Capricorn) şi a sărit în râu, pentru a-i salva”. 

[10] Ibidem. 

Dumitru Teodorescu 








EGLEIrLEUL 


Cartea despre Dumitru Vinţilă 

Personaj fabulos al Sucevei, dar şi un om de o 
inconfundabilă delicateţe — dincolo de zâmbetul lui 
dezarmant, de care nu se desparte niciodată, Dumitru 
Vinţilă va avea parte, vineri, 3l octombrie 2014, 
începând cu ora 14,00, de o adevărată recunoaştere 
publică, săvârşită, la iniţiativa poetului şi artistului 
fotograf Victor T. Rusu, dar în complicitate cu Mihai 
Pânzaru-PIM şi cu Dumitru Teodorescu, în incinta 
căsoiului culturnic al lui Ion Lungu, necuvenit numit 
Centru de Sprijinire a Tradiţiilor, dar care, astfel, îşi 
capătă şi o utilitate reală. 


Nea Mitică Vinţilă, harnic mărturisitor de 
Bucovină reală, când poet şi când umorist şugubăţ, dar, 
întotdeauna un vibrant trăitor al bucuriilor altora, expune 
o sută de lucrări şi îşi va lansa şi un album, prefaţat de 
Dumitru Teodorescu, „Rolliflexul lui Dumitru Vinţilă”. 
Va zâmbi, ca de obicei, iar de pe şevalete îi va răspunde, 
tot şugubăţ şi tot cu un zâmbet, celălalt personaj fabulos 
al Sucevei, regretatul Romeo Calancea. 


Într-o vreme, venise la Suceava cel mai bogat om 
de pe planetă, unul Rockefeller, iar Dumitru Vinţilă 
fusese împuternicit drept singur fotograf oficial al presei 
româneşti. Bogătaşul, care, după cum se zvonise, dorea 
să cumpere Voroneţul, pentru a pune minunata ctitorie 
sub un clopot de sticlă, a prins şi o noapte de Înviere, pe 
la Moldoviţa. Uitându-mă la televizor, am văzut, în 
„Telejurnal” că Rockefeller se întreținea, vioi, cu nea 
Mitică Vinţilă, aşa că, a doua zi, la prima oră, mă 

înfăţişam în redacţia ziarului „Zori noi”, pentru a afla de 
la nea Mitică despre bogătoiul de capitalist. 


Fremătam de nerăbdare, împreună cu domnul Ion 
Nedelea, redactorul şef adjunct, care şi dumnealui văzuse 
emisiunea, aşa că, atunci când s-a ivit şi Dumitru Vinţilă, 
am dat amândoi năvală peste el: 

— Cum era Rockefeller, nea Mitică? 

— Ce v-a spun?, insistă şi domnul Nedelea. 

Nea Mitică ne-a privit cruciş, a zâmbit ca 
întotdeauna, a strâns din umeri. 

— De unde să-l ştiu eu pe ăla! Eu m-am dat pe 
lângă unul mai flenduros, că toţi ceilalţi erau domni... 

— Păi, ăla era Rockefeller!, a triumfat domnul 
Nedelea. 

— Ăla?! Păi avea pantofii mai scâlciaţi ca ai mei... 


Am râs de s-a cutremurat clădirea tipografiei, 
imaginându-ne că bietul bogătan capitalist şi-o fi 
închipuit că Dumitru Vinţilă, îmbrăcat modest în 
comparaţie cu securiştii şi liderii bolşevici români, o fi 
cel mai mare bogătan din România. 


Altădată, venise Regele Spaniei, Juan Carlos, şi, 
când să trec spre tipografie, m-am oprit, împreună cu 
domnul lon Paranici, redactorul şef al ziarului, să-l 
vedem pe monarh. Oricum n-am fi putut trece, pentru că 
circulaţia era oprită. Şi trece regele, cu regina lui, apoi, 
din a doua maşină, nea Mitică, singur, ne-a fluturat din 
mână, iar lumea din preajmă era extaziată: 

— E şi tovarăul Ceauşescu! E şi tovarăşul 
Ceauşlescu!... 

Domnul Paranici s-a înnegurat, ba parcă a scrâşnit 
Şi din dinţi. 


A doua zi, domnul Paranici, care participase la 
recepţia de la CCH, era tare amuzat. Când a intrat în 
cantina Combinatului, l-a văzut pe Dumitru Vinţilă, la 
masa oficială, în stânga lui Juan Carlos, în dreapta stând 
Regina Spaniei. Nu şi-a crezut ochilor, apoi, încă speriat, 
l-a rugat pe un securist să-l scoată de lângă Regele 
Spaniei pe Mitică Vinţilă. 

— Nu se poate, tovarăşe!, a protestat securistul. 
Majestatea Sa l-a invitat, după ce i-a ţinut şi locul! 


Ăsta a fost, este şi va fi mereu Dumitru Vinţilă: 


un om care place şi capetelor încoronate, şi rockefel- 
lerilor, dar şi oamenilor oameni. 

Gheorghe Scântei 


luminile 
pleiadei 


suceava 
2015 


gheorghe 
scântei 





O carte a rostirilor definitive 


34 


Nu mi s-a mai întâmplat să întâlnesc, în viaţa asta, 
un om care să adune înţelepciune şi s-o tezaurizeze, cu 
încrâncenare, doar în sufletul său, apoi, la vremea vremii, 
să apuce sămânţa cea bună din sac şi să încerce să o 
încredinţeze, cu migală, brazdelor proaspete, primăvă- 
ratice. Nici n-am ştiut că un om se poate mulţumi, zilnic, 
cu doar atât de puţin, ca să descopere, cândva, că a 
adunat atât de mult încât nimeni nu-l mai poate egala şi 
în bogăţie, şi în îndestulare. 


Nici măcar nu mi-am putut imagina că, undeva, 
pe lume, nu doar în vecinătatea propriilor mele neliniști, 
s-ar fi durat un altar viu al cărţilor, al rostirilor definitive, 
care înfruntă cu măreție vremuirile, izbândind împotriva 
timpului, asupra acestei ireparabile erori a imaginaţiei 
omeneşti, care stabileşte trecerea şi irosirea. Pentru că 
omul care a săvârşit această carte, domnul Gheorghe 
Scântei, cu religiozitatea pasiunii sale pentru rostiri 
înțelepte, asta este, un altar viu al cărţilor, cu străluminări 
discrete, în ciudata lor fermitate, spre reperele 
fundamentale ale condiţiei umane. 


Nu cred că rostul cărților s-a mai desluşit, vreo- 
dată, cu atâta nepământească vigoare, încât să li se 
închine, timp de o viaţă de om, toate dimensiunile unui 
suflet conştient de sine, precum cel adăpostit în domnul 
Gheorghe Scântei şi care, cu certitudine, merită vegheat, 
pentru totdeauna, între copertele unei cărți închinată 
cărţilor. Pentru că înseamnă o vocaţie nu să citeşti, ci să 
pricepi până la a-ţi modela sufletul, până la a te întrupa 
spirit din spirit, ca să fii îndreptăţit să-ţi ospătezi semenii 
la cina cea de taină a desluşirii luminilor. 

Şi Lev Tolstoi, dar şi bucovinenii Vasile Ghera- 
sim şi Mircea Streinul obişnuiau să spună că, în fiecare 
clipă, păşim pe lângă bunul Dumnezeu, dar fără să ne 
dăm seama de asta. Ca cititori de cărţi, ni se întâmplă şi 
mai des, ba mai ajungem, uneori, şi la sacrilegiul păşirii 
indiferente peste tot ce este dumnezeire, semn că minţile 
noastre, mult prea ostenite de trăirea clipei, nu mai au 
puterea desluşirii de divin. În cărţile omenirii, veşnicia 
deja a durat punte luminoasă spre lumină şi rari sunt cei 
care o şi văd, contururile ei vindecătoare fiind sufocate 
de narativul propriei existenţe, pe care ne tot străduim să 
o dedublăm şi, dacă se poate, să-i conferim şi un sens. 
Domnul Gheorghe Scântei, însă, nu s-a căutat niciodată 
pe sine, semn că se cunoştea bine, ci a râvnit la zestrea de 
divin din conştiinţele umane, pe care, generaţiei după 
generaţie, le-au spulberat mărşăluirile fără de ţintă şi 
pururi înspăimântate de beznă. 


Tezaurizând înţelepciune, domnul Gheorghe 
Scântei s-a tot rupt, conştient, din bezne, întrezărind 
adevăratele repere existenţiale; iar zicerile tezaurizate, 
prin voia sorții şi a întâmplării, şi-au ocupat locul într-o 
stranie naraţiune astrală, pe care o puteţi descifra, dacă vă 
preocupă cu adevărat, din paginile acestei cărţi, care, în 
ciuda aparenţelor, nu înseamnă o colecţie, ci un mod de a 
năzui şi, deci, de a deveni. 

Un poet poet: 


PAUL AMA- 


muzicianul Paul Arva 





L-am cunoscut la Gala Laureaţilor primei ediţii a 
Festivalului Naţional de Muzică Tânără „La Suceava, în 
Cetate”, ediţie organizată, în absenţa mea (coordonam un 
festival european de poezie), de fiul meu Andi şi de 
colega Oana Sîrbu. În anii care au urmat, Paul Arva a fost 
principalul meu sfătuitor pe probleme de muzică folk şi, 
împreună cu Mache şi Dinu Olăraşu, pe care îl diviniza, a 
dat consistenţă unui juriu de selecţie şi de concurs extrem 
de profesionist. 


Muzica şi poezia ne-a unit până la prietenie (pe 
Dinu Olăraşu îl ştiam şi ca poet, drept pentru care, în 
timp, am lansat împreună nişte cărți), iar discuţiile 
noastre despre viaţă şi despre poezie, din perspectiva 
neostenitei căutări de sine, au continuat la nesfârşit. În 
urmă cu vreun an sau poate că mai demult, mi-a citit, la 
telefon, câteva dintre prozo-poemele sale, care difereau, 
aparent, de poemele pe care le cânta în scenă, şi m-au 
tulburat mesajele dramelor existenţiale pe care Paul Arva 
le trăieşte dintotdeauna. Ca şi muzica lui, prozo-poemele 
sunt închinări ciudate, dar profunde, pe care doar în 
„Vede” le-am mai întâlnit. Paul Arva povesteşte, 
modelând o poveste-idee, Paul Arva este o pasăre captivă 
în rotundul buimac al planetei Pământ, Paul Arva 
încearcă evadări îndrăzneţe, dar se prăbuşeşte, de fiecare 
dată, în sine, acolo unde şi există libertatea şi sfinţenia 
(„Sinele particular şi Sinele Universal trăiesc împreună, 
ca lumina cu umbra, în grota inimii” — se spune în 
„Upanishade”). 


Recent, am primit şi cartea, care, ca întreg şi 
numai întreg poate fi, aminteşte şi de „Cântarea 

Cântărilor”, dar cu o dramă existenţială care insinuează şi 
senzaţia de sensibilitate, deşi, din punctul meu de vedere, 
Paul Arva este un om puternic, un arc de oţel care 
vibrează cosmic în clipa în care îşi sloboade săgeţile- 
păsări spre veşniciile enigmatice ale Universului. De asta, 
din respect pentru vocaţia unui poet înnăscut poet, voi 
reproduce şi prefața cărţii, dar şi cinci poeme smulse din 
sufletul lui Paul Arva. În fond, poetul poet trebuie mereu 
şi mereu arătat cu degetul. 

Mălina Aniţoaei 


MĂLINA ANIŢOAEI 

şi „Inocenţa în stare de sclavie” 

Specializată în proză scurtă, de regulă scrisă „cu 
acel stigmat al unei lecturi” (Tă/măcirea adâncului), 
rădăuţeanca Mălina Aniţoaei recidivează, cu cartea 
„Inocenţa în stare de sclavie” /Ed. „Ion Prelipcean”, 
Horodnic, 2015), în a descifra „lumea în negru şi alb” 
(Iubirea fără trădări), cele două cărţi anterioare, „Şerpii 
surâd şi muşcă” şi „Bijuteriile mele din ceară”, 
smulgându-i criticului Gh. Marin elogioase aprecieri: 
„Scurtele sale proze, de o pagină şi jumătate sau chiar 
mai MICI, sunt fulgere, tunete. Poeme sau eseuri 
exprimând trăiri, amintiri atât de reale şi atât de fantastice 
încât nu le descoperi graniţa” (Scriitori bucovineni). 


Citindu-i recenta carte, în care condeiera Mălina 
Aniţoaei se străduieşte să „tălmăcească adâncurile şi 
puterea albastrului” (Tă/măcirea adâncului) „cu prezenţa 
ei fragilă de prințesă rătăcită într-o lume ostilă” (Fetița cu 
pantofi cu toc), am regăsit o identitate creatoare difuză, în 
care jurnalismul literar, şi nicidecum eseismul, în ciuda 
faptului că formulările axiomatice nu doar că nu lipsesc, 
dar sunt viguroase şi convingătoare, se contaminează 
frumos cu sclipiri lirice şi cu frazări care doar amintesc 
de proză, deşi proză nu sunt. 


Mălina Aniţoaei, „femeia rostogolită în lume 
dintr-o pagină de Flaubert” ($a/ul bunicii), întemeiază, 
practic, un gen literar insolit, şi el „rostogolit în lume 
dintr-o pagină”, dar o pagină simbol, în care, „pe muchia 
unde se termină dragostea şi începe delirul” (Sub o 
lespede grea), se aud „zgomotele de după uşile zăvorâte” 
(ubirea mea din copilărie). Un gen literar în care liricul 
şi epicul, ambele cu apariţii neaşteptate şi accidentale, 

sunt doar cărămizi pentru turnul de fildeş al erudismului 
cu orice preţ, practicat, în ultimii ani, de tot mai multe 
dintre femeile educate ale acestei țări, un exemplu tipic 
reprezentându-l, şi în poezie, şi în proză, Angela Furtună. 
Un fel de „să mă bucur de singurătate în voie” (Un ocol 
pentru iubire) înseamnă acel turn de fildeş al scrierilor 
premeditate ca efect şi în care nu căutarea de sine 
determină destăinuirea, ci, dimpotrivă, impresiei critice 
finale 1 se subordonează întregul excurs al cărţii, printr-o 
„stranie dependenţă” (Strania dependenţă): „umbra din 
somn şi cu mine suntem una şi aceeaşi femeie” (Omul 
care-mi căuta visul). 


Nu spun şi nici nu încerc să insinuez că literatura 
de acest gen, premeditată elitist şi receptată ca atare, nu 
ar impresiona prin dimensiuni estetice, în ciuda lipsei de 
sinceritate, pe care o presupune premeditarea de 
intelectualism („la toate acestea mă gândeam ascuţit”, 
zice Mălina), „preţul pentru ceea ce simţim îl plătim 
fiecare” („Lupta cu îngerul... ”) pentru glorie pâcloasă, în 
rubricile revistelor în care scriitori rataţi ni se înfăţişează 
drept critici. Dimpotrivă, premeditarea, deşi spulberă 
epicul, prin esenţializări, rostogoleşte, când te aştepţi mai 
puţin, metafore ample, hiperbolizante. „România de pe 
strada mea e încătuşată în trecut, aşteptând căderea 
nopţii, pentru că, vedeţi dumneavoastră, noaptea orice 
nebun poate fi fericit” (Șalul bunicii), zice Mălina 
Aniţoaei, opunându-i acestei realităţi halucinante frânturi 
sentimentale, pe care le pipăre „cu degetele inimii, inima 
mea ciuntă, sfârtecată în încleştarea dintre două disperări, 
inima mea, pasăre albă, blestemată să nu-şi afle cuibul” 
(ubitul meu avea o mie de ani). 

Lumea reală, în ciuda frânturilor de fotografii- 
fotografieri blitz, rămâne, pentru Mălina Aniţoaei, „un 
măr mare cu un trunchi înalt şi aspru” (La rădăcina 
iubirii), dar în care i-a fost mereu teamă să urce, scrisul ei 
impunând semnificaţii şi conturând un univers la 
marginea lumii, un univers aidoma mărului din curtea 
copilăriei, în care multora le va fi teamă să urce. 

Maria Getica Mitoceanu 





Mama lui Răzvan Mitoceanu 
scrie şi publică poezie 

Astăzi, dimineaţă, am primit cartea de poezie 
„Punctul meu de sprijin”, de Maria Getica Mitoceanu 
(Editua Accent Print, 2014), cu dedicație (sărut mâna, 
doamnă!), şi am citit-o cu mare atenţie. Şi cum să n-o fi 
făcut, când doamna Maria este mama lui Răzvan şi sora 
poetului Vasile Zetu. Încă din start, mi-a atras atenţia şi 
m-a bucurat o filiație spirituală din care mă revendic şi 
cu: „Am scris în adolescenţă un eseu intitulat „matca 
regăsirii””, definind-o ca fiind Poezia lui Lucian Blaga. 
Aveam să descopăr în cursul vieţii multe asemenea 
licăriri spirituale, determinante pentru „matca” trăirilor 
mele”. 


Fără să folosesc literele mari pentru a atenţiona 
asupra valorilor în care cred (şi încă mai cred că, în 
materie de filosofie, între Lao Tse şi Lucian Blaga nu a 
mai existat nimic), lăsându-le mereu cuvintelor şansa de 
a se potenţa sau nu în mintea celor care mă mai şi citesc, 
funcţie de disponibilităţile lor intelectuale şi umane, eu 
rămân, ca şi Mircea Streinul, la convingerea că arta 
înseamnă, în esenţa ei, închinare, religie, credinţă şi că 
Dumnezeu ni se arată, zilnic, prin poezie, prin muzică şi 
prin artă plastică. Prin urmare, fiecare text poetic scris cu 
inspiraţie înseamnă un imn adus dumnezeirii. Cândva, 
regretatul loan Alexandru, căruia îi fusesem partener de 
discuţie într-o emisiune tvr, pe tema iubirii de patrie, îmi 
spunea că poezia română cu adevărat patriotică nu este 
cea explicit şi direct formulată, ci „Mioriţa”, „Meşterul 
Manole” şi „Odă în metru antic”, deci poezia care ne 
sublimează în ochii omenirii. Tot aşa stau lucrurile — cred 
eu — şi când vine vorba despre poezia religioasă: cu cât 
este mai inspirat scrisă, cu atât este mai religioasă. 

Cu aceste convingeri, am pornit la lecturarea 
cărții „Punctul meu de sprijin”, de Maria Getica 
Mitoceanu, iar titlul frumos mi-a dat încredere (când 
parcurg opera cuiva, încerc să judec şi cu sufletul, dar şi 
cu mintea). Nu căutam, în lirica răspândită prin file, idei 
şi trăiri religioase, ci poetice, adică stări de inefabil 
respirate firesc, înnăscut. Un fel de „să păşeşti în iubire / 
ca într-o catedrală” (Zidire tainică) încercam eu să 
identific în scriptura lirică a doamnei Maria Getica 
Mitoceanu şi am şi izbutit, pentru că „E o biserică la 
margine de drum. / Mi-o amintesc — părea însingurată, / 
Uitată parcă printre brazi şi fum / Şi implorând o 
dragoste curată” (Acasă), într-un anotimp al vremuirii 
noastre, în care „Pe punți de baladă e vremea să ningă! / 
Să ningă fceric pe umeri de munţi! / În jocuri de stele 
iubirea să ningă / Să ne-aştearnă Crăciunul pe frunţi”. 


Atunci când nu uită că „iubirea nu se trufeşte”, 
cum inspirat observa Solomon, doamna Maria Getica 
Mitoceanu îmi aminteşte teribil, prin inspiraţie, de fratele 
domniei sale, poetul poet Vasile Zetu. Armonii fluente, 
scriitură modernă în tipar aparent clasic, tânjirea după 
sfericitatea perfectă din care toţi am făcut parte cândva 
(„Sunt transferată-n dor de infinit / De-orice copac sau fir 
de iarbă crudă” — Tăcere întru Dumnezeu), trăirea forţei 
ziditoare a rostirii ca extaz cosmic („Cuvinte nu mai am 
şi-s de prisos / Când liniştea cerească mă-nveşmântă” — 
Înduhovnicire), iată, deci, câteva repere importante ale 
poeziei, deci ale adevăratei şi cinstitei închinări, pe care 
le-am întâlnit în lirica mamei lui Răzvan Mitoceanu, 
adică a unuia dintre muzicienii muzicieni, care m-au 
călăuzit prin veacuri, ca să pot asculta şoapta sufletelor 

străbunilor şi, aidoma mamei lui, să „Rămân mereu cu 
ochii în mirare / Când văd un pom, o piatră, un ocean, / 
Căci simt imens minunea-n fiecare / Şi toate-mi amintesc 
fragilul meu liman”. 

Gruia Bodnărescu 


GRUIA BODNĂRESCU 





Suceava, 2012 


O diplomă secretă, 
pentru ultimul poet iconar 

Îl întâlnisem undeva, prin paginile vechi ale „Re- 
vistei Bucovinei”. Era doar un poem iconarist. Un cântec 
de alean şi pribegie. Nu ştiam în ce vâltoare a timpului s- 
o fi pierdut. Dacă s-a pierdut. Poeţii se pot pierde, dar 
cântecele lor, niciodată. Dacă s-ar pierde şi cântecele, nu 
am mai avea nimic. 


Am mutat poemul acelea în timpul meu, 
caligrafiindu-l cu drag în „Mărturisitorii. O istorie a 
scrisului bucovinean”. Nici nu-mi mai aduc aminte de 
anii în care am scris cartea aceea, în care am depozitat, 
cântec cu cântec, cioburile spiritualității bucovinene, 
încercând să le asamblez, reconstituind vasul. Întot- 
deauna şi dintotdeauna, Dumnezeu ia forma vasului. 
Dacă un neam îşi rătăceşte vasul, rămâne fără Dumnezeu. 


Peste ani, aveam să aflu că poetul iconar Gruia 
Bodnărescu trăieşte, la Rădăuţi. Vestea bună mi-a adus-o 
Constantin Hrehor. Eu îl credeam spulberat, odată cu 
cărțile lui nescrise, de năprasnicul uragan al ultimului 
măcel planetar. Ulterior, şi prozatoarea Mălina Aniţoaei 
mi-a vorbit despre contemporanul meu, Gruia 
Bodnărescu, dar n-am izbutit să-l întâlnesc. De vreun 
deceniu, de când Rădăuţii nu mai au primar, eu nu mai 
calc prin oraşul acela tulburător de frumos şi căruia i-am 
adunat, cândva, între două coperţi, vechile mărturisiri. 


Şi mai târziu, Constantin Hrehor mi-a adus cartea 
ultimului poet iconar, Gruia Bodnărescu: „Ziua tuturor 
întâlnirilor”. Carte în care Constantin Hrehor a depus şi 
din generozitatea lui de scriitor înnăscut şi responsabil, 
dar şi din generozitatea lui de confesor. Am citit-o în 

aceeaşi zi. Am călătorit în timp cu „umbra-n veci 
rătăcitoare” a destinelor lirice, descifrându-i „urmele-i 


>) ce 


din manuscrise”, “cântul lin, pe aripă de vânt uşor”. 


Pluteau prin poemele domnului Gruia Bodnărescu 
nostalgii iremediabile de „Bucovină, cântec lin”, dar şi de 
existenţialism carpatic dramatic, din care doar poeţii îşi 
mai pot salva sufletul: „Am trimis toţi amăgiţii mei ani, 
să-şi cânte în van plânsul”. 


Când l-am întâlnit, prima dată, în „Revista Buco- 
vinei” ( nr. 1-2/1945, pp. 21-22), ştiam doar faptul 
că poetul pe care îl „doare atâta amar de aşteptare” 
(superbă metaforă pentru „lutul“ iconarist), Gruia 
Bodnărescu, se afla, în 1944, la Sânnicolaul Mare, str. 
Regele Ferdinand 16, hotărât să ia „flinta hotare 
nedrepte“ să şteargă („Pe drum aspru, dar trist, / trebuie 
să sânger pe urme de Crist, / mâine, poimâine, când merg 
/ hotare nedrepte să şterg!”). Poemul lui, aspru aidoma 
unui stâlp de casă ţărănească cioplit din bardă, poate fi 
considerat şi „cântecul de lebădă“ al unei întregi generaţii 
(„Voi sângera, dar n-oi muri — o ştiu prea bine — / căci cel 
ce luptă nu se teme de nime... / Pornit mâine, poimâine, 
pe drumul cel mare, / dincolo de casa noastră muta-voi 
hotare”). 


Şi mi-l închipuiam înfăşurat în cenuşile însân- 
gerate ale războiului, scriind, cu creionul, pe un petec de 
hârtie, căruia îi era reazăm patul puşti, un istovit „Rămas 
bun”. Îi vedeam doar sufletul, silueta lumească a poetului 
rădăuţean, longilină şi delicată, contrastând teribil cu 
tragismul din sufletul lui: 

S-au tulburat vremile, năpădind ceaţă 
peste tot ce în noi se numeşte viaţă. 
În mine simt azi 

că viaţa mi-e-n creştet de-amiazi 

şi că răsăritul vieţii nu l-am pipăit, 

ci doar spre-un apus am de pornit... 


Mâine, poimâine, merg 
să iau flinta hotare nedrepte să şterg... 


Mă doare atâta amar de aşteptare! 

Cu sânge, din temelie, o să clădesc hotare, 

voi pleca la luptă de răzbunare încins 

hotare clădind pe aspre drumuri spre soarele 
aprins. 

Voi sângera, dar n-oi muri — o ştiu prea bine — 

căci cel ce luptă nu se teme de nime... 

Pornit mâine, poimâine, pe drumul cel mare, 

dincolo de casa noastră muta-voi hotare. 

Voi trece pe-acasă, pe glodosul drum, 

s-adulmec copilăria prin fum, 


să plâng o clipă lângă-un morman de scrum!... 


Rămas bun, copilărie trecută, 

ŞI voi, idealuri cu vreme pierdută; 
rămas bun, visuri neîmplinite, 
năzuinţi astăzi zdrobite!... 


Rămas bun, mamă, tată şi fraţilor mei, 
rămas bun, plopilor gingaşi şi-nalților tei! 
Rămas bun, lume banală, 

chinuită în hăul cu smoală! 

Rămas bun, copilă mică şi albă 

ce-ţi strângi iubirea în salbă, 

şi să m-aştepţi, căci voi veni odată 
când ţara va fi de alt soare scăldată!... 


Vor creşte vieţile din apă, cer şi moină.. 

Numai fata albă mă va aştepta cu cânt de doină, 
cu aceiaşi ochi verzi-căprui 

ca ai nimănui... 


Rămas bun!... Pe drum aspru, dar trist, 
trebuie să sânger pe urme de Crist, 
mâine, poimâine, când merg 

hotare nedrepte să şterg!... 


Născut în 7 aprilie 1924, la Suceviţa, Gruia Bod- 
nărescu, poet iconar, inițiat în tainele scrisului vindecător 
de George Voievidca şi de George Drumur, a fost strivit, 
apoi de tăcere. L-au nins anii, troienindu-l şi însin- 
gurându-l, încât a fost nevoit să se adăpostească lângă 
flăcările vii, dar atât de vindecătoare ale cântecelor 
condamnate să rămână pentru totdeauna nescrise. 


Am, ca şi Constantin Hrehor, ca şi Mălina 
Aniţoaei, un respect pios faţă de ultimul poet iconar al 
Bucovinei, căruia îi pregătisem în secret, pentru Ziua 
Scrisului Bucovinean, o diplomă, o închinare. Şi n-am 
spus despre această diplomă, pentru că încă nu mă 
puteam hotărî dacă are sau nu învrednicirile necesare 
instituţia Centrului Cultural „„Bucovina”. Abia astăzi, 
sfătuindu-mă cu Constantin Hrehor şi cântărind bine 
lucrurile, am introdus şi semnătura diplomei, care se vrea 

doar un omagiu adus iconarismului, prin intermediul 
ultimului său reprezentant: Gruia Bodnărescu. 

Gruia Bodnărescu 


Gruia Bodnărescu 


RĂ 





O altă zi, în care am fost mântuit 

ÎI întâlnisem în august 1944, cu 11 ani înainte de a 
mă naşte, la Sânnicolaul Mare, str. Regele Ferdinand 16, 
tocmai atunci când „s-au tulburat vremile, năpădind ceaţă 
/ peste tot ce în noi se numeşte viață”, şi m-am înclinat 
respectuos în faţa poeziei şi a martiriului. 


Era „obosit / de aşteptările cu întâlnirile ce n-au 
fost”, rătăcea printr-o „ceaţă spumoasă la gust amăruie”, 
şi îşi privea sufletul: „Tristeţea ca drojdia creştea mereu, / 
lut destrămat de ploaie e sufletul meu”. 


După „lut” l-am recunoscut ca fiind poet iconar, 
jertfit astralului, prin credință, vieţii, prin dragoste, şi 
memoriei străbunilor, prin lut. De la Mircea Streinul 
venea definită această triplă asumare de jertfă şi m-am 
alăturat lui, decis să „păşim aspru, dibuind cărări de 
ceaţă, / întrebând aştrii de-a lumii altă viaţă. / Albe, sure, 
negre, zările-s departe, / N-avem drumuri, n-avem viaţă, 
n-avem moarte”. 


Nu ştiam nimic despre Gruia Bodnărescu, atunci 
când l-am întâlnit, în august 1944, cu unsprezece ani 
înainte de a mă naşte, dar am recunoscut, „în nostalgia 
căutărilor din vremi”, sinceritatea „cu cântecul ochilor pe 
zbor de hulubi albi” şi m-am înclinat, şi m-am închinat în 
faţa dimensiunii cosmice a sincerităţii, a destăinuirii pe 
care, îndeobşte, o numim poezie. 


Peste ani şi ani, aveam să aflu că Gruia 
Bodnărescu, ultimul poet iconar, încă trăieşte în Rădăuți, 
„în amurg de ani vechi şi zare de AN NOU”, recupe- 
rându-şi „netrăirile” şi revanşându-se faţă de nedreptăţile 

vieţii „cu doine triste ca ale mele / drumuiri / pierdute-n 
gol / stol” şi zămislind, trudnic, cu „urmele-i din manus- 
crise”, cărți, dăinuiri ale desferecării, precum „Ziua 
tuturor întâlnirilor” (2012) şi „Drum şi urmă” (2015), 
dăinuiri care îmi poposesc pe masă, cu tulburătoare 
dedicări, precum cea primită astăzi, pe care o trăiesc 
drept mântuire: 

Gruia Bodnărescu, poetul iconar care se regăseşte 
într-o altă tripletă rădăuţeană — Dimitrie Vatamaniuc, 
Constantin Hrehor, Mălina Aniţoaci — mă onorează cu un 
respect pe care nu îl merit, chiar dacă a căpătat puteri 
pentru a reîntineri, după ce s-a privit în sufletul meu. 
Întâlnindu-l, am ştiut că e obligatoriu să-i respect opera şi 
memoria, pe care le-am depus, spre păstrare, în 
„Mărturisitorii. O istorie a scrisului bucovinean”, în 

„Societatea Scriitorilor Bucovineni” şi în „Galeria perso- 
nalităţilor bucovinene”, pe care am lucrat-o împreună cu 
Radu Bercea. Mi-am făcut, după puteri, datoria faţă de 
memorie, iar asta înseamnă normalitate, care nu obligă pe 
nimeni cu nimic. 

Octavian Nestor 


(Jetavian Nestor 


[Jonquijotire 


Editura SEDCOM LIBRIS 





Donquijotire 

Poet înnăscut şi, tocmai de aceea, aflat la doar a 
patra carte de poezie, Octavian Nestor, „pribeagă clipă 
răsucită-n rană”, deşi ne propune, cu nevinovată ironie, 
„nişte aventuri ale spiritului”, etichetate drept 
„Donquijotire” (Editura Sedcom Libris, laşi, 2015), ni se 
dezvăluie aidoma unui sacerdot al inefabilului, ale cărui 
litanii depăşesc palierul metaforei, în ciuda faptului că le 
este un iscusit cioplitor, şi operează cu semnificaţii, cu 
limbajul sacru al iluminării, cel anterior „vanei literaturi”, 
cum stabilea Rene Guenon. 


Poemele lui nu se pot cita segmențial, fără a 
comite un sacrilegiu, fără a ciopârţi din inefabil ciozvârte 
de şi „din gura lumii, din gura blestemată, din gura 
păcătosului, gura de rai, gura cămăşii, gura humorului, 
gura ţaţei, gura raţei, gura sticlei şi câte guri or mai fi pe 
faţa pământului şi pe dosul lui”, cum şi precizează el, 
guenon-ian, într-o „Artă poetică (sau Judecata 
Cuvintelor)”, deşi adevărata „ars poetica” a lui Octavian 
Nestor îşi găseşte o genială oglindire în poemul 
„Donquijotire”, cu care-şi începe oficierile, poem pe care 
mă văd obligat să-l citez integral: 


Donquijotesc de când mă ştiu 
Mă lupt întruna-n vis şi-n gând 
Cu cine şi cu ce nu ştiu 

Dar unde-s morile de vânt? 


Un coif o spadă şi-o idee 
Un aprig cal ieşit din rând 
Un scutier şi-o dulcinee 
Dar unde-s morile de vânt? 


59 


Pe linii curbe linii drepte 
Vuieşte cosmicul avânt 
De întrebări în vis deştepte 
Morile mele unde sunt? 


Tot quijotind pe căi de vară 
De iarnă piatră sau cuvânt 
E căutarea mea impară? 
Morile mele unde sunt... 


Dar ce mă-nvăluie în fum 
Şi mă abate la pământ? 
Stăpâne e sfârşit de drum 
Şi-acestea-s morile de vânt. 


Octavian Nestor a mai publicat, anterior, volu- 
mele de poezie „Stâncile” (1988/1991), „Sublimarea 
sinelui” (2010) şi „În ciuda timpului real” (2014), pe 
care, din păcate, nu le-am întâlnit şi nu le-am putut citi. 
Dacă nu ne-am fi văzut întâmplător, nu aş fi avut 
revelaţia „Donchijotirii” unui poet excepţional, Octavian 
Nestor, cel care „intră în spaţiul poeziei ca într-un 
sanctuar în care cuvintele trec dincolo de aparenţe, 
devenind simboluri, esențe, divinităţi” (lon Prelipcean, 
„Despre autor”) şi aş fi pierdut purificarea cu o poezie 
exemplară, în care „Un alt proscris e dăruit pierzării / Sub 
ghilotină capetele cad / Se-ntrece în deliruri non-lumina / 
lar nopți impuse se rotesc la vad // Cutremurări la 
intervale sacre / De oase risipite-n adulare / Program 
supus mecanicii abstracte / A unor lumi bătute-n 
calendare” (Dura lex). 

Construcţia cărţii sugestionează spre commedia 
del/arte, ba prin naraţiuni dramatice ale liricului 
(„concesiuni abstracte umblătoare”, precum „Orizon- 
turi”), ba prin tonalități recitative obligatorii („Dotat cu 
sânge breaz din faceri / leri cercul prinților nostalgici / 
Cuprinşi de teama clipei date / A spart oglinda din 
cetate”), sugestionează spre dramaturgia lui Octavian 
Nestor (a publicat volumele „Teatru 1”, în 1994, şi 
„Teatru 2”, în 1997) şi sugestionează spre teatralicul 
vieţii, al cotidianului, al risipelor („ramura frântă a 
memoriei”). Dar construcţia cărții e aidoma unei 
arhitecturi cosmice (ursiri se numeau astfel de arhitecturi, 
în vechime), cu o fluiditate de o desăvârşită armonie, în 
care, ca la Pindar, vocile se suprapun pentru a deveni glas 
astral („Orgi de rugă sus în ceruri / Glăsuiesc pe arii 
scurse / În abstract de capiteluri / Bat grifonii roşii spuze 
// Doar la-ntretăieri de arce / Steme cu rostiri de neamuri 
/ Preamăresc cu voci postume / Arhitecţi topiţi în valuri // 
Mâini pierdute-n pulberi sacre / Răsfoiesc în cărți 
nescrise / Lumi tăiate-n patru laturi / De tangente şi 
abscise” — Cantabile). 

Deşi nu şi-a propus să fie original, ci doar s-a tot 
căutat pe sine, Octavian Nestor şi-a aflat, în universul 
liric românesc, o identitate distinctă, cu reverberaţii din 
„imnurile ancestrale”, în care „misticele culori” desluşesc 
„timpi sortiţi de ceasuri suitoare”, „Redefinind sincretic o 
treime / De orizont cu treptele regale”. Cartea lui de 
poezie e însuşi cântecul în desfăşurare sacră, liturgică, 
dar un liturgic de început de lume, de iniţieri neostenite 
în intrarea în armonia celestă. De asta am şi ţinut să o 
salut şi să-mi manifest bucuria că încă se mai scrie, şi în 
oraşul acesta, poezie poezie. 

Roman Istrati 

Există scriitori care ne încredinţează doar un 
pumn de cuvinte, pe care noi, cu îndătinata noastră 
insensibilitate, le  ignorăm, risipind nestemate și 
abandonându-le sub colbul ignoranței și al nepăsării. Și 
asta se întâmplă pentru că „nu doar lumpen-proletariatul 
e plin de zevzeci şi nătărăi. Nu doar lumea săracă şi 
incultă e blamabilă sub aspectul lipsei de judecată. 
Mocofani întâlnim şi în sferele înalte ale culturii, artei, în 
lumea plină de fiţe a vedetelor, în sportul de performanță 
Şi, mai ales, în politică” (Meditaţii cu nuiaua), în care nu 
mai vibrează „imense clopote de humă” (sentiment de 
toamnă), chiar dacă „ţipă sub cerul spart ca o fântână” 
(însingurare). 


Un astfel de scriitor, care ne oferă mult, deși nouă 
ni se pare puțin, este Roman Istrati, poetul, publicistul şi 
filosoful care s-a născut la Rădăuţi, în 7 septembrie 1955, 
şi care avea să debuteze editorial, în 1978, deci la doar 23 
de ani, în prestigioasa Editură „Eminescu ”, cu placheta 
„Miezul adânc”, beneficiind şi de o prefaţă frumoasă, 
scrisă de Constanţa Buzea, următoarea lui carte, 
„distrati: jupânii”, fiind lansată abia în 7 septembrie 
2015, adică în ziua în care, „piezişă stea de noapte” 
(negândire), Roman Istrati, împlinind 60 de ani, devenise 
„Chiar pribeagul care-şi cere prânzul” (că/când lumina), 
păşind pe „neliniștite trepte de untdelemn” (somn). 


În tot şi în toate, Roman Istrati a fost şi rămâne un 
poet înăscut, chiar şi în această carte de publicistică, în 
care „Ștrumfii Kremlinului” înseamnă doar un pretext 
geopolitic pentru desluşirea comodităţii noastre istorice, a 
celor resemnaţi mioritic şi veşnic nepăsători, deşi analiza 

situație politice nu lipseşte, ba, dimpotrivă, e acerbă, 
lucidă şi competentă. Dar şi aici, în această incredibilă 
parabolă a contemporaneităţii est-europene, „Roman 
Istrati îşi face iluzia că este un sceptic, când el este de 
fapt un luptător mocnit, ca viaţa însăşi, pentru cauze 
mari. Nu se grăbeşte să tragă concluzii, şi nu reuşeşte să 
fie cinic... este timp care trece greu, lăsând în urmă 
poezia agoniei lui, indicând paradoxalele soluţii de viață 
şi de bucurie ale celui care ştie să piardă şi să înveţe” 
(Constanţa Buzea). Citatul acesta se referă, desigur, la 
timpuria lui operă lirică, dar este cât se poate de potrivit 
şi pentru pamfletarda carte „Ştrumfii Kremlinului”, în 
care pamfletul nu se manifestă doar ca o aciditate la 
adresa politicilor, ci ca o potență literară, în care 
„dansează lutul gata să se-aprindă” (nunta), iar „enoriaşi 
de lână se închină / din mâna lui lisus lumina cade / 
uscată ca un colţ de ghilotină” (acuarelă), sentinţa 
devenind destin tipologic pentru un popor caracterizat 
lăuntric şi descifrat ca atare, de „plăvanul grobian şi 
anonim (care) bea tutun, decimează halbe de rachiu, 
violează, conduce mangă sau o pune de o bătaie cu răngi 
şi ciomege de baseball”, de „intelectualul rafinat (care) 
îşi întreţine plictisul cotidian încercând să descopere 
sensuri filosofice în texte penibile sau pur şi simplu să 
întrețină nevinovate discuţii intelectuale despre 
fenomenele meteo”, de „intelectualul rural, (care), între 
mulsul vacii şi fierberea lăturilor pentru tenorii guiţului, 
îşi face timp şi pentru rezolvarea unui rebus sau pentru 
lectura rezumativă a presei”, de „intelectualii de oraş, 
absolvenţi ai unor facultăţi de la mare distanţă (care) îşi 
închipuie că-s mult superiori în toate domeniile şi, de 
şmecheri ce au ajuns, ca să se distreze, comandă la 

restaurant apă minerală feliată şi ciorbe de perişoare 
pătrate spre exasperarea pupezelor cu breton care, în 
calitatea lor de ospătărițe, trebuie să ştie rînduiala 
tacîmurilor, să ştie să toarne discret în pahare, dar mai 
ales să ştie să rînească elegant după fiecare consumator” 
(Spionul Floricel). 


În faţa acestei lumi, care îl absoarbe, îl cuprinde şi 
îl sufocă, „gându-i cărarea / trecând ca o spaimă târzie” 
(rămâne un spațiu), „şi liniştea-şi culcă genunchiul / 
umbrit de povară” (rămâne un spațiu), şi tocmai de aceea 
poetul Roman Istrati, care vine dintr-o altă dimensiune 
spaţială, din cea în care „şi fructul ascunde în nemişcare 
o simfonie” (toamna), iar „lumina ei un singur sens 
arată” (stea), nu se poate resemna cu faptul că „noi, 
românii, sîntem cum sîntem, dar la fudulie nu ne bate 
nimeni. Cînd e vorba de scos nasul-n lume şi de organizat 
paranghelii răsunătoare suntem aşi, spargem orice 
concurenţă şi-i lăsăm pe toţi muţi de uimire cu făloşenia 
noastră cosmică” şi că „brandul Bucovinei s-a vrut 
ctitorit pe trei repere majore: tradiţiile nealterate (nu s-a 
zis nimic despre manelizarea cvasitotală a folclorului), 
multiculturalismul bucovinean (de fapt semianalfabetis- 
mul multietnic) şi bioland-ul (adică meniul cu produse 
pur ecologice şi cu certificate bio)” (Jupin de Pardon). În 
fond, Roman Istrate vine de şi trăieşte acolo unde „e greu 
să naști puterea din cuvinte / când chiar cuvintele îţi sunt 
povară” (călcând lumina), de acolo unde „durerea unor 
faceri se aude” (din tată-n fiu) „şi mâine somnul poate se 
va rupe / şi mâna noastră mângâind va pune / vinul în 
flori şi florile în cupe / brumă prin struguri și rugină-n 
prune” (fară). 

„De dragul limbii române”, Roman Istrati aude 
cum „necuvios de simplu și curat / trece un vaiet sângeriu 
prin vie / clopotu-şi sparge-n gură fluturi / lăptoşi ca osul 
sfânt, de păpădie” (somn) şi se revoltă în faţa 
primitivismului îndătinat, în care „adorația tîmpă rămîne 
apanajul principal al gloatei, indiferent dacă subiectul 
adoraţiei e un sfînt, o persoană publică, un obiect sacru 
sau un fetiş ordinar” (Noi suntem de la Coţuşca/ Unde a- 
nțărcat dracu, rățuşca), iar „unii opinează chiar că Tatăl 
Ceresc şi-ar fi scăpat creaţia de sub control şi că oamenii 
au ajuns să-şi facă d ecap comportîndu-se împotriva 
naturii. Ca să fiu cinstit, tocmai aceste comportamente 
umane de la noi sau de aiurea, de pe planetă, îmi dau de 
multe ori fiori sau îmi creează coşmaruri” (Capra 
rusească). 


„De dragul limbii române”, care, după cum 
sacerdotal susținea Arune Pumnul, înseamnă „pecetea 
dumnezeirii” pusă pe identitatea noastră de neam, Roman 
Istrati se revoltă, precum în poezia din tinereţe, aşa şi în 
pamfletele literare din „Ştrumfii Kremlinului”, împotriva 
faptului că, „de multe ori, conştienţi sau fără să vrem, 
acţionăm împotriva firii. Ne răzvrătim împotriva 
tradiţiilor, împotriva normelor şi regulilor şi, din păcate, 
răzbunarea scăpată de sub control se orientează chiar 
împotriva propriilor persoane. Din idioţenie funciară ori 
cu rafinament masochist, fiecare ins îşi duce războiul 
împotriva propriei fiinţe” (Sfinția Sa MIG-ul) — „Poveşti 
voi scrie, dacă timpul cere / şi despre colții ierbii voi 
vorbi / cum stau ascunși în fiecare noapte / şi ard precum 
un fagure de ploi” (fratelui meu). lar acţionări „împotriva 
firii” sunt şi decadenţa — „Hai, că asta cu decenţa e doar o 

gogoriţă, nu o luaţi chiar mot a mot. Că doar n-am ajuns 
chiar în halul în care ecumenica Udrea să se rujeze cu 
carioca, Patriciu să se zgîrcească la hîrtia igienică, Becali 
să renunţa la Maybach-ul lui, Țiriac să-şi radă mustaţa şi 
Vanghelie să nu-şi mai recunoască celebra inteligenţă. 
Păi cam aşa ar trebui să facă toţi. Măcar din adeziune la 
spiritul de economie” (Șlapi pentru domnul Putin) —, şi 
traseismul politic — „Uite că adulterul politic nu figurează 
ca păcat. Şi atunci mă întreb cu îndreptăţire: dacă 
cercetătorii au stabilit că maimuţele antropoide, că 
primatele au sentimentul moralității, în sensul că 
deosebesc binele de rău atunci cum se face că primatele 
politice româneşti, deşi nu deosebesc binele de rău sînt 
departe de a poseda capacităţi morale” (Capra rusească), 
şi toate păcatele şi păcătoşeniile noastre istorice, 
împotriva cărora Roman Istrati, poet înnăscut, iar nu 
făcut, ridică, în sensul înălțării, un pumn de cuvinte, 
mărturisind cu candoare: „Atâta doar mi-e puterea mea în 
braţe / spini luminoşi cu care vă ating” (lumina de 
nectar). 


Indiferent de scrierile pe care ni le încredinţează, 
Roman Istrati doar ca risipitor de metafore trebuie înţeles 
şi citit. lar primele semne ale unei astfel de inspirate 
lecturi le-au dat, deja, şi Ambrozie Ovidiu Bortă-BOA, 
autorul copertei, şi artistul fotograf şi poet Victor T. 
Rusu, care a realizat, drept simbol al operei, portretul lui 
Roman Istrati, pe care l-am încredinţat acestei cărți. 

Dumitru Oniga 


Dumitru Oniga 





EDITURA NORDPRE SS, 1996 


Mai îngăduie, suflete! 

Mi s-a spus, astăzi, că poetul-martir Dumitru 
Oniga ar fi murit. Prostii, un poet-martir nu moare 
niciodată, ci, atunci când osteneşte să-şi mai trăiască 
poemele, porneşte cătinel pe cale, şoptind abia auzit: 
„Pentru rănile mele nedrepte, / Eu, Doamne, te iert!”. Aşa 
mă asigurase şi celălalt poet-martir al Sucevei, Vasile 
Pânzariu, după publicarea ultimei lui cărți. Aşa îmi 
zâmbise şi Dumitru Oniga, în apartamentul lui din 
vecinătatea fostei închisori a Sucevei, când i-am dus 
exemplarele „drepturi de autor” ale uneia dintre cărțile 
lui. Nu mai ştiu care şi a câta, pentru că eu mi-am început 
drumul şi îndreptăţirea îngrijind şi publicând, mai întâi, 
cărțile martirilor Bucovinei, şi-abia după aceea şi pe ale 
mele. 


Mai îngăduie, suflet al meu, 

Curând temniţa cărnii se va destrăma 
Şi te vei elibera de întuneric şi chin, 
Mai îngăduie puţin! 


Până voi trece dincolo de fiinţă, 
Mai am un legământ, o făgăduinţă, 
Să sădesc în suflete o credință 
Măcar 

Cât un bob de muştar 

Care să răstoarne munţii de ură, 
Minciună, înşelătorie, impostură, 
Să-i prefac în pulbere, în zgură. 


Până când semnul îngerului o să mă cheme, 


Mai îngăduie o vreme! 
Cu ultima fărâmă de voinţă, de cutezanţă 

Să aducem în cugete o speranţă 
Pentru dreptate, libertate, bunăvoire, 
Pentru un petic de cer, pentru izbăvire. 


Până se va apropia clipa despărțirii 

Ceva va veni în plicul nemărginirii 

Să pot aprinde în inimi o scânteie de iubire, 
Să ne putem apropia de dumnezeire 

Cu sfânta ramură de măslin. 

Mai îngăduie puţin! 


Pe fundul paharului a mai rămas drojdie amară 
Şi ştiu că nu mi-e îngăduit să mă eschivez, 
Curând o să te eliberez, 

Mai aşteaptă un ceas, o seară, 

Suflet al meu, nepieritoare comoară! 


(Cântece triste, Editura NordPress, 1996). 


Născut la Stupca, în 14 august 1925, Dumitru 
Oniga, rănit de un glonte rătăcit, pe când privea, ca tânăr 
gimnazist, din Parcul Central al Sucevei, la o represiune 
armată, a fost arestat, în martie 1942, pentru apartenenţă 
presupusă la „Frățiile de Cruce“, condamnat la trei ani de 
închisoare şi încarcerat la Cernăuţi. Nu era legionar, dar 
avea să devină, din spirit de solidaritate, un naţionalist 
temperat după arestările şi condamnările din 1944, din 
1946 şi din 1958, soldate cu aproape 17 ani de detenţie 
politică. În timpul detenţiei la „Uniunea Scriitorilor din 
Aiud“, cum numea Petru Pandrea temniţa celor 45 de 
mari scriitori români, Dumitru Oniga avea să ucenicească 
în arta poetică pe lângă Radu Gyr, dar poemele lui aveau 

să fie încredințate colilor de hârtie abia de prin 1990, 
când neştiutul poet bucovinean începe să publice în 
gazetele „Crai Nou“ din Suceava, „Solstiţiu“ din Satu 
Mare, „Tribuna Transilvaniei“ din Cluj-Napoca, „Ţara“ 
din Chişinău, „Plai Românesc“ din Timişoara etc. 


În 1996, ziarul sucevean „NordPress“ al fraţilor 
loan, Vasile şi Gheorghe Iftode i-a publicat, ca şi lui 
Vasile Pânzariu, o primă carte, „Cântece triste“, iar de 
atunci cărțile lui apar cu ritmicitate pentru a rosti 
dragoste, libertate, credinţă într-o Bucovină din ce în ce 
mai încenuşată şi mai insensibilă. 


O antologie de autor, apărută în 1998, „Novissima 
Tristia / 1948-1989“, o carte de sonete, „lubiri“, apărută 
recent, un volum de memorialistică, pregătit pentru a fi 
încredinţat tiparului spre sfârşitul anului 2006, stabilesc 
coordonatele tulburătoare ale unei opere literare dedicată 
„Celor ce iubesc fără limite Libertatea“. 


Dincolo de statutul său de martir, Dumitru Oniga 
înseamnă o nețărmurită dragoste pentru poezie, cuvântul 
potrivit durând lumea lui reală, în care a existat, există şi 
va exista mereu, poezia însemnând şi pentru Dumitru 
Oniga, în anii grei ai detenţiei, dar şi ai marginalizării de 
după aceea, zilnica înfăţişare a chipului Mântuitorilor, 
care numai ochilor iniţiaţi se desluşeşte. 


Mit, credinţă, înrădăcinare, asta am simţit, mereu 


şi mereu, în poezia lui Dumitru Oniga, identificându-l, 
într-una dintre prefeţele cărţilor sale, drept ultimul poet 

iconar, 


asumându-şi cu încântare acest statut pe deplin meritat. 


iar definirea i-a făcut bine, bădiţa Mitruţ 


Şi, totuşi, peste anii grei de zgură 
Mă-ntorc iar la palatul de cristal 
Acelaşi cavaler medieval 

Să-ţi plec în faţă vechea mea armură. 


Bat cu mânerul spadei în portal 
Şi-aştept să se deschidă piatra sură 
Ca să sărut pios, cu-aceeaşi gură, 
Icoana ta crustată-n ideal. 


Bătaia-n ziduri se prelinge mută, 
Castelul mort răsună a pustie, 
Prin parcul plin de spini şi de cucută 


Doar luna-şi cerne colbul argintiu 
Peste ruini, pe gloria pierdută. 


Şi, totuşi, m-am întors. Dar prea târziu. 


(Aud, iulie 1954) 

Ilie Vasile Tipa 


ILIE VASILE TIPA 


ALBUM FOTOETNOGRAFIC 
AL SATULUI că taca 


a 

Soloneţul lui Ilie Vasile Tipa 

Satul lui Vlad Negrul, care, în 15 martie 1490, 
avea o biserică, pe care Ştefan cel Mare o închina 
Episcopiei Rădăuţilor, drept “a 38 biserică, pe Soloneţ”, 
iată că a devenit a lui Ilie Vasile Tipa “a lu” George a lu” 
Ilie a lu” Toader, în urma unor splendide succesiuni 
spirituale, din care fac parte legendarul Constantin Milici, 
Epifanie Grosu, minunatul învățător şi monograf al vetrei 
sale Ioan V. Rachieru, Mihai Bocancea, Petrea Tabarcea, 
învățătorul Doru Luchian, profesorul şi criticul literar 
Rodica Moroşan, învăţătoarele Rodica şi loana Grigorean 
şi, nu în ultimul rând, inconfundabilul Adrian Dinu 
Rachieru, trăitor profund de Bucovina, care a scris şi un 
minunat “Cuvânt de însoţire” a surprinzătorului “Album 
fotoetnografic al satului Soloneţ”, lucrare unică, în felul 
ei, care prezintă iconografic mărturii de tip cronică ale 
unei comunităţi bucovinene, admirată şi de Alexandru 
Voevidca, învățătorul superior sucevean, care a cules, în 
1907, splendide melodii, de la Constantin şi Filemon 
Milici (de 24 şi respectiv 36 de ani, pe atunci), şi de la 
Mihai Tipa, care avea 17 ani în 1908. 


Coroborând cântecele de atunci cu mărturiile 
iconografice, care înfăţişează Soloneţul drept comunitate 
de tip răzeşesc (folosirea sucnei, adică a fustei de catifea, 
cumpărată din târg, dar croită în casă, şi a bârneţelor 
înalte, la femei), dar şi cu spiritualitatea pământeană, 
prima din Bucovina, a cantorului bisericesc Constantin 
Milici, cu care voi încheia această scurtă prezentare, 
urmând ca în următoarea să vă vorbesc şi despre ctitorul 
“Țări Fagilor”, revistă făcută împreună cu liceanul 
Eusebiu Cămilar, din banii obţinuţi pe vite, pe care le-a 
vândut după război, cred că din albumul bănăţeanului 


74 


bucovinean Ilie Vasile Tipa se pot extrage informaţii, 
care să îmbogăţească ştiinţa noastră, şi mai ales a 
folcloroşilor, despre portul din bătrâni autentic, 
neuniformizat şi, fără îndoială, profund identitar, înainte 
de a-şi băga coada propagandişţii culturnici bolşevici, cu 
patima lor nivelatoare. lată, deci, o parte dintre acele 
mărturii, care îl legitimează pe Ilie Vasile Tipa drept 
„soloncean” veritabil, pururi viu şi demn de amintire. 

Mihai Cotos 


mihai cotos 


E] [29 €- Tale lat elle[ic:i| 
ultimul mare lăutar de la stupca 





Acolo unde există har, 
există şi memorie 

Fără a avea un precedent în publicistica naţională, 
cartea „Alexandru Bidirel, ultimul mare lăutar de la 
Stupca”, scrisă de tânărul violonist şi profesor al Şcolii 
de Arte „lon Irimescu” din Suceava, Mihai Cotos, 
vesteşte o personalitate inconfundabilă a culturii 
bucovinene, inițiată în profunzimile culturii naționale 
prin ucenicia în grupul folcloric „Balada Bucovinei” şi 
desăvârşită prin studiile universitare, săvârşite la 
Chişinău, în cadrul Academiei de Muzică, Teatru şi Arte 
Plastice, Facultatea Artă Instrumentală, Compoziţie şi 
Muzicologie, Catedra de muzică populară, unde şi-a 
susținut lucrarea de licenţă sub coordonarea ştiinţifică a 
redutabilului dr. lector univ. Nicolae Slabari. 


Pusă, inspirat, sub aura lui George Enescu şi a 
îndemnului său de a le rămâne pururi recunoscători celor 
care „ne-au păstrat muzica, această comoară ce abia 
acum 0 preţuim”, pentru că păstrătorii de melos 
românesc, lăutarii veacurilor anterioare, „ne-au 
dezgropat-o, au trecut-o şi au dat-o în păstrare din tată în 
fiu, cu acea grijă sfântă ce o au pentru ce le e mai scump 
pe lume: cântecul”, cartea profesorului Mihai Cotos 
înseamnă o făptuire superbă a îndemnului enescian, o 
recuperare interesantă şi de legendă lăutărească, şi de 
melos tradiţional, dar şi de tehnici interpretative 
lăutăreşti,  descifrate  trudnic, după transformarea 
melodiilor în partituri şi descoperirea, cu vioara şi 
arcuşul, a tehnicilor moştenite din tată în fiu de o 
faimoasă familie de lăutari bucovineni din Stupca, 
familia Bidirel. lar decriptarea tehnicilor străvechi de 
interpretare, aduse la o perfecţiune de referință sub 
arcuşul lui Alexandru Bidirel, poate fi de folos 

generaţiilor viitoare de violonişti, în păstrarea unui 
autentic bucovinean inconfundabil şi prin utilizarea unor 
virtuozităţi moderne, de care s-a folosit ultimul Bidirel 
din necesitatea de a valorifica la maximum şi calităţile 
instrumentului, din ce în ce mai performant şi mai 
inepuizabil în posibilităţi. 


În planul legendei lăutăreşti, povestea începe în 
copilăria lui Ciprian Porumbescu, geniul de la Stupca 
fiind fascinat de lăutăria inconfundabilă a Bidireilor şi 
descoperindu-le arta odată cu băiatul de lăutar, de aceeaşi 
vârstă cu el, Ion Bidirel, căruia avea să i se spună, când 
va deveni celebru, „Nagâţ”, violonist înzestrat şi 
născocitor de cântece şi de hore minunate, care încă mai 
supraviețuiesc în folclorul bucovinean. Alexandru 
Bidirel, fiul violonistului şi trompetistului Vasile Bidirel, 
a deprins tainele viorii de la unchiul său, Ion, care l-a şi 
crescut, după ce tatăl său s-a stins pe neaşteptate. 


În tainiţele oricărui cântec zac amărăciuni şi 
dureri mocnite, pe care lăutarul le zăvora, de-a lungul 
veacurilor, sub zâmbetul împietrit de nevoia de a-i bucura 
pe alţii. Lăutarul se rostea cu sufletul, şiroindu-l printre 
degetele îndemânatece, cu care împărțea fărâme de nectar 
îngerilor. Simţi organic amestecul dumnezeiesc de 
suferință şi de bucurie, definitoriu pentru arta muzicală 
naţională a românilor, lecturând cartea tânărului profesor 
Mihai Cotos. Carte care freamătă, care caută şi află, care 
îndreptăţeşte şi obligă. Carte pecete şi carte arcuş de 
vioară. 

Structurată pe trei capitole exhaustive, „Persona- 
litatea Alexandru Bidirel, în contextul evoluţiei muzicii 
tradiţionale româneşti din secolul XX”, „Repertoriul 
lăutarului Alexandru  Bidirel: istoriografie, unele 
particularităţi ritmice, melodice şi arhitectonice” şi 
„Unele particularităţi stilistice în repertoriul folcloric al 
lăutarului violonist Alexandru Bidirel”, încadrate de o 
„Introducere” şi o „Încheiere”, cartea lui Mihai Cotos 
analizează opera ultimului mare lăutar de la Stupca, 
Alexandru Bidirel, încadrând piesele ritualice şi ne- 
ritualice ale materialului audio „A virtuoso of the violin 
Alexandru  Bidirel:  TRESORS  FOLKLORIQUES 
ROUMAINS”, editat de Casa de discuri „Electrecord”, în 
1974, în „melodii din clasa „Hora mare”, „Hora-bătuta”, 
„Bătuta-Brâu”, „Sârba”, „Geampara” şi Melodii de tipul 
doinei şi al derivatelor acestora: de origine instrumentală; 
de origine vocală”, iar această grupare pe teme nu doar 
de tehnici instrumentale, ci şi pe teme care ţin şi de 
istoria şi filosofia culturii, îi permit tânărului autor să 
descifreze, să-şi însuşească, să explice şi să-i inițieze şi 
pe alții în tehnicile interpretative ale ultimului mare 
lăutar violonist din Bucovina. 


La doar 24 de ani, violonistul şi profesorul de 
vioară Mihai Cotos îşi conturează îndreptăţirea la o 
strălucită carieră prin asumarea unor legendari antecesori 
şi prin preluarea şi încredințarea tehnicilor lăutăreşti 
străvechi. lar viaţa m-a învăţat că doar acolo unde există 
har, există şi memorie. 

Ion Paranici 


lon PARANICI 
MERSUL ÎNSERĂRII 








Mersul înserării 


80 


„Încâlcit în ştirile / ce-s carnea vie-a zilei”, dar 
încă năzuind spre un „mâine (care) va fi poemul / întors 
de pe drumuri”, lon Paranici îşi descoperă „Mersul 
înserării” (Junimea, 2016) „dintr-o înserare neiertătoare” 
— după cum îmi scrie în dedicație, cu retorisme contrarii 
(„în fiecare întrebare-s nervi” versus „peste toate / se 
aşază colbul lenii”), în absenţa întrebărilor şi în prezenţa 
unei înțelepte împăcări cu tăcerea („liniştea bătrână vine 
de departe”), pentru că „vinul iar se crede zeu”, pentru că 
„versu-i / cumpăna prin care treci / când vrei”, în ciuda 
faptului că „însingurat e condeiul”, că „pagina de carte-i / 
loc de veci / al celui care cheamă în ea” şi că „iar s- 
anunţă / vreme rea în oameni”. 


Cândva, cu prilejul unei alte cărţi, lon Paranici 
îmi spunea că aceea e ultima, dar ştiam că se amăgeşte 
singur, pentru că lon Paranici nu poate trăi în absenţa 
tainei lirice, a unei intimităţi secrete, „în amăgiri, ca într- 
o taină”, poate şi datorită faptului că poemele lui nu sunt 
cântece, ci „tristeţea unui loc / în care nu m-aşteaptă 
nimeni”, loc adânc zvârcolit de „jarul clipei / când în noi, 
tăcută, / încă-o zi va fi să moară”, jarul predestinat să 
urmeze „mersul sângelui / din zori şi până-n înserare”. Şi 
asta, pentru că, dintotdeauna şi pentru totdeauna, Ion 
Paranici nu a fost decât drumeţul tăcut şi, prin aceasta, 
secret „în umbrele de-acasă” („pe faţă / i se odihnea 
culoarea / lanului de grâu / care-ncepuse să viseze 
pâinea”, deci o ascendență „peste vorbele cu nervii 
rupți”, „din cer înalt şi până-n frunză”, drumeţul care nu 
pleacă niciodată din rădăcinile sale, dar se lasă măcinat 
de „porniri ascunse”, deşi e conştient că „neamurile-i 
sunt / într-un neam de cuvinte”). Şi nu te poţi descălţa de 

destinul acesta, dar poţi urca şi cobori, odată cu sevele, 
pentru că „poemul, atunci când se ştie în viaţă, / e 
plecarea-ntr-un / crez fără margini / şi-i ţărâna ce-aşteaptă 
/ s-o împrăştii / pe răni care ard şi acum / în litera 
şchioapei istorii”, iar condiţia fundamentală a poemului 
ține de cea a Arborelui Cosmic („el va fi să creadă / că-i 
cerneala / pentru viaţa unei alte cărți”). 


Poezia lui lon Paranici e o țesătură fină şi fragilă, 
dar prin care poţi descoperi „în câte geamuri / este-acum 
lumină trează”, în ciuda faptului că „oraşu-i mai sărac / şi 
întunericul / e mult prea des” şi că „în bărbat se adunase 
vremea / care-avea în pază / drumuri neumblate”, 
bărbatul fiind acela care „a vrut, apoi, să ştie totul / 
despre aer, / despre-ngândurarea ploii” şi, nu în ultimul 
rând, „s-ajungă lângă / singuratici pomi / ce-şi spun / că-n 
fiecare zi / pădurile sunt ei”. 


Poeziei lui lon Paranici „i-au fost gândite temelii / 
să țină-n spate timpul”. Poezia lui lon Paranici, „încă o 
noapte tăiată / de ţipătul / păsării aflate în primejdie” 
evită „un vag Babilon de întrebări”, „acolo unde ţipă / 
secundele pe care graba / le-a uitat / pe când aveau de 
spus / că fără ele / Timpul nu-i întreg”, suie spre viaţă, 
spre vibraţiei, spre revărsarea sufletului pe cer, chiar dacă 
„tăcerea de-apoi va fi rece / ca fuga de teamă”. Şi asta, 
pentru că lon Paranici, veşnic sfios în faţa propriului 
suflet, abia îndrăzneşte să cate spre eul său liric şi, dacă îl 
zăreşte printre pleoape, anevoie îndrăzneşte un zvâcnet 
discret de extaz: „Bucolică a fost această-nchipuire...”. 

Vasile Tudor 


poezie 





Babel / poezie 

Dincolo de „cuiburi de aer”, există „lumea-n 
silabe / în negrele secunde / albul infinit” şi nevoia de a 
scrie „la acelaşi cuvânt / până când hârtia mototolită / 
desprinde cerul / până când literele / mijesc ziua”, 
cuvântul fiind o vibraţie, prin fiecare căutare, năzuire, 
născocire, o matrice primordială, care ar putea redefini, 
odată cu spaţiul liric, însăşi ființa poetului. Tocmai de 
aceea, în secreta lui identitate poetică, Vasile Tudor 
premeditează descoperirea şi caligrafierea primordialului, 
al acelui in status nascendi, prin care „zilele toate se 
întorc într-o singură zi”, deşi „sunt linii care nu mai dor / 
în nici un chip”. Linii, adică schițări de contururi pentru 
aspirații şi inspiraţii, şi nicidecum „umbra unei idei”, 
cum formulează Nichita Danilov, din frumuseţea altei 
perspective, în condiţiile în care Vasile Tudor nu este un 
inițiat, ci un intuitiv al ancestralului cu care începe şi se 
sfârşeşte totul. Iar „fundalul acesta expresionist”, la care 
face apel Mircea A. Diaconu, introducând în evaluare şi 
un „pariu existenţial” („Seara un cântec râios mistuie 
văzduhul / umbra păstorului a ucis soarele”?) nu este 
nicidecum inițiatic, pentru că păstorul nu este un element 
al peisajului mioritic al idilismului nostru patriotard, ci 
reperul primordial al iniţierilor, cu mult anterior 
Paradeshei lui Zarathustra. 


Vasile Tudor, însă, deşi nu a avut vreme şi 
nostalgie pentru inițieri mai vechi sau mai noi (Blaga, de 
pildă, doar se simte discret, dar nu înseamnă şi o 
amprentă iniţiatică), fiind doar cel care „fără formă 
învaţă-nchipuirea”; are instincte bune pentru a descifra 
„sufletul morţilor în mâna Cerşetorului” şi, desigur, că 
„cuvintele sunt pietre curgătoare”, atunci când „naşterea 

stă să se întâmple”, după aceea urmând îndepărtările, 
înstrăinările: „Să luăm aminte / eşti un punct / cu umbra / 
descompusă-n linii”. Vedeţi, aceleaşi linii, aceleaşi 
contururi bănuite („eroarea morţii e Cuvântul”), un fel de 
„lumină  împotmolită în geamuri”, care naşte nu 
conştiinţa, ci doar tentaţia bănuitei condiţii umane: „O, 
de-aş avea cuvântul prim!”. Deci prima vremelnicire, 
pentru că vremelnicirea se produce, în primul palier al 
iniţierilor astrale, prin desluşirea desprinderii din veşnicie 
şi prin numirea acelei desluşiri, „chiar dacă uneori 
Cuvântul” l-a „îndemnat la erezii”. 


lar poezia, ca erezie (Babel se traduce prin „zidit 
de Dumnezeu”, şi nu prin vraiştea „încurcării” limbilor) 
şi ca admirabil orgoliu al sufletului omenesc („un rege 
obosit de Alb”), deşi înseamnă doar un „redându-mă 
iluziei” şi „un cimitir de păsări”, de inutile tentaţii ale 
zborului, „se-aude noaptea sângele mă plouă”, „noapte de 
noapte ţi-am ascultat mâhnirea”, noaptea însemnând 
premeditată şi pătimaşă  însingurare şi nicidecum 
singurătate, chiar dacă „într-o altă apă numele-i scăldat”, 
„cum şi genele-n imagini / înnoptează alt contur”, deci 
aceeaşi tentaţie liniară... a liniilor abia schiţate „în 
sufletul meu incomod”, reperele acestea definind o 
parabolă pentru poezia lui Vasile Tudor, care este, în 
primul rând, o frumoasă înmănunchiere de caligrafii 
spaţiale, cu lujerii în propria-i însingurare şi cu 
inflorescențe ciudat risipite pe cer, din ce în ce mai difuz 
şi mai neinițiatic. 


„Inima mea / e anticarul altor inimi, / gol pendulat 
pereţilor străini”, spune Vasile Tudor, apelând, în titlul 

noii sale cărți de poezie, la mistica vraişte şi nu la mitica 
durabilităţilor  dumnezeieşti pe pământ,  vraiştea 
(„cuvintele-mi rămân împrăştiate”) fiind, din perspectivă 
existențială, nelinişte. Marcată rar de prețiozitățile ideii, 
adică de naive formulări axiomatice, poezia lui Vasile 
Tudor rămâne, şi-n „Babel / poezie” (Editura Paralela 
45, Piteşti, 2016), ceea ce a fost, adică poeziei minunat 
elaborată („în literele negre / tăcerile-mi albesc”), în 
vreme ce „printre degete inocente / se risipeşte 
frumuseţea”, poetul fiind martorul, uneori panicat, alteori 
exaltat, al destinului astral, prin care „Timpul profanează 
intimitatea lumii”. Şi nu există intimitate a lumii mai 
dumnezeiască decât poezia. 

Tiberiu Avram 





O carte a eroismului cotidian 

Nicolae lorga era de părere că „întâmplările 
mărunte fac istoria mare”, iar spusa aceasta, din prefața 
cărții cu însemnări pe vechi cărţi religioase, a lui Ilie 
Corfus, mi-a rămas întipărită în suflet, pentru că, în fond, 
exista acolo dintotdeauna, iar Nicolae Iorga doar a trezit- 
o la viaţă. Şi-mi amintesc de ea, lecturând, în cadrul unei 
corecturi finale, recenta carte a lui Tiberiu Avram, 
„Aventuri pe şase roţi”, care mă ia prin surprindere, mai 
ales prin ignorarea premeditată a „gloriilor” mult mai 
semnificative şi mai spectaculoase ale autorului, cum ar 
fi, de pildă, necazurile cu Securitatea, după încercarea de 
a realiza un avion-machetă teleghidat, care să circule 
între Gura Humorului şi Bârlad, sau întemeierea şi 
consacrarea celui mai bun ziar judeţean, „Monitorul de 
Suceava”, şi ca expresie a unei tămăduitoare concepţii de 
viaţă. În locul lor, ca o adevărată eliberare de senzaţional, 
Tiberiu Avram preferă un altfel de eroism, pe care mi-i 
greu să-l definesc, pentru că îmbină în el prietenie, 
căutare de sine şi vindecări existenţiale. 


În principiu, „Aventuri pe şase roţi” e o carte 
despre adolescenţă, despre răscrucile tulburătoare ale 
vârstei opţiunilor care ne definesc, scrisă, tot premeditat, 
într-un limbaj adolescentin, cu propoziţii scurte, cu un 
restrâns al lexicului aproape de jargotic şi cu o 
desprindere detaşată de încărcătura emoţională a 
vârstelor care aveau să urmeze. Tiberiu Avram retrăieşte, 
prin noua lui carte, nu doar o vârstă, ci şi tulburătoarea 
răscruce a opțiunilor, străduindu-se să nu o umbrească 
sau să o lumineze cu scânteierile metaforice ale 
maturității, deşi îi mai „scapă”, uneori, dar numai în 
cazul descrierilor de natură, şi lirisme expuse cu dibăcie 


88 


şi care par doar respirări ale adolescenţei de odinioară. 
Adolescenţa este, prin excelenţă, zodia, nu doar vârsta 
prieteniilor durabile şi definitorii, iar Tiberiu Avram, 
redescoperindu-şi adolescenţa sau pecetea aceluiaşi suflu 
existenţial cu Dan Lefter şi Dan Gaftoniuc, ia în discuţie, 
pe fondul unui record care aparţine adolescenţei lor 
solidare (mersul la mare, cu bicicletele), şi un test de 
bărbăţie, şi o nivelare a conflictului dintre generaţii, şi 
sensul năzuirii în viaţă, şi împăcarea cu sensul existenţial 
— nu cu destinul, ci cu sensul existenţial, care presupune 
o competiţie şi cu tine, şi cu timpul în care exişti. 


Fără dram de didacticism, care nici nu aparţine 
adolescenţei, Tiberiu Avram povesteşte. Povesteşte, 
încercând să se înţeleagă, căutându-se şi descoperindu-se, 
uneori cu optimism debordant, alteori cu istoricizată 
resemnare românească, dar întotdeauna împăcat cu sine 
şi cu linia de conduită, moştenită din veac în veac. 
Bucurii mărunte, respirate profund, umplu orizontul, 
scapără de lumină, o lumină pe care o culege, ca pe 
boabele de strugure copt, fetița lui, Clara, deci o altă 
dezlănţuire de curândă adolescenţă, care are nevoie de 
repere vechi doar pentru a-şi premedita propriul ei 
parcurs. O ciudată alunecare din Tibi Mitrii Petrii Toderii 
Simionului, din nume în nume, pe curmezişul muntelui 
cosmicităţii vremelniciei, în care virtuțile se moştenesc 
cu contururi şi cu orizonturi noi, caracterizează, dincolo 
de explicitul narativ, noua carte a lui Tiberiu Avram, o 
carte a eroismului cotidian, în care valorile se derulează 
cu un anumit firesc, un firesc prin care eroismul, deşi în 
el există, se demitizează sau capătă dimensiunea 
nostalgică a ninsorilor de altădată. Nu ştiu formă de 

eroism mai profundă şi mai adevărată decât prietenia şi, 
cu toate astea, nu am premeditat, vreodată, să-i schiţez 
silueta de înger veşnic viu, dar iată că o face Tiberiu 
Avram. O face cu sufletul, păzindu-se de cuvinte şi de 
mirajul lor ameţitor, o face cu o carte, prin care şi 
prietenii lui se aşează în fereastra zilei şi salută cerul. E 
un gest tulburător, pe care ştiu să-l preţuiesc ca atare. Cu 
sufletul. 


La o primă vedere, „Aventuri pe şase roţi” — titlu 
care face discretă trimitere la nostalgia pentru „Cireşarii” 
lui Constantin Chiriţă, e greu de încadrat într-un gen 
narativ anume. Nu e un roman sau o povestire, nu eo 
carte de memorii. E ceva mai mult, dar sarcina 
descoperirii a ce anume este această carte le revine 
cititorilor lui Tiberiu Avram, care, cu siguranţă, înţeleg şi 
trăiesc mult mai multe decât mine sau decât autorul 
acestei cărţi. Spun fără ironie că doar cititorii pot descifra 
profunzimile, pentru că asta este fiecare om de pe acest 
pământ: o profunzime tulburătoare şi care merită 
respectul cel mai desăvârşit. 


Cartea „Aventuri pe şase roţi” a ajuns, de la Gura 
Humorului, şi la Suceava, în templul Elenei Greculesi din 
incinta Bibliotecii Bucovinei „|. G. Sbiera”, în care 
oficiază, ca de obicei, doctorul în istorie Gabriel Cărăbuş. 
În aceste condiţii, autorul ei, Tiberiu Avram, însoţit de 
prieteni ştiuţi şi neştiuţi, de tovarăşul lui în cea mai lungă 
călătorie, Dinuţa, şi de ţinta şi idealul teribilului maraton 
care este viaţa, Clara, au intrat în templul cărții, iar bietul 

de mine, aflat întâmplător pe acolo, ca să facă poze, a 
simţit ce înseamnă comunitate, a trăit sentimentul acela 
de duioasă apropiere, pe care numai intimitatea actelor 
culturale îl poate determina. Şi erau, acolo, înconjurați de 
icoanele sufletului voievodal al Elenei Greculesi, şi 
apropiaţi de ai mei (loan Manole, Liviu Dorin Clement, 
Daniel Tănase, Viorica Petrovici, Carmen Veronica 
Steiciuc, Angela Zarojanu, Vasile Ilie, Cristian 
Adomniţei, Cezar Straton,  Sandrino Neagu, Viorel 
Corodescu, Valentin Chidovăţ), dar şi oameni pe care 
poate că pe nedrept îi întrezăream mai înspre orizont, ba 
chiar dincolo de el: Mirela Adomnicăi, lon Lungu, Viorel 
Seredenciuc, Lucian Harşovschi, loan Iacob, Viorel 
Nuţu. Primii trei, ca oficiali, au luat loc în prezidiu, apoi 
s-au rânduit la pupitru, ca să vorbească. Primul a vorbit 
Mirela Adomnicăi, cea de odinioară, pe care o admiram 
fără rezerve; discurs inteligent, degajat, fără iefinătăţuri — 
mă înclin cu tot respectul! Apoi, Ion Lungu, care trebuia 
să ajungă cât mai repede la ziua nepoţelului său, care 
tocmai astăzi s-a găsit să împlinească 5 anişori (Fericire, 
puiule, căci le cuprinde şi este condiţionată de toate!); 
discurs savuros. În final, Viorel Seredenciuc: echilibrat, 
cumpătat, ca de obicei. 


Aţi observat, nu am menţionat nici o funcţie, 
pentru că în jurul cărții lui Tiberiu Avram s-au adunat 
oameni, iar pe cei care au vorbit eu i-am ascultat cu 
atenţie. ŞI, ascultându-i, i-am simțit atât de apropiaţi de 
suflet, încât, atunci când mi-a venit rândul să prezint 
cartea (nu de la pupitru sau din prezidiu, chestii de care, 
ca şi Roman Istrate, am o oarece... indispoziţie), am 
respirat cuvintele mai dezinvolt ca niciodată, molipsindu- 

| de dezinvoltură şi pe Tiberiu Avram, care, din postura 
de autor recidivist (cea de astăzi e a patra carte), a avut 
ultimul cuvânt, pe care l-a împărțit frăţeşte cu prietenul 
lui din copilărie şi din carte, Dan Lefter. 


Frumos s-a mai trăit, astăzi, măcar pentru vreun 
ceas, la Suceava, în templul Elenei Greculesi (Dumne- 
zeule, cât de vie i-am mai simțit prezenţa!) şi, pentru că 
am fost martor, vă las cu câteva instantanee, alese dintre 
cele care mi-au şi reuşit. 

Cărţile lui Daniel Tănase 


daniel tănase 








„uriaş depozit de aripi” 

Deloc surprinzător pentru mine, Daniel Tănase 
păşeşte şi îşi conturează inspirat locul în literatură, adică 
în spaţiul nespaţiu „uriaş depozit de aripi”, printr-o carte, 
„Aripi la vedere / trei vocaţii” (Muşatinii, 2017), în care 
motoul din Nichita („Oamenii sunt păsări / cu aripi 
crescute pe dinăuntru”) nu înseamnă un pretext, ci un 
reper întru desluşire şi desluşiri. O carte aparent 
metafizică, aparent existenţială sau poate că din plin 
metafizică şi existențială, în care parabola conturează, 
între Pământ şi Cer, vocaţiile sacerdotale ale fiecărei 
fiinţe umane, cele trei personaje, Preotul, Profesorul şi 
Doctorul, sugerate, încă din subtitlu, ca însemnând „trei 
vocaţii”, consacrând şi delimitând tot atâtea tentaţii 
iniţiatice, dar şi zăgăzuiri ale spiritului uman. În fond, ne 
naştem „reporteri” (simbolul unei curiozităţi pe care aş 
numi-o arhetipală, în ciuda faptului că împărtăşesc în 
totalitate argumentele lui Lucian Blaga împotriva 
surogatului arhetipal) şi, tocmai de aceea, preluăm şi 
vehiculăm valori metafizice şi existențiale convenite şi 
acceptate istoric, într-un parcurs liniar care ignoră aripile 
stănesciene „crescute pe dinăuntru”, conferindu-i 
inițiatorului-zăgăzuitor puterea de a fi „un simplu 
negustor de aripi”, în ciuda faptului că, deşi le tot 
achiziționăm, arareori folosim vreo pereche pentru a 
încerca zborul, capacitatea individuală a spiritului de a se 
avânta spre libertate. 


Fiind vorba de vocaţii, deci de aptitudini de 
intrare în armonia universală, şi nu doar de personaje ca 
atare, Preotul lui Daniel “Tănase este Sacerdotul, deci 
creatorul de spiritualitate şi nu doar „bătrânul înţelept 
care se ocupă de sacrificii”, cum glăsuiesc etimologiile 

tuturor religiilor lumii, Sacerdotul care, amintind de 
lisus, „cu zâmbetul pe buze şi cu bucurie păşeşte” printre 
desluşiri şi închipuiri, apoi, ostenit de respiraţiile din 
preajmă, „se opreşte din mers şi cântă”. Preotul ţine ochii 
închişi şi cântă. Cuvintele sale cântate nu se ridică către 
cer, cum te-ai gândi, ci cad pe zăpadă. Atunci când ating 
zăpada ele lasă urme”. Închiderea ochilor înseamnă 
desprinderea din desluşiri, în toate cărțile religioase ale 
omenirii, dar, „uneori, sunetele grave, în căderea lor pe 
zăpadă, lasă forma unei cruci”, iar din „sunetele înalte 
cad lumânări, de bună seamă în număr mare şi aprinse, 
care lovesc zăpada”, pentru că lumânarea nu este 
iluminarea de dincolo de pleoapele ochilor închişi, pentru 
că „pentru Preot a cânta nu este decât o formă de 
respiraţie (...) prea puţin înţeleasă de ceilalţi”, vocaţia 
iniţiatorului în libertatea spiritului  înveşnicind 
vremelnicia, prin faptul şi făptuirea, ca să fac iarăşi o 
trimitere la Blaga, că el „trăieşte un singur anotimp: 
anotimpul zăpezii”, iar „călătoriile sale sunt solitare, 
pentru sine şi întru sine”. 


Pe un alt palier al degenerescenţei sacralităţii 
convenite şi istoriceşte acceptată, se află iniţiatorul în 
lumesc, neguţătorul de aripi care nu folosesc la nimic: 
Profesorul. Veşnic intersectat cu fireasca şi banala 
curiozitate umană (Reporterul, care poartă şi un nume, 
Andrei, pentru că numele vremelniceşte — cum se zice în 
primele cărţi sacre ale omenirii), Profesorul se iveşte doar 
atunci când „legenda este o formă deghizată a tăcerii”, 
când „cuvintele sunt cu totul neputincioase să descrie 
realitatea, iar tăcerea nu ne apare ca o opţiune comodă”, 
pentru că „ficţiunea se scrie prin realitate, iar realitatea se 

scrie prin ficţiune”. lar iniţierea în nebuniile realităţii 
creează, în planul degenerescenţei spirituale, o altfel de 
lumească ierarhic, cea a notorietății, admirabil sintetizată 
de Daniel Tănase prin postulatul deloc întâmplător, 
conform căruia „în materie de notorietate, nebunul este 
întotdeauna superior prostului”. În fond, prostul ignoră că 
e locuit de aripi, iar nebunul le foloseşte nechibzuit şi 
aglomerat şi, prin asta, „sparge rutina, rupe monotonia”, 
şocând şi înfricoşând prin întrezărirea involuntară şi 
haotică a zborului, a desprinderii din convenit şi 
obligatoriu, din „întunecimea spaţiului strâmt”, în care 
„fluturii se aşează pe corpul tău”, determinând ultimativ 
apariția Doctorului, cel care se ocupă şi se asigură, pe un 
palier inițiatic inferior, că „mişcarea persoanelor între 
grupuri (... este) liberă”. Doctorul, „o licărire neobişnuită 
acum”, un acum al trupurilor „uriaş depozit de aripi”, cu 
o anume misiune, care ţine de prezentul continuu, apare 
„de îndată ce cuvintele se scuturau de sensurile lor 
obişnuite”, de ordinea firească, cu tentative doar de 
întrezărire a poeziei -—  degenerescența cântecului 
sacerdotal al iniţiatului iluminării, care închidea ochii, 
când „pe zăpada nemărginită”, pe care păşea „fără să lase 
urme”, şi pentru care „singurul strigăt este cântecul său” 
— Doctorul, deci, lasă după sine „faimoasele sute de 
pagini cu versuri scrise” (necântate!), deci de realități 
convenite, dar care „urmau desigur să rămână necitite”, 
condiția fundamentală a omenirii fiind uitarea 
îndatoririlor faţă de memorie. 


Citind altfel „Aripi la vedere / trei vocaţii”, de 


Daniel Tănase, cred că mi-a fost dat să întâlnesc o proză 
care, alături de romanul „Play-list pentru sfârşitul lumii”, 

de Mihnea Blidariu, chiar înseamnă ceva în literatura 
română a ultimelor trei decenii. 


Cea de a doua carte a lui Daniel Tănase, „Jurnal 
de guvernator” (Muşatinii, 2016), deşi va trece, în ochii 
bigoţilor şi ai celorlalți neştiutori, drept una masonică, 
este, de fapt, o mărturisire a acestor vremuri, din 
perspectiva relaţionărilor umane, inclusiv prin acte de 
caritate. Scrisă ca un raport, ilustrat de numeroase 
fotografii — mărturii ale unei solidarizări umane 
atotcuprinzătoare, dar şi ale unei fireşti sloboziri a 
sufletului de înnegurări istoricizate, cartea înseamnă „un 
combustibil excelent pentru miile de proiecte” pe care 
numai solidarizarea umană la poate transforma în 
realităţi. 

Octavian Nestor 





Pleoapa timpului 

„La ceasul mut cu miros de tămâie” (Narcisism), 
„zgâriat de ghearele prezentului” (Devenire), Octavian 
Nestor încearcă „Pleoapa timpului” (Editura „Ateneul 
Scriitorilor”, Bacău, 2017), poziţionându-se „La colţul 
clipei”, pentru a încerca „Poeme cu ceas”, după cum 
stabilesc cele două titluri ale grupajelor de poeme, care, 
la o primă lectură, m-au cam contrariat până a le pune 
sub semnul îndoielii. Mi s-a întâmplat asta, datorită 
faptului că am omis vocaţia de dramaturg a lui Octavian 
Nestor, o vocaţie care modifică „distanţele dintre 
cuvinte” (Goluri), în cuprinsul unor tablouri dramatice 
distincte, în care fiecare „decor sentimental frivol” 
(Plumb) diferă, chiar dacă „la marginea dinspre sticlă / a 
acestui orizont sunt întrebările” (Întârziere), întrebările 
vizând un spaţiu existenţial mai curând scenic, în care se 
„declină emfaza / unor gesturi temerare” (Elan), şi 
devenind, astfel „risipă în conjuncţii de argint” (Cetate). 
Întrebările, fie dialogate scenic, fie slobozite într-un 
premeditat retorism, dar întotdeauna schiţat, sugerat, „la 
marginea unui orizont aleatoriu”, acolo unde „apusul 
decantează cu tandreţe / imaginile obsedante ale zilei” 
(Orizont), întrebările, deci, presură amărăciune şi 
resemnare „pe câmpia halucinaţiei” (Iluzii), într-o ciudată 
succesiune de nepresupuneri ale răspunsurilor: „* / La 
ce-ntâlniri de idoli, prin ce ogive oarbe / mânia noastră 
muşcă din carnea zilei albe? / ** / Cine-a auzit strigătul 
sângelui / străluminat de ultima cădere? / *** / Cu să 
măsori cu ceasul un ecou / amar precum regretul 
păcatelor nespuse?” ($oapte). Sau, ca poem în sine: „Ce 
chip răzbate prin vitralii / la miez de ceasuri toledane / 
când prind altarele să cânte / surâsul blând al unei 
mame?” (Fecioara din Toledo). 

Construcţia dramatică la vedere, asumată ca atare 
în discursul liric, defineşte o anumită scenografie a 
cuvintelor (nicidecum textualism!), proprie lui Octavian 
Nestor: „Umblând odinioară prin podul ţesut de milioane 
/ de pânze / de păianjen ale străbunului meu elen, / am 
găsit, într-un scrin, ticsit de manuscrise, unul / caligrafiat 
pe o piele... Textul părea un fel de dialog cu un / 
personaj din al cărui nume se mai păstrase, foarte ştearsă 
/ şi ea, doar litera de început, care putea să fie un A, un 
B, /un E, un N sau oricare altă literă a alfabetului. Dacă / 
textul era aproape şters, în schimb, pielea tăbăcită, de om, 
/ părea vie şi strălucitoare” (Dialog apocrif). lar poemul 
se încheie cu butada „Vrei să spui că viaţa e poezie?” / 
„Dimpotrivă. Poezia e viaţă”. 


Presărate discret printre poemele ritmate şi rimate, 
„replicile” dramatice dau greutate şi amplitudine cărţii, 
inclusiv prin explicitul sugerării căii: „Vom merge 
împreună odată şi odată / pe drumul uitat dinspre noi spre 
acasă, / ...unde timpul se-mbată de tropotul cailor / 
alergând ca într-o nebună, hipnotică transă / printre 
coroanele aplecate ale plantelor cu floare de soare. // Ce 
galbenă undă le reazemă-n urmă adâncitura copitei / de 
picătura de rouă, suav rotunjită de firava / deşteptare a 
zorilor răsuciţi pe fuiorul aşteptării / atâtor Penelope, 
nedegrevate / de clipa legământului sacru?” (Cavalcadă). 


Sau, în acelaşi registru, specific dramaturgului 
Octavian Nestor, „Cumpăna cerului a înţepenit / între 
galaxii oxidate / şi nu se mai apleacă înspre partea 
materială; / marea primordială nu se mai întâlneşte / cu 
oceanul galactic; / facerea lumii nu se mai întâmplă” 

(Geneză), pentru că „Apusul se culcă liniştit pe o parte, / 
nostalgii eleate suspină ritmic, uşor, ca în carte; / oraşul 
în zare adoarme învăluit într-un nor de regrete. / Pe 
străzile urbei, înguste şi întortocheate, / rătăcesc ca în vis 
perechi liniştite / de domni şi domniţe din necitite 
romane” (Întrebare). 


Acolo unde spaţiul declamatoric face loc stării de 
cântec, se diluează oarecum sugestia într-o plutire de 
funigei zănateci, în căutare de vremelnic popas: „Timp 
cuantic, zări de lapte / peste pleoapa verii scurte / la 
trezirea dintre şoapte, / calpe zodii să le-asculte // şi-n 
plăcere de oracol / cu lungi cape şi cu săbii, / chicotesc la 
strâmb spectacol / furişaţi prin somn de vrăbii” (Somn de 
vrăbii.). 


Privită din perspectiva vocației de dramaturg a 
remarcabilului cărturar sucevean Octavian Nestor, cartea 
de poeme-replici sau de poeme-personaje „Pleoapa 
timpului” capătă un câştig de mesaj şi de logică, prin care 
se identifică şi se particularizează. 

Viorica Petrovici 


VIORICA PETROVICI 





editura ateneul scriitorilor 


Roata de circ 

Locuind într-o nemărginire în care „răsar din 
ziduri îngeri foarte înalți” (Lumina trece în afară), iar 
„sfera roşie are în mijloc un vultur cu aripile țintuite” (O 
carte deschisă lângă o cobră regală), Viorica Petrovici 
se întoarce „într-o geometrie sacră”, în „punctul zero” 
(Plan cauzal) al transcendenţei, pentru a încredința 
„straturi de lumină / ... / în cuvânt în trupul meu albastru 
de vânt” (Partea întunecată a unei oglinzi) şi prin această 
a treisprezecea carte, „Roata de circ”, scoasă în lumina 
memoriei de Editura „Ateneul Scriitorilor” din Bacău, 
carte în care cântecul, „bântuit de nesomn de nelumi / 
crucificat pe axul imuabil cânt/ orb de întuneric și 
lumină” (Crucificat pe axul imuabil) caută şi află 
„tărâmul apei în tărâmul luminii”, tărâmul în care „focul 
e un joc inițiatic fără întreruperi / cercuri ritmice / 
evadare / un portal diapazon prin care / sufletul întinde 
aripi de mărgăritare” (Oglinda cu imagini suprapuse). lar 
aceste descifrări „în oglindă”, aproape obsesiv „în 
oglindă”, şi nu în preajmă sau în lăuntru, săvârșite prin 
„vibraţiile unei muzici de trăsnet / ... / un dezmăţ total de 
sunete” caută „o singură realitate Misterul”, printr-o 
ciudată suprapunere a elementelor propriului corp peste 
cele ale universului, pentru că „întâii născuţi receptează 
lumile suprapuse” (Pleoapa nu este nici închisă nici 
deschisă), în ciuda faptului că tocmai această „vie 
temelie / de împărăție piatră ceasornic solar / piatră altar” 
doar te face să crezi că „izvorăşte din tine o căldură 
albă”, pentru că întrebările lirice sfârşesc în răspunsuri 
lirice, în care „nu li se mai deosebește sufletul de trup” 
(Piatră ceasornic solar). 

Astfel, deci prin corelația și nicidecum prin 
interdependența lirică  întrebare-răspuns, trupul-suflet 
copleşeşte universul, substituindu-se sinelui universal, „şi 
rădăcinile glisează încâlcindu-se / printre stele fără a 
prelua praful lor / nici o undă nici o vibraţie doar 
plutirea” (Într-o sferă neagră o plutire), plutirea vedică, 
formulă inițiatică de detaşare şi, fără îndoială, de acces în 
armonia universală, ceea ce şi este, în fond, prin inefabil, 
transa poetică şi, mai rar, poezia. Dar transa poetică este 
o trăsătură a post-modernismului, decadenţă a lirismului 
spre un haos deloc întâmplător, în care cuvântul nu mai 
durează, ci, desprins din temeliile sale, deduce şi induce 
o ciudată levitaţie, o ademenire în aburii nourilor, care nu 
sunt, dacă ne așezăm şi pentru a chibzui, starea Ira a 
Mariei, cum se zice într-o parabolă a Sfântului loan 
Damaschin, în care concreteţea veşnicului, apa din 
fântână (Maria), descinde din Ira (văzduhul apos, respirat 
până mai adineauri). lar starea aceasta de levitaţie a 
cuvintelor, deşi se soldează cu imagini insolite (precum 
cioburile unei oglinzi), exclude starea, statutul de 
închinăciune, pe care l-a avut, până de curând, poezia. 
Tot mai des și tot mai intens, poetul se substituie 
Atoateziditorului, revendicându-și statutul de demiurg 
peste propriul lui univers, şi-atunci se aude „din adânc un 
cântec ca de sirene / sau un muget de valuri răzvrătite / 
sunetul a două planete când aurele lor se ating / trâmbiţa 
unui oracol orb într-o peşteră” (Frânturi dintr-un 
dodecaedru rubik), oracol orb dintr-o peșteră fiind, 
precum miticilor Rhadamanthys, Minos, Anacharsis sau 
Zalmoxis, poetul sau, cum îl numea Strabon (Geografia, 
II, II, 5, p. 166), noul „înţelept al voinţei cerului”. Ceea 
ce nu-i rău, atunci când „lumile visate visele din vis şi 

ideile pure / pânză de păianjen cu ţesătorul la mijloc / 
roata de circ în care urci pentru joc / şi timpul se dilată 
altfel pe fiecare spiță roata / are aripi albastre” (Roata de 
circ), atunci când albastrul inițiatic nu doar că revine cu 
disponibilități de locuire, ci și defineşte „urmele trecerii 
prin râul negru” (Într-o sferă neagră o pădure) al 
existenţei umane. 


Viorica Petrovici, prin noua ei carte de poezie, 
„Roata de circ”, îşi reconfirmă vocaţia de poet, punându- 
ŞI şi fremătându-şi, cu fiecare vers încredințat paginilor, 
„aripile negre şi albe ale unui timp de poveste” (Râu/ 
imparțial cerne albastrul), timpul de poveste fiind cel al 
creației, al spovedaniei încredințate unei ciudate, dar 
expresive levitaţii. 

Marius Costel Eşi 





„Coleg de generaţie” 

Un eveniment de excepţie în viaţa culturală a 
Sucevei, respectiv lansarea unei cărţi, şi ea de excepţie, 
„Coleg de generaţie”, de Marius Costel Eşi, a trezit la 
viaţă densă şi profundă Observatorul Astronomic din 
Suceava, pur şi simplu luat cu asalt de universitari, 
profesori gimnaziali, studenţi şi niscaiva plebe creatoare, 
într-un amalgam scriitoricesc, actoricesc şi folcloric 
amuzant. Ambient remarcabil, înviorat de acordurile 
clasice ale chitarei lui Cosmin Mariciuc, de la Colegiul 
Naţional de Arte „Ciprian Porumbescu” din Suceava şi o 
ipostază surprinzătoare, adică intimă şi luminoasă, din 
partea exponenţilor sistemului educaţional local, care 
percep, în rândurile aşternute în pagini (admirabila şi 
sugestiva copertă: Narcisa Eşi), o ciudată frescă a 
năzuinţelor lor, amintind mângâietor de sugestia „Cina 
cea de Taină”, din vremurile iluminării spiritului uman. 


Moderator al evenimentului, o studentă „la litere” 
emoționată şi emoţionantă, Andreea Sava, iar la prezidiul 
ştiinţific, împovărat de titluri academice care le glorifică 
îndreptățit cariera, doamna Nadia Serdenciuc şi domnul 
Corvin Bejenariu, flancându-l pe dezinvoltul scriitor de 
subtilă profunzime Marius Costel Eşi, dornean prin 
naştere, ieşean prin genealogia dezvăluită de nume, 
scriitor român autentic, prin ceea ce scrie. Mie mi-a 
plăcut, în mod deosebit, prezentarea cărții, din 
perspective scriitoriceşti, nu academice, săvârşită de 
Nadia Serdenciuc, pariind cu Eugen Prodan că Nadia 
Serdenciuc scrie, în taină, poezie şi proză. Scurtă, din 
pricina veşnicei neîncrederi în sine pe care o cauzează şi 
talentul, şi erudiţia. Între discursuri, folk şi covere 
neunitare, apoi, în două reprize de câte cinci, lecturi din 

carte, făcute inspirat şi cu o firească exaltare de către 
tânărul autor, care, fără premeditare, mi-a adus aminte de 
un personaj al lui Vajda, care deschidea o fereastră, spre 
o piaţă aglomerată, şi striga: Oameni, vă iubesc! 


Ascultând cu atenţie, am înţeles, înainte de a citi 
cartea şi cu ochii mei, că proza lui Eşi are, dincolo de 
construcţiile alegorice directe sau indirecte, ceva din 
subtilitatea teatrului lui Lucian Blaga, în care nu 
personaje, ci idei se confruntă prin dialog; un eu 
tridimensional, suprapus peste aparentul binom autor- 
personaj, pe fundalul „Cinei celei de Taină” pe care o 
reprezintă sistemul educaţional românesc, „profesorul 
de” sau „profesorul de” încifrând, cu sugestia caricaturală 
a numelor, o largă paletă existenţială, în care scapără rar, 
dar puternic spiritul dascălului, al iniţiatorului, al 
şlefuitorului de destine. Iar problema centrală a educaţiei, 
după cum o sugerează discret Marius Costel Eşi, o 
reprezintă, de fapt, dizolvarea, fărâmițarea şi presurarea 
iniţiatorului în profesori, în identități ciudate, în roboţi 
educaţionali înstrăinaţi tridimensional peste perspectiva 
plată a platitudinii tragicomice. 


Nu intenţionez să mă transform într-un recenzent, 
acum, până nu citesc cu sufletul meu cartea, aşa că revin 
la misia mea de fotoreporter, dar nu înainte de a sublinia 
răspicat: sâmbătă, 31 martie 2018, la Suceava, un 
prozator înnăscut, Marius Costel Eşi, şi-a vestit intrarea 
în lumea creaţiei, acolo unde va fi „Coleg de generaţie” 
cu toţi idolii vieţii sale de până acum. 

Lili Crăciun 





„Între relativ şi absolut” 


Un moto din Cioran („Nimeni nu găseşte abso- 
lutul în afara lui, ci numai înăuntru”) deschide larg 
orizontul spre înţelegerea unei cărți de poezie „rouă-n 
prag de dimineţi” (Definiție), semnată de remarcabila 
prozatoare Lili Crăciun, „Între relativ şi absolut” (Editura 
EIKON, Bucureşti, 2018), care îşi află şi îşi durează „un 
colț de nemurire... aici printre cuvinte”, unde se 
abandonează drept „anonim într-un prezent // printre 
rădăcini rebele (Vizatele cuvinte). O poezie „foşnind a 
veșted” (Toamnă cu miros de veşted), care îşi propune să 
ofere „beţia înălțimilor... / aripile acelea simple / chiar 
un pic ruginite” (Aripi) drept leac existențial în blagiana 
tentație a atentatului asupra absolutului, esențializează 
frământările,  stoarcerile interogative din romanele 
prozatoarei Lili Crăciun, „croite dintr-o bucată de suflet” 
(Aripi) pentru a împleti „visul / din petale de maci 
înfloriți / roşul aprins clocoteşte / la fel ca sângele” 
(Dar), când cu „cu şuvoaie de regrete insurmontabile / 
ucigaşe” (Lăsaţi-mă să râd), când cu „visuri nepovestite 
nici măcar dimineţii” (Voi ști că mă cunoşti), când „din 
punct de vedere al timpului... / însă din perspectiva 
fericirii” (Când spațiul se comprimă). 


Esenţializându-şi trăirile, Lili Crăciun încearcă şi 
izbuteşte deslușirea şi mai precisă a contururilor făpturii 
lăuntrice, predispusă atavic spre confesiune, cel mai 
adesea din nevoia de a înţelege, de a se pricepe şi de a-și 
hărăzi locul, aplecându-şi „palma / precum creanga unui 
copac desfrunzit” (Poezie albastră) asupra umbrei şi 
asupra aurei, „lăcătuind dorul acolo / unde-l ştiu doar 
tăcerile şi toporaşii” (Poezie albastră). Şi se confesează 
în curgere şi străvezimi de izvor limpede şi pururi grăbit: 

„eu am vrut dintotdeauna / să obțin dragoste / m-am 
aşezat unde era puhoi de lume / femei și bărbați 
ferchezuiţi / (care dădeau din coate să ajungă la fructul 
promis) / cu răbdare / fără să trişez / am înaintat cuminte 
până am ajuns în față / după ce m-am târguit puţin la preţ 
/ am plecat cu o comoară adunată în inimă” (Jubire 
second hand), umbră şi aură, umbra conturând măreţia şi 
omenescul aurei, pentru că, în cele din urmă, absolutul îşi 
depune runele în cuiburile sufletelor omenești, mai toate 
intimidate, ba chiar speriate de trecere. Iar Lili Crăciun, 
fără voie sau premeditat trăitoare a înțelepciunii taoiste a 
aflării de sine, „arde răsăritul / printre pete de întuneric / 
ştergând roua dimineţilor reci” (Ultimul val), ca să 
constate că „suntem săraci / nu avem decât amintiri 
împreună / iar amintirile mele sunt amintirile ei / şi ale ei 
sunt totuna cu amintirile mele” (Dușmanul), acest 
abandon în trecut, de care se lasă „îmbrăţișată” este ca o 
înrădăcinare, pentru că, dintotdeauna, omenirea a definit 
cele trei ursitoare ca fiind trecut, prezent şi viitor, într-o 
unitate indestructibilă „spre întrebarea primordială a 
existenţei... / indiferent câte variante de răspuns găsesc” 
(Întrebarea primordială), iar „iarna râde pe uliţi vechi / 
în timp ce un poet anonim moare / iar umbra lui lunecă / 
prin ninsori” (Statornicie albă). 


Răsfoită pagină cu pagină, cartea „Între relativ şi 
absolut”, de Lili Crăciun, înseamnă o tulburătoare 
spovedanie, pe care am încercat să v-o spun pe scurt, 
folosindu-mă de versuri, de „crestările în cuvinte” 
(Dorurile stafii) cu care poetesa izbuteşte „să închege 
cuvinte / aidoma / ca şi cum ar tăcea” (Poveste în doi). 
Sau, așa cum subliniază Georgeta Resterman, vorbind 

despre cunoașterea autoarei „mai îndeaproape şi pătrun- 
zându-i universul”, abia după ce îi citeşti cartea, în egală 
măsură poezie şi metafizică, „realizezi ce amestec inedit 
de trăiri răsădite în vetre de maci înfloriți şi dureri 
sugrumate în strînsură de rouă şi-au dat mâna, 
prieteneşte, în sufletul ei”. Întâmplându-mi-se și mie să 
primesc, astăzi, cartea, m-am grăbit să o desconspir aşa 
cum am înţeles-o. 

Roman Istrati 





un destin al nuntirii cosmice 

Roman Istrati s-a ivit pe „podeaua zodiei” sale 
pentru a-şi fereca „norocul în scripte de os” (7 
septembrie), atunci când „a viscolit cu stele prin ogradă” 
(vorbă grea), iar el, poetul înnăscut, îşi dorea cu patimă 
un loc „în hora ce se cheamă nemurire” (fară de sus), 
printr-o carte de poezie, la care a trudit ani în şir şi care 
urma să poarte titlul „Barbut”: am găsit printre 
manuscrisele şi dactilogramele poeziilor lui mai multe 
„coperte de gardă” cu acest titlu şi am înţeles, foarte 
curând, că din această viziune lirică s-au smuls 
ciozvârtele pentru „Miezul adânc”, o carte frumoasă de 
poezie, care a văzut lumina tiparului în 1978, la Editura 
„Eminescu”, cu Constanţa Buzea ca prefaţator şi redactor 
de carte, o carte în care „peste toate gândeşte steaua ta 
luminând / o linişte fără căderi şi elogii” (miezul adânc), 
dar o carte în care Roman Istrati nu se regăsea drept 
„pleoapa zilei despicată-n două” (vorbă grea). 


O altă construcţie, durată cu aceleaşi „cărămizi”, 
dar care nu aducea nici pe departe cu arhitectura 
întrezărită, desluşită şi vestită de Roman Istrati, care îşi 
simţea sufletul „o şatră... nomadă, pustie / cu pasul 
domol ca vuietul ierbii” (elegia țiganilor), pentru că „pe 
la noi ar bate un vânt de proză” (colecția de fluturi), iar 
discursul amplu şi conştient de sine, care să contureze o 
nouă mitologie românească printr-un expozeu lirico-epic 
trăit până la spaimă, până la „păpuşa nopţii răstignită-n 
grindă” (nunta), îi fusese refuzat, în favoarea unui zigurat 
conceptual încropit de cenzura comunistă, în care 
„clopotu-şi sparge-n gură fluturi / Llăptoşi ca osul sfânt / 
de păpădie” (somn), renunțând la statutul său de clopot şi 
la vibraţiile sale cosmice, în egală măsură misterioase şi 


114 


mistice, mistice şi misterioase, iar reconstrucția aceasta 
brutală l-a derutat pe poet, care a trăit cu amărăciune 
prădarea de sine, care nu-şi mai putea purta „ființa în 
izvoare cu cerbii” (elegia țiganilor), sufletul său vibrant, 
reverberat cosmic, fiind turnat în formele clasicizate ale 
cenzurii comuniste (patrie, poezie, sat). 


Fără îndoială, deşi nu s-a născut la sat, ci în 
teritoriul sacru al iconarismului bucovinean, Roman 
Istrati trăia şi dragostea de patrie, într-o înrudire cu 
iubirea de patrie trăită de loan Alexandru, dar trăia, mai 
presus de toate, cosmicitatea de deasupra acestui spațiu 
sacru, în care un „fum albastru umple casa noastră / din 
nou îl simt prin sânge colindând” (nunta), iar „în cer 
mesteacănul palid aprinde /  neliniştite trepte de 
untdelemn” (somn), translaţia Cer-Lut, atât de profund 
iconaristă şi atât de inspirat definită de un poet, pe cât de 
poet, pe atât de filosof, „dansează lutul gata să se-aprindă 
/ cu furca mama-mpunge speriată / păpuşa nopţii 
răstignită-n grindă” (nunta), pentru că doar Mama Terra, 
„doar mama ia-n lopată lutul morţii / cu care neştiut o să 
mă-nsor” (nunta). Da, asta urma să fie „Barbut”, de 
Roman Istrati, poeziei lui fiindu-i premeditat un destin al 
nuntirii cosmice, cu „lungi păsări (care) te cutreieră 
noaptea” (7 septembrie), cu un „munte, în trupul tău de 
lumină / cocoşii-nnoptează-ntr-un cântec de seară” 
(elegia ţiganilor) şi cu timpul vrăjmaş înfruntat în 
provocate şi nenumărate ocazii: „îmi intră un taur prin 
venele slabe / intră mugind adânc, obosit / cum intră 
frigul încet în silabe” (7 septembrie). Roman Istrati dorea 
să îşi facă din mister mistica lirică, deci „din noapte 
singura mea hartă, / altă poruncă nu mai împlinesc” 

(fratelui meu), pentru a nu ajunge, în cele din urmă, la 
dureroasa, deşi retorica, întrebare: „aceste vorbe cine mi 
le iartă?” (fratelui meu). 


Încerc să-mi aduc aminte despre discuţiile noastre 
despre poezia lui, dar realizez că, întotdeauna, ca şi 
„acum stăm trişti şi ceru-i orb de stele” (vorbă grea), 
Roman Istrati schimbând subiectul discuţiei, după 
obişnuinţa lui Constantin Ştefuriuc, „şi-n cer / caii de lut 
mai nechează” (însingurare 11). Şi cu toate astea, a ţinut 
să-i lucrez eu cărţile de după, obligându-mă la o stare de 
veghe, prin care să ader „la înalta moralitate a florii” 
(poem împotriva poluării mediului înconjurător), o stare 
de veghe prin care „am tăiat din osia lungă a morţii / 
săbii cu care să baţi o cetate”, în vreme ce în „cameră 
fumul e ud de când zace / în candela scundă, uleiul se 
teme / şi arde în somn, fără pace // pe jos răsturnaţi mor 
sâmburii goi / din care cu frică băut-am povara / războiul 
pornit se întoarce-napoi / şi noaptea sub talpă-şi striveşte 
ţigara” (împotriva lui Sisif). 


Stăm la sfat adesea; de când el a plecat, sfătuim 
împreună, „stăm trişti şi ceru-i orb de stele / tot cu 
genunchiu-n gură, amorţiţi” (vorbă grea), iar Roman 
Istrati veghează din Ceruri să nu mă împresoare „exacte / 
şi mari orologii... cu ochi tulburaţi / de ferigă” (miezul 
adânc). Şi totuşi, nu înţeleg de ce s-a desprins atât de 
brutal de poezie, deşi i-am oferit, de-a lungul deceniilor, 
o puzderie de motivații pentru reîntoarcere, inclusiv 
diplomele şi premiile care i-au fost acordate la 
propunerea mea şi de care, după cum văd într-un CV în 
manuscris, era cu adevărat mândru, pentru că, în fond, i 

se cuveneau pe deplin, eu fiind doar sortitul la a vedea, 
atunci când a fost nevoie de asta, că „o stea îşi arde lâna 
biruinţei, / prea mare-i nemurirea, noi fiind / doar sluga 
întâmplării şi-a voinţei” (gând 3). Îi recitesc, pentru a nu 
ştiu a câta oară poemele (pe care tot eu le-am şi cules), le 
las, apoi, să îşi dureze făgaşul liniştit şi prin sângele meu 
(„şi când te vei stinge, gândule? — când / o carne îţi va 
alunga speriindu-ţi steaua? / căci văd în somn cum voi 
căuta aiurând / un nufăr / cu care să-ţi curăţ tejgheaua”) 
„ŞI vai, tu, sângele meu — neatinsule / lungi păsări te 
cutreieră noaptea / cum ar cutreiera singuratice insule” (7 
septembrie), fără să aflu răspunsuri, ci doar o 
nepământească furie, din care zvâcnesc spre cer păduri 
întregi de pumni încleştaţi. 


„Nelumite, mirosul de rouă te-a îmbătat / cana din 
care bei cearcănul lunii / şi cântecul simplu ruşinat ca un 
bănuţ / pe care ţi-l lasă în palmă tăunii” (celui nelumit) 
odihnesc pe masa mea de lucru, frunzărite febril şi de 
tine, de parcă am redescoperi împreună că „deasupra 
capului / steaua era coaptă ca un măr”, că în veşnicia 
ruralităţii „învățătorul vorbea frumos / în capătul celălalt 
al satului / auzeam glasul lui popa dondu / care striga: 
chiraleisa!” (colecția de fluturi), iar în veşnicia veşniciei, 
„în pacea sfințită de ceasu-mpăcării / cuțite înalte 
aşteaptă botezul / când fecioare-aplecate-n gură cu crezul 
/ cinstesc masa cu semnul uitării” (elegia țiganilor). Fără 
să poţi păşi pe aceste urme, rătăcind sau fiindu-ţi 
interzisă calea, simţi nevoia să te dezbraci de soartă şi de 
viață, să te despovărezi de tot şi de toate şi să de 
abandonezi în sălbăticia şi cruzimea unui alt mister: 
„Pitic m-am născut / şi fraţii dădeau la barbut // o ţigancă 

cu sâni de răşină / într-o noapte fără-nceput / mi-a ghicit 
în barbut // aurul moale şi sfânt / cu-un pahar de pământ / 
l-am băut la barbut // tata uscat şi amar // pentru un zar / 
m-a vândut la barbut // bun vândut...” (barbu). 


Generaţia noastră a crescut într-o adevărată religie 
şi cosmicitate literară, desluşind şi vestind, în discursuri 
lirice distincte, revelații de care lumea, în dogmatismele 
ei ocazionale, nu mai avea nevoie de noi. Roman Istrati a 
refuzat adaptarea la dogmatismul vremii lui, în ciuda 
capacităților de a vedea, de a înţelege şi de a vesti totul 
prin metafore proaspete, printr-un pictural literar 
remarcabil. S-a rupt de sine cu o stranie pudoare, iar 
textele lui poetice au zăcut, vreme de decenii, neatinse 
nici măcar de el, în adâncul unei cutii de carton, în care 
înghesuise fel de fel de fleacuri: „o tabacheră palidă, 
căruntă, / un bob de aur, aşchii de piper / şi trandafiri de 
lemn se vând sau chiar / tablouri cât o unghie de cer // 
miros de oameni şi miros de cai / se-amestecă în gustul 
de argilă / un flutur ambulant îşi lasă solda / pe o cămaşă 
râncedă, umilă” (talcioc). În România contemporană nu 
mai este loc de noi. Nu ne mai găsim rostul şi 
predestinarea. „Şi lumea ţipă, caii, banii ţipă / aerul 
scuipă flori necunoscute / şi-ascuns într-un surtuc de 
vinilin / doar un bătrân posac / vinde minute” (zalcioc), 
dar paginile în care au picurat suflete rămân, tainice şi 
misterioase, în adâncul unei cutii de carton — o realitate 
mai presus de tot şi de toate, cea a poeziei care, vorba lui 
Mircea Motrici, şi-a căutat şi şi-a aflat poetul. Roman 
Istrati este poet. Ştiu şi sunt încredinţat că este. Doar 
despre noi, ceilalți, nu ştiu ce să mai cred. 

Anton Achiţei m-a vizitat ieri, la birou, doar ca 
să-mi aducă două cărți de poezie: „Zbor în anotimpuri” 
(Editura Plumb, Bacău, 2000) şi „Iscălitura mamei” 
(Editura Fundaţiei Culturale Cancicov, Bacău, 2012). Îl 
cunoscusem, cu decenii în urmă, când am făcut câte un 
interviu, pentru „Zori noi”, cu Anton Achiţei şi cu 
Benone Sinulescu, Anton bucurându-se de largă 
notorietate, pe atunci, datorită cântecelor „Moldovă, 
Moldovioara mea”, „Stejărel de la Guranda” şi un cântec 
al Soarelui, în care, spre uimirea mea, am identificat 
versul „Luna-i numai un lut rece”, deci materie („Soarele 
este viaţă, iar luna este materie” — s-a scris, cu milenii în 
urmă, în „Întrebările” din „Prashna-Upanishad”). Dovadă 
că în subconştientul oamenilor încă mai supraviețuiesc 
fragmente din mărturii ancestrale, pe care numai harul 
liric le mai poate scoate la iveală. 


Prima carte, „Zbor în anotimpuri”, adună poezii 
adolescentine, scrise la Câmpulung Moldovenesc şi 
supuse, tot pe atunci, judecății cenaclului din Suceava, 
condus de Platon Pardău, poezii care, începând cu prima 
pe care a scris-o, „loamna”, conturează nu doar o 
uşurinţă a versificării, ci şi un instinct vizual al miticului, 
care avea să-l călăuzească spre esenţializări moderne 
surprinzătoare: „Ferestre largi / prin care păsări / se-aud 
cum mă cheamă, / ferestre luminoase / prin care 
cântecele mele / vor zbura către inimi. // Aromă 
proaspătă / de var şi vopsele, /grăunţe de cristal / clipesc 
în mozaicuri, // Aici vor cuibări / doruri şi vise / în cântec 
de privighetori, / iar curcubeie se vor adăpa / cu roua 
florilor de la ferestre” (Casa nouă). Am citat integral 
acest poem (şi sunt câteva zeci care merită o astfel de 

recunoaştere), ca să înţelegeţi singuri cât de liric, de 
profund liric, putea saluta condiţia umană un tânăr elev al 
Şcolii profesionale de construcţii din Câmpulung, pe 
nume Anton Achiţei, care doar din căldura sufletului crea 
şi se bucura de un adevărat univers mitic al cotidianului: 
„Ca o năframă de borangic / ţesută în luceferi / noaptea 
se strecoară uşor / printre florile de cărămidă / ale 
oraşului / înfierbântat de macarale / şi mistrii. // În seara 
asta / am să rămân deasupra, / aici, pe coama blocului 
înalt, / o să ascult cum vorbesc cărămizile, / cum 
zâmbesc aştrilor / aprinzându-se mai tare în ziduri. / 
Suspendat între pământ şi stele, / voi simţi sărutul 
universului” (Sărut). 


Fără îndoială, cea mai proaspătă inspiraţie lirică 
ține de vârsta fragedă a fiecărui om, dar eu, care ştiu ce şi 
cum se scria, discuta şi publica pe la cenaclul sucevean al 
lui Platon Pardău, frecventat de Traian Chelariu, Teofil 
Lianu, Eugen Fetchin-Frunză, Pan Solcan, Eusebiu 
Camilar, George Sidorovici, Traian Filip, Dragoş Vicol, 
Arcadie Arbore, George Damian, Constantin Ştefuriuc, 
de tânărul evreu Norman Manea, întors din lagărele de 
exterminare transnistrene, nu pot să nu apreciez lirica vie 
şi curată a tânărului, pe atunci, Anton Achiţei, care 
vizualiza splendidul pictural al condiţiei umane, în 
respiraţii pline de sinceritate, dar şi de imaginaţie: „Oaze 
albastre / de dor şi lumină / sunt cântecele mele / ce-n 
suflet le port, // E arşiţă-n suflet, / e vânt şi furtună, / dar 
păsări măiastre / se-aud peste tot” (Păsări măiastre). 

* 

Cea de-a doua carte de poezie a lui Anton Achiţei, 
care beneficiază şi de o prefaţă inspirată, „Un om- 

fluviu”, semnată de Petre Isachi, conţine doar poeme 
scrise cu o maturitate lirică remarcabilă, în care „fiecare 
lacrimă e o stea” (Poveste nepereche), dar şi un impuls 
mitic de nestăvilit: „Un gând mă îndeamnă / să mă 
ascund / sub aripa Păsării Timpului, / să zbor cu ea / pe 
tărâmuri albastre, / să văd de aproape / minunea lumii, / 
izvorul vieţii” (Pasărea Timpului). Aici, în această carte 
există elemente de unitate a vieţii şi a universului, 
sintetizate sacerdotal în trăsăturile inconfundabile ale 
Mamei, în care se unesc Cerul şi Pământul, în care 
interacționează  cosmogonii primordiale (nicidecum 
arhetipale, pentru că presupun făptuiri stilistice şi nu 
instincte), în formulări care nu s-a mai folosit: „Tu nu 
ştiai, mamă, să scrii / frumosul tău nume Anica / dar 
atingeai / cu un deget hârtia / şi cu lumina sufletului tău / 
îţi scriai povestea vieţii / într-o cunună / cu şase flori de 
sânziene... / Noi eram, mamă, / iscălitura ta” (Iscălitura 
mamei). 


Există un adevărat diametral între creaţia 
folclorică a lui Anton Achiţei, marcată de nostalgie, şi 
creaţia lui poetică, profund vizionară în reverberaţiile 
imaginaţiei. Poezia lui are o „sfinţenie de sanctuar celest, 
/ cuvintele-nfloresc în nopţi de dor” (Casa Pogor), are 
„Viaţa — calendar / cu file de vânt răsfirate / din care / nu 
ştim niciodată / când ia vântul ultima filă” (Calendar), 
are „lumină de ruguri aprinse” (Amarul geniului), are, 
„pe cărări lumină / şi lacrimă” (Gânduri pentru părinți), 
concluzivul pentru acest scurt material despre minunata 
lirică a lui Anton Achiţei existând, fireşte, tot în filele 
cărții lui: „Puteri nu am / să zbor spre mai înalt, / dar şi 
aici / durerea naşte flori” (Flori). 

„Barbut» cu „sacerdotul răzvrătit” 

Roman Istrati a fost şi a rămas, în spaţiul liric 
românesc, „sacerdotul răzvrătit”, ca şi Eminescu fascinat 
de miturile primordiale, în mare majoritate sanscrite; 
drept urmare, şi-a construit prima carte de poezie, 
„Barbut”, dar care avea să fie publicată, după masacrare 
prin încadrare în tiparele editoriale comuniste (poezie 
patriotică — poezie — poezie patriotică), sub titlul „Miezul 
adânc”. Poeme frumoase, dacă le iei unul câte unul la 
citit, dar nicidecum cartea premeditată de, pe atunci, 
tânărul poet sucevean, care ştia că naşterea şi moartea ni 
se dăruiesc împreună şi că „trecutul şi prezentul sunt o 
stare de somn, dar existăm şi în trecut, şi în viitor, 
prin Spiritul nemuritor”, deci prin Sinele universal[1]. 
Roman Istrati, filosof şi filosof al culturii înnăscut, deci şi 
cu temeinice cunoştinţe încă din tinereţe, îşi începuse 
„Barbut” cu poemul „7 septembrie”, deci cu ziua naşterii, 
fără de care nimic nu există, nici măcar 
ursitoarele/ursirile nu există, ursirile însemnând, în 
culturile străvechi, trecut, prezent şi viitor: „Există trei 
fecioare ursitoare (trecut, prezent şi viitor), care decid 
destinul oamenilor”[2]. O sinteză a acestei cosmice 
mărginiri este poemul prin care Roman Istrati îşi schița 
desluşirile şi vestirile de pe luntrea de ceară, care este 
viaţa şi nicidecum cea a lui Charon, căreia, de altfel, îi 
dedica un poem de sine stătător. Istrati formula limpede, 
dar prin propria lui răzvrătire existenţială, condiția umană 
de care era conştient, dar nu şi-o asuma cu entuziasm, ba 
nici măcar cu condescendenţă: 


7 septembrie 


n-am norocul în scripte de os 

pe zar nu există numărul şapte 
pe podeaua zodiei mele un aer 
mătură frunze de lapte 


mă tot sperie boli prin carne şi tac 
Şi vai, tu, sângele meu — neatinsule 
lungi păsări te cutreieră noaptea 
cum ar cutreiera singuratice insule 


iată plăpândele rânduri din palmă 
stinghere de frică şi de durere 
vai, umezitelor, sunteţi ca cerul 
umbrindu-l o ploaie de miere 


pământiu, cu ochi de fân îndulcit 
îmi intră un taur prin venele slabe 
intră mugind adânc, obosit 

cum intră frigul încet în silabe 


Şi când te vei stinge, gândule? — când 

o carne îţi va alunga speriindu-ţi steaua? 
căci văd în somn cum voi căuta aiurând 
un nufăr 

cu care să-ţi curăţ tejgheaua 


De aici, de la această mărginire cosmică, se 
desprinde calea dintre mit şi sfinţenie, într-o splendidă 
derulare de iniţierii în mistere, „tainele” enigmatice ale 
ruralităţii bucovinene fiind doar temelia pentru o 
cosmologie personală, dominată de cuplul iniţial, mamă- 
tată, care stăpâneşte, care domină şi universul, şi 
eternitatea. Prin părinţi, precum în toate miturile 

primordiale, Roman Istrati se înfruptă din eternitate, 
desfolie  iluminările şi îşi  contemplă  oglindirile, 
contururile zvâcnirilor de aripi, de tentaţii ale zborului, 
ale înălțării spre un tainic pururi inefabil şi, prin aceasta, 
copleşitor, atrăgător şi distrugător aidoma flăcării 
opaiţului care arde aripile fluturilor. După ce am citit pe 
îndelete „7 septembrie” şi coperta de gardă (în mai multe 
exemplare) „Barbut”, nu mi-a fost prea greu să refac 
structura inițială a singurei cărți de mister şi poezie, pe 
care a scris-o Roman Istrati — „Barbut”, chiar dacă, din 
pricina unor situaţii reale, am fost obligat să publica a 
doua parte a cărții, sub titlul „luntrea de ceară”, în 
ianuarie, iar partea de început, „vestirile”, abia acum. 
Prin sugestia copertei am făcut trimitere la întregul pe 
care îl reprezintă „luntrea de ceară” şi „vestirile” (coperta 
4 la „vestirile” este coperta 1 de la „luntrea de ceară), în 
demersul de a respecta promisiunea făcută lui Roman 
Istrati nu doar în spital, când i-am dus diploma şi premiul 
„Senior al Scrisului Bucovinean”, ci şi cu prilejul deselor 
vizite pe care mi le făcea la Centrul Cultural „Bucovina”. 
Încă îl mai văd păşind pe alee şi mă bucur, pentru că simt 
că Roman Istrati nu m-a uitat, ba chiar veghează 
misterios asupra a ceea ce sunt. 


[1] Katha-Upanishad 2, p. 35 
[2] The Prose Edda, trad. Jean I. Young, Cambridge, 1954, p. 12 

„Universul creaţiei prin creator” 

Pasionat de „relaţia din dintre materie şi antimate- 
rie sau spirit, unde spiritul este definit de schimbare prin 
schimbarea materiei”, deci de o cuantică cu mari tentaţii 
metafizice, prin care lumea ştiinţifică mondială încearcă 
identificarea sufletului şi a dumnezeirii, arhitectul 
sucevean Doru Olaş, care a durat în peisagistica oraşului 
surprinzătoare, dar minunate biserici, şi-a scris cartea 
vieţii, „Universul creaţiei prin creator. Teoria universală: 
scenariu” (Editura Opera Magna, laşi, 2018), luând în 
discuţie, pe baza unei temeinice erudiţii, „informaţia, 
materia sau timpul (pe care) le observăm prin imagine, 
iar spiritul sau schimbarea (pe care) o percepem prin 
viteză” (p. 5). 


Subiectul, ştiinţific sau doar utopic, dar care 
consacră 0... metafizică ştiinţifică, nu va lămuri 
niciodată întrebările şi tragicul fundamental al omenirii, 
care ţin de ceea ce se întâmplă dincolo de hotarul 
cunoscut al vremelniciei vieţii, dar cum omul, prin 
condiția lui, se află în nesfârşită confruntare cu timpul, 
ba, uneori, şi cu statutul unic al Creatorului, după cum 
observa Lucian Blaga, îşi va pune mereu şi mereu 
întrebări, ignorând povaţa lui Lev Tolstoi („lar dacă eşti 
prea curios, mori şi vei afla totul sau nu vei afla nimic”). 
O redefinire a relaţiei dualiste cu timpul şi o rupere de 
tirania lui prin schimbare şi viteză versus traseu, deci prin 
capacitatea înregistrării de imagini, determină un alt 
dualism, cel al informaţiei absolute şi a timpului absolut, 
un dualism care, din punctul meu de vedere, întotdeauna 
liric, banalizează până la prozaic tragicul misterios al 
condiţiei umane, misterul ştiinţific al secretelor 
numerologiei, în care, spre exemplu, „particola Higgs sau 

particola lui Dumnezeu”, pentru care iarăşi există o 
formulă matematică, „este percepută ca schimbare, prin 
gravitație, şi poate fi observată prin ceea ce lasă în urma 
ei ca urmare a schimbării sau ca urmarea unui eveniment. 
Ca urmare a gravitaţiei de 0,618 sau ca urmare a 
schimbării prin particola lui Dumnezeu mărul, mărul este 
observat Jos, iar ca urmare a gravitaţiei mai mici de 0,618 
mărul nu mai este observat Jos, el este neobservat printr-o 
gaură neagră, sau este observat în alt univers paralel de o 
altă entitate mai evoluată” (p. 245). 

Cartea lui Doru Olaş nu este prima carte de meta- 
fizică, din perspectiva fizicii cuantice, pe care am citit-o, 
iar rădăcinile în „Veda”, deci doar în cărţile iniţiatice ale 
purificării, limitează, cumva, complexitatea dumneze- 
iască a sufletului uman la o sintagmă, dar şi la o altfel de 
dimensiune şi de perspectivă, cea a câmpului 
informaţional; nimic nou, pentru că taoismul luase în 
discuţie tema, localizându-l în lemn, în vegetaţie, deci în 
ceea ce, în „Biblie”, s-a reformulat prin dialogul dintre 
Dumnezeu şi Solomon, atunci când Dumnezeu spunea că 
este în tot şi în toate, deci nu vede rostul „închiderii” 
între pereţii unui templu, deşi templu înseamnă „cortul 
lui Dumnezeu”, deci dimensiunea cosmică a lăcaşului 
primordial de închinăciune. 

O astfel de carte se adresează, desigur, cititorilor 
cu inițieri minime, iar utilitatea ei, într-o adevărată 
mişcare de re-desluşire a universului (poată că şi de re- 
gândire), este cu adevărat importantă, pentru că, funcţie 
de desluşiri — termen prin excelenţă taoist — „omul va 
avea o altă stare de graţie”, în condiţiile în care Universul 
„este limitat prin informaţiile a o mulţime de adevăruri 
forţate, neraportate la singurul adevăr prin conştienţa 

singurului adevăr”. De unde şi concluzia acestui personaj 
singular al contemporaneităţii sucevene, arhitectul şi căr- 
turarul Doru Olaş, care pendulează, însetat de adevăr, 
între „Spirit şi Sacru”: „Bucuroşi cei săraci cu Duhul că a 
lor va fi Împărăţia”. Omenirea îşi va găsi sfârşitul nu 
printr-un dezastru natural ci printr-un dezastru provocat 
de excesul de informaţii neraportate la singurul adevăr” 
(p. 182). Care „singur adevăr”, când, prin particularizări 
regionale ale Cărţii Sfinte a începuturilor, care „se cânta, 
ca să nu se uite”, după cum mărturisea Aristotel, Sinele 
Universal şi-a sleit, în inimile noastre, iluminările, iar 
„întreaga populaţie îşi va găsi plăceri false prin viaţa de 
zi cu zi ce se va desfăşura prin informaţiile puse în 
slujba” (p. 182) fiecărui călător prin vremelnicie în parte. 

Tema libertăţii, care este, în fond, tema „celui ce 
gândeşte singur”, lipseşte şi din cartea lui Doru Olaş, 
ceea ce este firesc şi din perspectivă metafizică, şi din 
rutină ştiinţifică, domenii în care capacitatea creatoare a 
celui croit după chipul şi asemănarea lui Dumnezeu este 
spulberată de dogme, deci de adevăruri absolute 
convenite, nicidecum naturale. Cititorul cărţii „Universul 
creației prin creator. Teoria universală: scenariu”, de 
Doru Olaş, poate şi are obligaţia de a decide, cunoscând 
şi perspectivele cuantice propuse, şi de a-şi activa „chipul 
şi asemănarea” cu divinitatea, deci sufletul şi mintea, 
pentru cunoaşterea de sine, pentru că, aşa cum spun cele 
mai vechi cărți religioase ale omenirii, „sinele universal 
şi sinele particular locuiesc, împreună, în grota inimii, 
precum lumina şi umbra; cunoaşte-ţi sinele particular şi 
vei dobândi veşnicie”. 

O carte a eroismului existenţial, dezorientat şi toc- 
mai de aceea însetat de dragoste, de „miracolul împlini- 
rii”, ca de o ultimă şansă în demnitatea disperării, o carte 
bine structurată pe dimensiunile celei de-a doua şanse, 
care, în fond, nu poate dura mai mult decât o derulare 
pripită a fazelor lunare, se întrezăreşte, ba se şi desluşeşte 
în noul roman al prozatoarei Lili Crăciun, „Prizonieri ai 
umbrelor” (Editura EIKON, 2018). Narațiunea, aparent 
simplă, ba chiar felenovistică şi cu  tuşe discrete 
de policier, umple golurile unei călătorii spre niciunde 
sau spre o ultimă şansă, între moartea accidentală a 
„secretarei celei vechi” a miliției şi o voită confuzie 
identitară („Dumneavoastră sunteţi Diana?” / 
„Contează?”), derulările epice, chiar şi atunci când 
operează cu fante luminoase asupra unei poveşti de 
dragoste, desfăşurându-se în acelaşi prizonierat al 
umbrei, în comun şi omenesc, în banal şi năzuit, ca o 
tentaţie a evadării, a semnificantului, a înveşnicirii. 


„Prizonieri ai umbrelor” nu înseamnă o frescă 
socială (nici „Călătoria” nu a fost, în ciuda aparenţelor), 
ci o disperare existenţială, şi aceasta vremelnică (doar cât 
un timp lunar — şi nu întâmplător femeia se numeşte 
Diana) şi fragilă ca o construcţie de nisip, al celei în care 
„fiecare fibră cerea iubire” (p. 69), visând la „miracolul 
care o putea împlini” (p. 70), într-o „călătorie nouă, plină 
de neprevăzut... o călătorie spre centrul lumii, dincolo de 
înţelegere, de rațiune” (p. 87), atunci când nu se mai pot 
suporta „incertitudinile” (p. 272). Povestea de dragoste 
Diana — Adrian, când firească şi comună, când eroică în 
manifestările ambelor personaje, care se vor proteja 
reciproc, va fi curmată brutal de o crimă determinată de 

un banal partaj şi încheiată definitiv de accidentul de 
circulaţie, în care a murit şi criminala. Nu printr-un act al 
justiției divine, ci prin aceeaşi vânzoleală a umbrelor, 
care macină totul până la epuizare, până la îmbrâncirea 
din amintiri şi, deci, din naraţiune, îmbrâncirea aceasta 
ridicând, în aparenţă, o perdea spre alte şanse în epopeea 
pământească a prizonieratului umbrelor. 


Viaţa care constituie fundalul acestei caligrafii 
tragice a speranţei în schimbare şi în durabilitate este cea 
pe care o ştim şi o trăim toţi. Presărată cu dialoguri şi 
sporovăieli, deci şi cu comunicare, dar şi cu socializare, 
socializarea fiind, în fond, modul lesnicios de a refuza 
conştientizarea propriei tragedii existenţiale, o tragedie 
de lumânări aprinse şi mistuite în plină zi, într-un firesc 
al irosirii deja de milenii istoricizat. Dialogurile şi 
sporovălelile, însă, multiplică planurile narative, 
schițează sau doar insinuează alte poveşti, alte contururi 
de umbre în inutil prizonierat, alte închipuiri sau 
justificări de „împliniri”, de convenită fericire. Romanul 
e scris frumos, cu nerv, cu un înnăscut simţ al cuvintelor, 
iar genealogiile afective (Ani, Magda, Diana) diferă 
frapant, până la violentarea elementelor intrigii, care, în 
fond, nu sunt decât ale conduitelor umane, mereu altele, 
mereu altfel trăite, dar ca un amalgam ucigaş de omenesc 
şi de bestialitate. Atâta vreme cât, pagină cu pagină, viaţa 
propune o a doua drept ultimă şansă, fără a o întrezări pe 
a treia, personajele, chiar şi cele care fac eforturi să se 
conştientizeze, sunt instinctuale, devoratoare şi, tocmai 
de aceea, atât de familiare fiecăruia dintre noi. Pentru că 
o trândăvie creştină, caracterizată de compasiunea 
dezarmantă a lui „Dumnezeu să-l ierte! (bombănită) în 

acelaşi stil îngheţat” (p. 299), transformă în enigmă 
existențială ceea ce „te face să fugi atunci când viaţa te 
pune în fața unor întâmplări cumplite” (p. 7), fie ca 
narator, deci ca făptură umană care practică „penitenţa 
insomniilor” (p. 7), dar şi ca cititor, care-şi întrezăreşte 
propriile-i evadări din prizonieratul umbrelor. 

Paradisul damnat 

În aceeaşi linie discursivă a unei lirici moderne şi 
plină de originalitate, dar premeditat reverberată sub aura 
misticii damnării eseniene, Mihai Sultana Vicol desenea- 
ză, „răvăşit de-atâta singurătate” (Jon Trif Pleşa: 22) şi 
„cu spaima necuprinsei mele întrebări” (Mihai Eminescu: 
17), „marea uimire a celor din jur” (Instantaneu antic: 
65), pe fondul finalului definitiv al unei poveşti de 
dragoste, devenită cosmică („steaua strălucitoare a 
destinului meu — Pagină de jurnal: 11). 


Prin plecarea Zenoviei, mama copiilor lui, în 
necuprins şi în netimp, falia existenţială se reformulează 
în lirica lui Mihai Sultana Vicol, devine şi mai imnică, 
într-o mistică bine potenţată ca spectacol mesianic („O 
patimă cerească mă ţine / În lanţul prins cu chei de foc / 
Şi simt asprimea fierului / Cum îmi pătrunde în sânge” — 
Iov îndrăgostit: 51), în care poeţii din lumea irepetabilă a 
poeziei vestesc, prin propria lor existenţă, contururile 
sfințeniei din eternitatea presupusă şi năzuită (Deschise 
îmi sunt porţile cerului: 83). 


În fond, raiul nu poate fi altceva decât Poezia 
(„Poezia-i aţine calea” — Jon Trif Pleşa: 22), dar Poezia în 
care redevenim silabe, litere, semne de punctuație sau 
poate că nici măcar atât, după înfăţişarea „La tribunalul 
inchizitorial al adevărului” (Spiral II: 30), în care 
constatăm / constata-vom că „Niciodată nu te-ai întrebat / 
De ce baţi mătănii în biserici / Când de fapt rugăciunile 
tale / Nu-s ascultate de Dumnezeu” (Moartea îmi spune: 
32). Nimic blasfemic în această retorică, Poezia fiind, în 
fond, respiraţia lui Dumnezeu, care îşi caută şi îşi află 
întrupări, ca să se prelingă „umbre alunecând fantomatic” 

(Spital: 33) în filele timpului din degetele damnaţilor la 
înhăruire, iar această bine chibzuită suprapunere de 
existențial şi de mistic, de „spital” şi de „lumină”, dă 
amplitudine şi profunzime trăirilor, chiar dacă „ne leagă 
cu lanţuri de lut” (Remember: 35) sau cu „aprige zile de 
foc” (Fost-am: 36), pe un fundal al vremelniciei în care 
„Dinspre ceruri răzbate o tăinuită iarnă / Apusul se năruie 
în gemete de greieri / Vântul e numai mânie” (Scrisoare 
(2): 37). 


Dimensiunea dumnezeiască şi pământească a 
făpturii umane află inspirate figurative alegorice şi în 
noua carte de poezie a lui Mihai Sultana Vicol. „Am 
străbătut uitarea până la rădăcină / Şi am văzut cum 
sângerează vârsta” (Am străbătut uitarea: 38) sau 
„Oraşul îmi învățase versurile recitate statuilor / Oamenii 
mă priveau cu nedumerire, cu silă” (Biografia unui poet 
damnat: 39) sau „Am cunoscut rugul şi am simțit / 
Flăcările până în adâncul durerii” (Galileo Galilei: 47) 
reprezintă exemple de astfel de simetrii, foarte rar de 
antiteze, reprezintă „literele numelui... pe ruinele 
paradisului damnat” (Paradisul damnatr: 56). De ce 
damnat? Pentru că „Eu sunt adâncul cerului / Care se 
prăbuşeşte în universul tău” (Poem de dragoste (6): 59) 
sau pentru că, atunci când trăieşti mult prea intens 
fragmentul de cântec numit viaţă, „durerea-i confesiune, 
spaimă şi chin” (Noiembrie nu-i paşnic cu amurgul: 85)? 


Există o construcție dramatică în lirica lui Mihai 
Sultana Vicol, o reprezentare aproape scenică, deci în 
parte jucată meşteşugit în faţa spectatorilor; dar poezia 
lui, şi în această nouă plachetă, „e ca şi visul de-o clipă-n 

împlinire” (Poem de dragoste: 13), atunci când 
„întunericul e numai vrajbă” (Scrisoare: 29), iar destinul 
liric, de care, fără îndoială, Mihai Sultana Vicol are parte, 
confirmă, încă o dată, că el a „rămas poet din răsărit de 
soare până-n apus” (Biografia unui poet damnat: 39). De 
unde şi fireasca şi necesara concluzie că „paradisul 
damnat” a fost, este şi va rămâne veşnic doar Poezia. 


Vicol, Mihai Sultana, Paradisul damnar, Editura Opera Magna, 
Iaşi 2019 

Trei flăcări şi o speranţă 

O carte vestitoare de geniu, Trei flăcări şi o 
speranţă, de Mădălina Boca, se va lansa în curând, de 
către Centrul Cultural „Bucovina”, cu intenţia declarată 
de a-i saluta apariţia drept una dintre zilele fundamentale 
ale scrisului bucovinean. Mădălina Boca, un martir al 
soartei, cu şase operaţii dificile şi cu două cărți de proză 
scurtă până la 16 anişori, este o adevărată eroină, care şi- 
a elaborat o filosofie de viaţă remarcabilă, în care 
credința, scrisul şi muzica la pian reprezintă nu doar 
terapii subiective, ci mai ales dimensiuni şi repere ale 
Căii pe care şi-a desluşit-o şi pe care o schițează, cu o 
incredibilă maturitate şi în prefața noii sale cărți: 


* 


„Există un moment, în viaţa fiecăruia dintre noi, 
când începem să cugetăm asupra sensului existenţial. 
Uneori, din dorinţa de a afla „adevărul”, alteori datorită 
sentimentului de apartenenţă, ce se intensifică odată cu 
trecerea timpului, sau din teama de necunoscut... Astfel 
se generează adevărate schimbări interioare, prin 
răspunsurile întrebărilor sau doar prin întrebările pe care 
ni le punem. Aceste întrebări reprezintă încercarea de a 
porni mecanismul conştiinţei creştine. 


Acest volum a dat viață unui buchet de cinci 
povestioare, ce întruchipează mai multe atitudini şi trăiri. 
Am încercat să răspund mai multor întrebări tipice pentru 
un adolescent ce încearcă să îl descopere pe Dumnezeu şi 
nu numai. Reprezintă o călătorie prin viaţă, cu sentimente 
inedite. Momente de fericire şi de tristeţe. Momente în 
care se îndeplinesc dorinţe şi în care se sfărâmă vise. Un 

amalgam de simţiri reale, ce sunt puse pe seama unor 
personaje. Povestioara „Trei flăcări şi o speranţă” este 
trunchiul unui copac, ale cărui ramuri sunt celelalte patru 
povestioare. Rădăcina acesteia este o întâmplare reală... 
Veţi descoperi răspunsurile unor întrebări precum: Nu 
sunt eu creştin? De ce mi s-a întâmplat mie? Un vis poate 
deveni realitate, dacă îţi doreşti cu adevărat? 


Răspunsurile sunt asemeni unui trandafir, aşa 
cum, până să ajungi să-i poţi simţi mireasma vie, este 
posibil să te înţepi. Unele răspunsuri pot lua naştere după 
propria experienţă, iar altele sunt exacte, fără loc de 
interpretări. 


Nu aş putea să închei această relatare, fără a 
mulțumi tuturor celor care mi-au fost şi îmi sunt alături şi 


m-au susținut pentru a putea continua drumul început. 


Mădălina BOCA”. 

Biserici şi preoţi 
din Poiana Stampei 

Un remarcabil compozitor, dirijor şi profesor de 
muzică sucevean, bucureşteanul Marian Palade, surprin- 
de cu o lucrare monografică inedită, „Biserici şi preoţi 
din Poiana Stampei” (ROF, Suceava 2019), excelent 
lucrată şi prin documentare, şi prin frumuseţea frazării. 
Folosindu-se de numeroase „izvoare arhivistice”, unele 
reproduse şi în facsimil, de reviste şi gazete bucovinene 
vechi, precum şi de „lucrări generale de specialitate”, 
Marian Palade, interesat, în primul rând, de viaţa 
spirituală a satelor munteneşti în care îşi are rădăcinile 
soţia sa, doamna Veturia, izbuteşte o exhaustivă 
recuperare de memorie a satelor care nu existau înainte 
de construirea Şoselei Franciscane, începută în 1783 
(„Marele împărat losif a fost acela care a pus să se 
construiască, în anul 1783, o şosea, care, pornind din 
satul Prundul Bârgăului, în comitatul Doboka, dă 
posibilitatea călătorului ce merge, din Transilvania, în 
Bucovina, să facă, într-o singură zi, un drum pentru care 
îi trebuiau, înainte, şase zile” [1]), „la care au contribuit 
băştinaşii, cu munca şi cu cărăuşia, fără de nici o 
despăgubire”, o şosea minunată, terminată în 1784, după 
cum precizează o ştire din gazetele franţuzeşti[2], şi 
numită, după numele celui care a inaugurat-o, „Şoseaua 
Franciscană”[3]. Satele Poiana Stampei şi, deci şi 
bisericile, au apărut mult mai târziu, în 1920, de pildă, 
„Poiana Stampei, prima localitate din Bucovina, (era) 
formată numai dintr-o casă de poştă şi dintr-o cazarmă 
mică”[4]. Cunoscând bine istoria locurilor, Marian 
Palade include, în monografia sa, largi segmente de 
istorie a localităţii şi bisericii din Dorna Candreni, în 
atenanţa căreia va intra, mult mai târziu, şi Poiana 
Stampei, şi celelalte sate din componenţa comunei de mai 

târziu, formate prin concentrări pe răsfirări propice 
desfăşurării unei vieţi comunitare munteneşti. 


Cartea în sine a fost lucrată pe identități preoțești, 
multe din ele neştiute nici măcar de cei care au slujit, 
ulterior, la acelaşi altar, după principiul „omului care 
sfinţeşte locul”, iar demersul acesta recuperator a fost 
condiționat de ani întregi, petrecuţi în sălile de lectură ale 
arhivelor Direcţiei Judeţene a Arhivelor Naţionale din 
Suceava şi ale Arhivei parohiei Poiana Stampei sau a 
Fondului Documentar „Bucovina”, ca să nu mai vorbim 
de zecile de cărți care i-au trecut prin faţa ochilor, 
începând cu „Monografia comunei Poiana Stampei”, de 
Paraschiva şi loan Abutnăriţei. Aici, în domeniul 
lucrărilor de specialitate, care vizează comunitatea 
sătească, pot fi întâlnite unele erori deja clasicizate, care 
țin de document scăpat din vedere, dar în esenţa temei de 
cercetare, pe care şi-a propus-o Marian Palade, adică 
istoricul vieţii religioase din Poiana Stampei, cu 
fundament în cea a Dornei Candreni, monografia 
străluceşte prin atotcuprinzător şi prin talentul narativ al 
autorului, care izbuteşte o lucrare ştiinţifică ireproşabilă, 
dar accesibilă, frumos scrisă şi, tocmai de aceea, cu şansa 
de a plăcea oricărui cititor. 


Şi, astfel, Marian Palade se înscrie, cu depline 
îndreptățiri, în lista marilor autori bucovineni care s-au 
ocupat de istoria vieţii spirituale a românilor din aceste 
străvechi ţinuturi moldave, precum Dimitrie Dan; Simeon 
Florea Marian, Simeon Reli, Em. Grigorovitza etc. 

[1] Rohrer, Joseph, Relatarea călătoriei prin Moldova şi 
Bucovina, Academia Română, Călători străini despre Ţările 
Române, Serie nouă, Vol. I (1801-1821), Bucureşti 2004, pp. 155, 
156 

[2] „Din Transilvania, 10 mai 1784. Şoseaua principală, 
începută, anul trecut, de la Bordo (Bârgău — n. n.), din acest 
principat, până la Dorna, în Bucovina, este aproape gata: 1.000 de 
muncitori şi un regiment de valahi au lucrat zilnic” — cf. Gazette de 
France, 15 iunie 1784, p. 196 

[3] „Francisc I (Iosef, Karl, mai înainte, ca împărat al 
Germaniei, Francisc II), Împărat al Austriei, crai Ungariei, Boemiei, 
Galiției, Lodomeriei, Lombardo-Veneţiei &, Arhiduce de Austria &, 
a fost fiul Împăratului Leopold II şi al soţiei sale, Maria Luiza (fiica 
Craiului Karol III de Hispania). S-a născut în 12 februarie 1768. 
După moartea părintelui său, la 1 martie 1792, a intrat în stăpânirea 
tuturor ţărilor austriece, s-a încoronat, în 6 iunie 1792, Crai Ungariei, 
la 7 iunie, s-a ales Împărat Germaniei şi la 14 iunie, s-a şi încoronat. 
După ce (18 mai 1804) se înălțase Franţa la rang de Împărăţie, 
Francisc, prin proclamația din 7 decembrie 1804, s-a declarat 
Împărat al Austriei. După întrunirea confederației renane, a depus el 
coroana şi ocârmuirea Împărăției germane, în 6 august 1806” — 
cf. Icoana lumei, laşi, 1841, pp. 49-51 

[4] Schmidl, Adolf, Călători, XIX, III, pp. 291, 292 

Astăzi s-a născut recuperatorul de clipite. Astfel i- 
au cântat ursitoarele, în 12 noiembrie 1954, să tot adune 
clipite, pe care să le lustruiască frumos şi să le depună în 
rafturile memoriei, ca să le poată pipăi cu nesaţ lumina 
veşniciei. Clipite care meritau trăite, clipitele din 
veşniciile altora, din necuprinsul operelor scrise, pictate, 
dăltuite sau cântate ale Sucevei, care vor răzbi „Prin 
labirintul penumbrelor” spre aura cosmică a împlinirilor 
omeneşti. 


În urmă cu vreun an, cu o zi înainte de a păşi în 
veşnicie, mă sunase. Avea lângă el, pe un pat de spital, 
un exemplar al cărţii la care trudise cale de o viaţă şi se 
simţea fericit, deşi amuşinau prin jurul său umbrele şi 
penumbrele. Un alt exemplar poposea, pieziş, pe masa 
mea de lucru, iar noi discutam despre proiecte pe termen 
mediu. Speram să le împlinim împreună, să conturăm 
împreună „Mistagogia penumbrei”, carte gândită de el în 
două părţi, prima închinată unor,Amintiri retro- 
nostalgice din Suceava de altădată”, iar cealaltă, ca 
întotdeauna, semenilor săi creatori din Suceava, 
drept „Exerciţii de memorie  retro-nostalgice”. Îi 
propusesem să ilustrăm viitoarea carte cu „caligrafii 
sentimentale”. Vă mai amintiţi expoziţia lui Tiberiu 
Cosovan, prima lui expoziţie de autor, „„Suceava, 
caligrafii sentimentale”? 


Scrisesem, atunci, în „Monitorul de Suceava” 
(ediția nr. 228 din 29 septembrie 2012), ziarul care îl 
înnobilase şi pe care el îl înnobilase: „Bun cunoscător al 
tradiţiilor culturale bucovinene, jurnalistul Tiberiu 
Cosovan pare să se fi despovărat de consacrata-i 

enigmatică timiditate, propunând publicului sucevean, şi 
datorită presiunilor exercitate de Radu Bercea, de Mihai 
Pânzaru-PIM şi de subsemnatul, o primă expoziţie 
personală, „Suceava, caligrafii sentimentale”, pe care am 
şi avut onoarea de a o viziona cel dintâi, la domiciliul 
neaşteptatului şi, tot în aparenţă, insolitului artist plastic. 


Luminozitatea incredibilă a lucrărilor în alb- 
negru. Şi în domeniul creaţiei, ca şi în presa culturală, 
Tiberiu Cosovan a optat pentru o tradiţie bucovineană, 
dar a graficii, respectiv cea a linogravurii, tradiţie 
exemplar  încetăţenită de Rudd  Rybiczka, Leon 
Kopelmann, Eusebiu Lipeţchi şi Vladimir Milici, 
linogravurile lui Tiberiu Cosovan fiind cumva înrudite cu 
cele lucrate, odinioară, de Rudd Rybiczka (acest 
„Albrecht Durer al Bucovinei”, cum i s-a spus, în toamna 
anului 1937, după un itinerariu expozițional în Bucureşti, 
Breslau, Stuttgart, Singen, plus alte şase mari oraşe din 
Germania), înrudirea ţinând de luminozitatea incredibilă 
a lucrărilor în alb-negru, de eleganța şi sugestivitatea 
liniilor, de rezolvarea spectaculoasă şi inedită a 
simbolisticii detaliilor. 


Iar dacă Rybiczka, prietenul de căpătâi, de minte 
şi suflet al lui Mircea Streinul şi ilustratorul tuturor 
cărților lui şi, simultan, ale celor mai mulţi dintre 
„iconari”, ajunsese să trăiască din linogravură, Tiberiu 
Cosovan de-abia acum se îndreptăţeşte la a fi râvnit ca 
ilustrator şi, eventual, ca autor de coperte de carte, 
lirismul caligrafiilor lui sentimentale, dar şi profund 
mărturisitoare, acoperind o largă suprafaţă a recuvântării 
lirice sau epico-istorice. 

În gravurile lui şi negrul devine luminos şi 
consistent în aură. Extrem de interesante şi de inspirate 
mi s-au părut a fi, în opera lui Tiberiu Cosovan, 
valorificările de planuri, adică alternanţele de alb-negru 
ale unor fundaluri, metodă prin care artistul 
redimensionează şi în plan fizic, dar şi în cel metaforic, 
exploatând la maximum dubla luminozitate, pentru că, în 
gravurile lui şi negrul devine luminos şi consistent în 
aură, deşi însăşi tematica vremurilor sucevene de ieri şi 
de astăzi, pe care o abordează în mod firesc şi aşteptat, 
emană, la rândul ei, o dublă luminozitate. 


Fără îndoială că prima expoziţie personală a lui 
Tiberiu Cosovan, pe care am simţit nevoia să o salut şi să 
o găzduiesc într-o dublă lansare de carte, va deschide larg 
uşile spre o lume în care el există din totdeauna, dar în 
care abia acum ne invită şi pe nor”. 


Lansasem, atunci, „Povestea așezărilor bucovine- 
ne”, volumul III, şi „Etnii bucovinene”, de Dimitrie Dan, 
drept volumul IV al poveştii, din solidaritate, din nevoia 
de a-i fi alături, iar poetul Roman Istrati rămăsese 
impresionat şi el de luminozitatea incredibilă în alb şi 
negru ale unei expoziţii de linogravură pe care, până 
atunci, doar Radu Bercea şi cu mine o mai văzuseră, 
pentru că o şi provocaseră. Tibi Cosovan avea nevoie de 
o confirmare, pentru a păşi în templul artelor plastice, pe 
care îl slujise atât de destoinic, vreme de o viaţă, cu 
emoţii cât de cât ostoite. 

Astăzi, conform plănuirilor pe termen mediu, 
Tiberiu  Cosovan trebuia să lanseze „„Mistagogia 

penumbrei”, iar în 12 noiembrie 2020, o altă carte, cu 
titlu încă neconvenit, dar care să adune, între două 
coperte, toate mărturiile presei vechi bucovinene, adunate 
de Tiberiu Cosovan în ultimii ani şi presurate în lumină 
prin aceleaşi generoase pagini ale „Monitorului de 
Suceava”. Dar nu s-a putut, pentru că un decident 
judeţean s-a pus împotrivă şi în amânare. Să i se pară că 
există, că înseamnă ceva, altceva decât penumbra 
pâcloasă ursită drept brânzar la vremea ursirilor, cea în 
care Trecutul, Prezentul şi Viitorul se întâlnesc, „pentru o 
foarte singură dată” — vorba lui Nichita, ca să decidă 
viaţa unui om (cele trei ursitoare asta sunt). 


Aşa se face, dragă Tibi, că ieri, cu tine sub braţ, 
am pornit prin târgul Sucevei, pentru a căuta un loc de 
închinare. Nu-ţi fă probleme, cartea ta o să apară, aşa 
cum o să apară şi cealaltă, în 2020, dacă va fi să mai 
rămân pe picioare. Iniţial şi instinctual, am vrut să-ţi 
public „Mistagogia  penumbrei”, astăzi, în variantă 
electronică, dar m-am răzgândit după aceea, pentru că, la 
nevoie, voi face o chetă publică şi tot îţi voi tipări cărțile, 
ca să le pot aşeza în rafturile memoriei. Mai ţii minte 
biroul nostru, lambrisat cu lemn proaspăt de brad? Nu 
mai există lemnul, pentru că ăla, decidentul judeţean, 
tocmai l-a înlocuit cu glaspapir, iar gresia poroasă şi 
parchetul, cu gresie lunecoasă mai dihai decât politica. 
De asta nu sunt bani pentru cărţi, nici măcar pentru 
pururea prospeţimea luminoasă din sufletul şi din cărțile 
tale, din pricina priorităților politice. Dar, deocamdată, 
dragă Tibi, trebuie să-ţi aflu un loc de popas. Şi nu cred 
să existe altul mai potrivit decât Fondul Documen- 
tar „Bucovina” al Bibliotecii Bucovinei „I. G. Sbiera”. 

O carte apărută de sărbători „o veritabilă apoca- 
lipsă a cuvintelor şi a învățăturilor secrete, pe care ar fi 
trebuit să le păstrez cu sfinţenie” (p. 231) fiecare gene- 
raţiei în parte, Biblioteca  Infernului, de Constantin 
Severin (Cartea Românească Educaţional, laşi 2019), 
confirmă, ba chiar întrece cu mult elogioasele aşteptări 
ale excelentului recenzor Paul Gorban, formulate şi 
publicate pe coperta finală: „Prozator profund, cu o 
imagistică bogată, cu o tehnică proaspătă care stârneşte 
interesul lecturii, Constantin Severin aduce în faţa 
lectorilor săi o poveste captivată, în care pe putem regăsi 
fiecare. Obsesiile culturale, cele carnale, cele sociale, 
precum şi cele mentale ale personajului principal ne fac 
să trăim cu intensitate fiecare pagină a acestei cărţi, cu 
atât mai mult cu cât ai mereu senzaţia că din cititor poţi 
deveni treptat un personaj al romanului. Bibliotecarul 
Infernului este una dintre cele mai tulburătoare cărți 
scrisă în ultimii ani în România, iar asta nu face decât să 
recunoaştem vocaţia autentică a lui Constantin Severin, 
prozator, poet şi artist vizual pe care istoria literară nu îl 
mai poate ignora”. 


„Răsfoind clipele precum filele unui incunabul rar” 


Prin cea mai recentă operă a sa, Constantin 
Severin probează nai mult decât convingător faptul că „o 
carte poate deveni uneori un mesager al destinului, îţi 
poate arăta o cale pe care poţi traversa miezul de foc al 
unui Vis, oricât de îndrăzneţ” (p. 14), deşi, în tentativa lui 
inițiatică, întâmplător sau nu definită de Empedocles din 
Agrigent, printr-o frază-motto, de frontierele astrale ale 

cunoaşterii („Dublă e naşterea celor de mor, şi dublă 
pieirea”), frază de la care Constantin Severin o preia 
drept sinteză axiomatică a parabolei Ada Kaleh şi, 
desigur, a bibliotecii uitate sau ignorate şi, tocmai de 
aceea „a Diavolului” sau „a Infernului”, nu concretizează 
nimic păcătos, ci sacralitatea dumnezeiască a cunoaşterii, 
ignorată de fiecare dintre noi, deşi se află la îndemâna 
oricui, cu „cheile” la vedere. 


Parabola Ada Kaleh sau a Bibliotecii, ingenios 
formulată într-o cuprindere atemporală şi a-spaţială, este 
cea în care se porneşte de la „o insulă jupuită de vie de 
memorie (...) o insulă care trece, cu imensa ei zestre de 
invizibil, dintr-un trup de femeie în altul, se naşte din ele 
şi le naşte in aeternum” (p. 289), o insulă „cheie către 
lumile din interiorul tău (care) se găseşte doar în 
interiorul tău” (p. 239) şi parabolă a creaţiei scufundate 
în uitare, în condiţiile în care „orice carte e o insulă de 
cuvinte, o formă pură şi închisă în care simţi uneori briza 
atemporalului” (p. 267), dar fără a respecta întru totul 
reperele rigide ale istoriei mărturisite, ci simbolizând, 
mai curând, dar tot parabolic, povestea vieţii interioare a 
autorului, o viaţă care înţelege că „dincolo de frumuseţe 
şi de nefrumuseţe, de bine şi de rău, de rostit şi de 
nerostit, ne aşteaptă Sufletul însuşi, simplu, gol de toate” 
(p. 32), pentru că autorul, artist plenar al Europei 
contemporane şi, tocmai de aceea, „administrator 
fantomatic al Bibliotecii Diavolului, răsfoind clipele 
precum filele unui incunabul rar” (p. 264), resimte 
„extrem de dureros povara timpului” (p. 265) şi, tocmai 
de aceea, aşa cum singur mărturiseşte, „în viaţă” nu a 
făcut decât să caute esenţa ființei sale, „sâmburele 

atemporal aflat în consonanță cu muzica sferelor” (p. 
264). 


„Stare de graţie în care 
te identifici practic cu Dumnezeu” 


Parabola Biblioteca Infernului este, de fapt, 
parabola inițierii, în care orice carte şi nu doar 
incunabulul, folosit drept simbol, este „îngerul, unicul 
nostru prieten dinainte şi de după viaţă” (p. 24), pentru că 
fiecare carte sau incunabul „îţi oferă arta de a intra, în 
anumite momente privilegiate, într-o stare de grație în 
care te identifici practic cu Dumnezeu. Asta înseamnă, 
printre altele, să ai acces la întreaga cunoaştere” (p. 12), 
pentru că fiecare „tom îmi oferea arta de a intra, în 
anumite momente privilegiate, într-o stare de grație în 
care mă identificam cu Dumnezeu. Asta însemna, printre 
altele, că aveam acces la întreaga cunoaştere” (pp. 267, 
268). 


Dorindu-şi măcar să  întrezărească sensurile 
„prăpastiei spre care ne îmbulzim în ceea ce numim 
viață” (p. 23), Constantin Severin, valorificând un 
impresionant depozit de memorie, pe care obişnuim să-l 
numim erudiție, adoptă „autoflagelarea onestă şi crudă a 
cuvintelor, biciul gândurilor cu care îmi zgândăresc, ca 
să-l văd (...) orgoliul rănit de propria-mi impotenţă de a 
crea ceva” (p. 31) şi se presură pe sine, aidoma nisipului, 
în toate personajele cărţii sale, inclusiv în cele fabuloase, 
precum  Carravaggio, Shakespeare şi „Doamna 
Neagră din sonetele sale” (p. 11), adeseori cu trimiteri de 

proroc ancestral şi spre scrierile sale, inclusiv la poemul 
„Oraşul Alchimie” (p. 14), publicat în 2003, despre care 
vorbeşte un personaj de la începutul secolului al XVIII, 
care l-ar fi copiat, deşi nu cunoştea limba română, în 
limba lui, pentru că „în perioada în care mintea ta se 
uneşte cu cea a lui Dumnezeu, înţelegi toate limbile”, 
drept consecință a faptului că „adevărul e o artă 
inaccesibilă (doar) omului comun” (p. 14). 


„Atunci când cântecul cântă singur, fără trudă” 


În unicitatea lui de creator, rătăcit prin universul 
cenuşiu al „omului comun”, Constantin Severin, cu 
„oasele sufletului tot mai durute” — splendidă intruziune 
lirică într-o aforistică  reverberare a înţeleptei lui 
naraţiuni, în care opinează că „niciodată nu e prea târziu, 
doar că drumul de întors e tot mai lung şi oasele 
sufletului tot mai durute” (p. 23), înţelege pe deplin 
pitagorica definiție a misticii muzicale, pe care o 
consacră parabolei Ada Kaleh, cu convingerea că „orice 
insulă scufundată poate fi regăsită în muzica universului” 
(p. 8) că „orice ştiinţă se află inclusă în muzică”, „citatul 
său favorit” dintr-un incunabul al lui Cornelius Agrippa 
(p. 9), concluzionând aproape tragic, dacă nu ar fi tumult 
existențial, deci „nevoie sufletească şi organică de 
frumosul pe care voi, artiştii, ştiţi să-l coborâţi pe lume” 
(p. 31): „Eu, fără muzică, nu pot să trăiesc” (p. 286). 
Pentru că, „atunci când cântecul cântă singur, fără trudă” 
(p. 34), arta „respiră o incredibilă tinereţe”, iar cartea lui 
„va răspândi ca o molimă arta de a rămâne un adolescent 

perpetuu, un vagabond rătăcind prin vămile Absolutului, 
dar mai ales arta de a regăsi acel drum de suflet” (p. 33). 


„O insulă de cuvinte, 
pietrificată în stomacul cosmicului” 


Ca naraţiune, deci ca epic excelent construit, 
cartea lui Constantin Severin dezvăluie „secrete” din 
viaţa reală a iniţiaţilor, cale de trei veacuri, desfăşurare 
prin Italia, prin Balcani, prin marile capitale ale lumii, 
printr-o Suceava natală altfel trăită, dar fără a-şi asuma 
calitățile de „spadasini neîntrecuţi” sau de „iniţiaţi 
martiri” ai personajelor exponenţiale, care populează 
adevărate „universuri paralele”, ci iniţiindu-se, prin 
repetate treceri ale fisurilor, ale faliilor timpului, permise 
şi înlesnite doar de Bibliotecă, de coborârea „în Împărăţia 
Întunericului, pe care trebuia să o iau în primire”, „un 
adăpost subteran, în care trebuia să trăiesc pentru o 
perioadă de timp nedeterminată”, în care „totul era 
învăluit într-o lumină de un albastru profund şi 
transparent” (p. 158) şi în care doar „o inimă frântă e mai 
deschisă la întâlnirea cu miracolul” (p. 132), deci cu 
îndumnezeirea prin cunoaştere. Uneori, Constantin 
Severin încearcă perspective şi înspre sinele biografic, 
Nini, vorbind şi despre neamurile şi despre familia lui, 
dar într-o fixaţie ereditară şi monografică înţelept 
construită, care dau simultaneitate, de pildă, legendarilor 
Cavaleri de Malta şi martirilor tovarăşi de luptă ai 
patriotului Motrescu, despre care Constantin Severin a 
scris şi publicat cândva, în „România liberă”, o 
atotcuprinzătoare relatare, un adevărat filon epic de 

roman istoric. De altfel, dimensiunile mitice şi istorice 
ale personajelor reale ale cărţii, devin, în Biblioteca 
Infernului, „Balada lui Iorgu lorgovan”, pe care 
Constantin Severin o aude, cântată de nişte ţigani, şi nu o 
mai uită niciodată, cântând-o oriunde are o ocazia 
imaginată să o facă. Fără citări din străvechiul cântec al 
„titanului Iorgovan”, deci colind — după confirmarea lui 
Strabon, ci doar ca parabolă a altor fapte urieşeşti din 
scufundarea astrală, pentru că, în fond, aşa cum şi 
recunoaşte autorul, în ultima frază a cărţii sale, „nici o 
întâmplare nu poate fi povestită fără riscul de a nărui 
realul într-o insulă de cuvinte, pietrificată în stomacul 
cosmicului” (p. 289). 


Din „gândirea filtrată a unor adevăraţi artişti” 


Biblioteca  Infernului, roman inconfundabil al 
literaturii mondiale, deşi, la o privire pripită, poate sugera 
influenţe din „Codul lui Da Vinci”, înseamnă, probabil, 
pentru creaţia în proză a lui Constantin Severin ceea ce 
însemna, în lirica lui, „Oraşul Alchimie”, adică nu doar 
un VIS, ci şi o împlinire deplină, înseamnă „a trăi întru 
adevăr şi mituri sfinte”, o stare de graţie în care „Întru e 
mai mult decât identitate” (p. 31), înseamnă, în palierele 
creației, „cu câte o viaţă cu fiecare carte” (p. 32), 
înscriindu-se, firesc şi decisiv, „între spaţiile fizice ale 
timpului în care trăim”, drept un exemplu din „gândirea 
filtrată a unor adevăraţi artişti” (p. 285). În fond, 
creatorul sucevean Constantin Severin este un adevărat 
artist, iar Biblioteca  Infernului îi consacră deja 
consolidatul lui statut, obligându-ne să-i reevaluăm, din 

această insolită perspectivă realitate-mit şi întreaga lui 
creație plastică, în care, până acum, eu, de pildă, îi 
desluşeam doar poezia, nu şi răsfrângerea dumnezeiască 
prin falile timpului. 

Un mucalit incorigibil, cu premii pentru caricatură 
dobândite la Zaporojye (Ucraina), Gura Humorului 
(România), Margate (Anglia) Legnica (Polonia), Cuneo 
(Italia) şi cu desene satirice răspândite prin întreaga lume 
expoziţională, cu expoziţii personale la Suceava, Londra, 
Iaşi, Sydney, Cambera, deocamdată revinde în atenția 
lumii cu „Deocamdată”, un album de caricatură, publicat, 
în condiţii excepţionale, la Editura „CreArt” din Iaşi, 
2020, prin care Constantin Papuc îşi eşalonează o parte a 
vieţii lui creatoare (2005-2020). Într-o scurtă prefaţă, 
Mihai Boacă semnala aproape axiomatic faptul că „un 
volum de caricatură este o victorie a spiritului, a 
tenacităţii, a credinţei că avem ceva de spus, şi, ca un 
corolar, o victorie raportându-ne la noi înşine”. lar 
Constantin Papuc îşi explică, olograf, ideea noii lui cărți: 
„După ce ani de-a rândul am muncit şi a fost cât pe ce să 
făurim societatea socialistă multilateral dezvoltată, brusc, 
ei au schimbat macazul şi ne-au propus ceva cu totul şi 
cu totul original, ajungând cam în acest stadiu, 
DEOCAMDATĂ”. 


Desenele lui Constantin Papuc sunt tot atâtea 
filipice, care-i vizează pe „ei, cei ce „au schimbat 
macazul”, începând de la tâlharii de pe copertă, care nu 
sunt bieţi meseriaşi ai şperaclului, ci politicieni, care au 
palate care i-au costat „doar doi ani de puşcărie” şi 
promit „lucrul bine făcut” pentru a ne obişnui cu „merge 
şi aşa”, într-o ţară în care domină şi îşi face de cap prostia 
agresivă şi nesimţită, rareori aflându-se cât un „cioban”, 
care să se mulțumească doar cu rosturile lui: „Aş putea să 
fiu prim-ministru, da” nu vreau”. Desenele lui Constantin 
Papuc râd-plâng o ţară a eroismului bagatelizat, în care 

„tot ce-aţi apărat... s-a vândut” şi în care integritatea este 
persiflată băşcălios: „N-are nici măcar dosar penal, da” 
vrea să candideze!!!”. O Românie plină de grotesc se 
dezvăluie din peniţa lui Constantin Papuc şi se poate 
desluşi în textele mucalite, care fac parte din întregul 
satiric, dar şi dintr-o lehamite generală şi generalizată a 
românilor față de realităţile care îi domină şi îi irosesc. 
Şi-atunci, ca răsfoitori ai albumului, râdem, ici şi acolo, 
semn că, vorba lui Romulus Vulpescu, nouă nici măcar 
plânsul nu ne-a mai rămas. 

Doru Olaş 


DORU OLAȘ 
COVID 19. IUBIRI 





Covid 19. Iubiri 

Arhitect vizionar, care iese biruitor din matricea 
timpului său, dar şi caricaturist inspirat, cu o puzderie de 
premii naţionale şi internaţionale, suceveanul Doru Olaş 
scoate, la Editura „Opera Magna”, laşi 2020, o aparentă 
„trăsnaie” editorială, „Covid 19. Iubiri”, în care 
alternează poeme de dragoste, cu rădăcini stilistice şi 
discursive în „Cântarea Cântărilor”, şi caricaturi „de 
text”, care surprind şi ironizează discret mentalități şi 
animozităţi sociale, pe fondul unei prefăcătorii generale 
de-a înţelepciunea, deci de parvenire individuală prin 
dominarea celorlalţi cu regulile infailibile ale propriei 
inculturi. În general, textele caricaturilor se bazează pe 
jocuri de cuvinte, de genul „Dragă, cu pandemia asta am 
rămas covidă!”, „Dragă, vara asta se poartă Covid 19, dar 
la tenul tău cred că ar merge un Covid 20” sau „Dragă, 
stai şi tu în casă căci cu pandemia asta cine o să-ţi mai 
vină la înmormântare?”. Există, desigur, şi caricaturi fără 
cuvinte despre manipulare şi „orbirea” — „ţine-ţi gura” la 
vot, candidaţii pitindu-şi chipurile sub măşti, masca 
(botniţa) însemnând o spectaculoasă confundare cu 
poporul, şi nicidecum întoarcere. 


În versuri, Doru Olaş este „lumina sărutului 
rămasă-n tine”, deci „măsura jumătăților”, „lăsând în 
urmă vechile metehne”, deci un zugrav al lăuntrului 
şovăielnic („umbra mea rămasă-n tine” sau „prezentul 
visului din vis”), este un rătăcitor biblic, şoptindu-şi 
lamentaţiile cu seriozitate: „Mă sculptez, michelangic, în 
faţă, / păstrând urme vii, păstrate în piatră. / Îndrept tăişul 
coarnelor aspre, / În singurul corn, inorog, / în singurul 
loc de piatră, / unde, în urme de pete de fată, / apar 
michelangiceuri sculptate. / Nu mai sculptez michelangic 

în piatră, căci răspunsul, sculptat de mine, / este sculptură 
în om, ce lasă pete în destine”. 


Dotat cu puterea tainică de a „răstigni sărutu-n 
ceară” şi purtând stigmatul de a fi „muşcat de somnul / de 
după naşteri”, arhitectul şi caricaturistul Doru Olaş se 
lasă ademenit de poezie şi se caţără „răsturnând, din cer, / 
iubirea, ce-ntr-o viaţă întreagă / în răstignire şi-a găsit 
apel”. Nonconformist şi vizionar, dar înrădăcinat în 
iubire aidoma arborelui cosmic, şi el cu rădăcinile-n cer, 
Doru Olaş se răsfaţă cu o carte nonconvenţională, care îl 
reprezintă şi îl defineşte pe deplin. 

Anton Achiţei 

Străjer la împărăţia cântecului 

După două excelente cărți de poezie, Zbor în 
anotimpuri (Editura „Plumb”, Bacău 2000) şi Iscălitura 
mamei (Editura Fundaţiei Culturale „Cancicov”, Bacău 
2012), Anton Achiţei, „un nume aşezat consistent pe un 
portativ muzical”, cum îl definea prefaţatorul Daniel 
Nicolescu, s-a despărțit de vremelnicia acestei lumi 
printr-o naraţiune memorialistică, Străjer la Împărăţia 
cântecului (Editura „Egal, Bacău 2019), o naraţiune 
aflată sub aura duioasă a mamei lui, „Anicuţa lu” 
Cimpoi”, personaj care, ca şi în versurile lui Anton, 
însemna o cosmicitate tulburătoare, care-şi scria sufletul 
pe cer prin copii. „Avea o privire caldă şi luminoasă, ce 
izvora din ochii strălucitori ca doi luceferi şi negri ca 
mura coaptă. Ştia să-şi pună barizul pe cap într-un fel 
cum nu-l mai puneau alte fete şi, cum era ruşinoasă, 
mereu îi înfloreau bujori pe obrajii albi ca floarea de 
crin”. Sau, altfel, adică liric spus, mama îşi scria 
„povestea vieţii / într-o cunună / cu şase flori de 
sânziene... / Noi eram, mamă, / iscălitura ta”. 


Datorită acestei cosmice aure materne, Anton 
Achiţei există, în viaţă şi în carte, în două universuri 
distincte, inclusiv prin albumele foto, cel al familiei şi cel 
al artei, în care a pătruns, odată cu cântecul, şi prin 
poezie. Ca profesionist al cântecului a prins să se 
definească în 1970, când a fost angajat, prin concurs, la 
„Rapsozii Botoşanilor”, iar odată cu el, minunatul 
„Stejărel de la Guranda”, înregistrat şi la Radio 
Bucureşti, devenea un adevărat şlagăr al românilor şi 
aproape o identitate mitică pentru „străjerul cântecului” 
Anton Achiţei. A urmat o carieră firească pentru un om 
cu talent înnăscut, încununată cu tipărirea, începând cu 


166 


anul 1973, a cântecelor sale, cu distribuirea în „Florin şi 
Florica”, de Vasile Alecsandri, piesă pusă în scenă de 
Eugen-Traian Borduşan, dar interzisă de vigilentul şef al 
propagandei comuniste botoşănene, şi o densă participare 
la emisiuni radio-tv, participare care-i adusese renumele 
de „colecţionar de emisiuni” şi de albume muzicale. A 
cântat alături de numele mari ale folclorului românesc, pe 
care, în filele sale memorialistice, Anton Achiţei le 
descrie aidoma unor adevărate zeități ale cântecului: 
Sofia Vicoveanca, Maria Ciobanu, Irina Loghin, Maria 
Cornescu, Lucreția Ciobanu, Florica Ungur, Ionela 
Prodan, Elisabeta Ticuţă, Elena Merişoreanu, Angelica 
Stoican, Aneta Stan, Florica Bradu, Maria Bararu, 
neasemuitul lon Drăgoi, Benone Sinulescu, lon 
Dolănescu, Tiberiu Ceia, Nicolae Sabău, Gheorghe 
Turda, Nelu Bălăşoiu, Nicolae Furdui-lancu, fraţii 
Petreuş. Între timp, adică „în anul 1978, am hotărât 
împreună cu Adela, aleasa inimii mele, să pornim pe 
drumul vieţii împreună”, o tânără profesoară, iar pentru 
nunta lor a creat „un cântec special, pentru acest 
eveniment unic în viaţa noastră”. 


Trecând prin mai multe ansambluri artistice 
profesioniste, Anton Achiţei era „mereu în mişcare”, 
datorită numeroaselor solicitări de colaborare, inclusiv 
din partea Maestrului George Sîrbu, care, în 1980, 
conducea Orchestra „Plaiurile Bistriţei”. „Acest om nu 
ştia ce înseamnă odihna. Încontinuu scria note muzicale, 
pregătea premieră după premieră, avea grijă ca soliştii 
vocali să aibă repertorii valoroase”. La Bacău, Anton 
Achiţei a stăruit vreme de un deceniu, apoi a plecat, tot 
ca solist, la Orchestra „Doruleţul” din Buzău, revenind, 

curând, la Bacău pentru a fi alături de „marele dirijor şi 
folclorist George Sîrbu”, care, în 1981, a făcut din Anton 
Achiţei un surprinzător „Barbu Lăutarul”, care cânta „cu 
aşa mare drag acele bijuterii muzicale străvechi”, încât, 
chiar şi la repetiţii, îşi dorea „să ţină repetiţia cât mai 
mult timp”. 


Puţini ştiu că Anton Achiţei a fost, între anii 
1992-1999, la Bacău, şi profesor de canto popular, că a 
jucat, şi la Suceava, în vara anului 1995, în spectacolul 
„La hramul de Sfânta Maria”, pus în scenă de George 
Sîrbu, cu premeditarea de a atenţiona asupra unui 
determinant folcloric decisiv, dar ignorat de teoreticienii 
culturii: hramul bisericilor şi satelor respective. 


Între timp, „anii au zburat ca păsările albe, vâslind 
pe-albastrul cerului şi aducând în familia noastră multe 
bucurii. Fiica noastră, Silvia, a parcurs treaptă cu treaptă” 
toate etapele vieţii şi ale şcolirii, absolvind cursurile 
Universităţii de Drept din Bucureşti, iar „la nunta fiicei 
noastre, Silvia, cu alesul inimii ei, Mihai”, Anton Achiţei 
a cântat ca şi la propria-i nuntă, dar de data asta ca socru. 


Despre cel care a fost „un mare cântăreţ al 
Moldovei” au scris pagini memorabile Constantin 
Arvinte, George Sîrbu, loan Cobilă, Petre Vlase, Răzvan 
Mitoceanu, Laurenţiu Ursache, Daniel Nicolescu, loan 
Dănilă, Silvia Achiţei-Andreescu, iar despre cel care 
slujise cu evlavie „Împărăteasa Poezie”, prin două cărţi 
remarcabile, adică un Anton Achiţei discret şi apăsat de 
timiditate, au stabilit repere de cronică literară Ştefan 
Olteanu, Petre Isachi, Bogdana Tihon, Corina Pavel, lon 

Drăguşanul. Şi e de subliniat că Anton Achiţei a scris 
poezie cu adevărat frumoasă, pentru că, „Anton Achiţei 
cântă şi trăieşte în cântec”, cum inspirat se scria într-o 
ştire botoşeneană. lar când cântecul a ostenit, Anton 
Achiţei a pus capul, pentru odihnă şi visare, pe filele lui 
de „Străjer la Împărăţia cântecului”. 

Radu Boeru 





Autolirica 
„jurnal poetic şi nu prea” 

„Speriat de oamenii / care poartă cinci bețe. / Ei 
pot pune în scenă / două crucificări şi jumătate” (Scris în 
45, p. 10), tânărul poet şi grafician Radu Boeru, născut în 
Suceava şi plecat la timp de aici, izbuteşte simfonii lirice 
entuziasmante, în ciuda modernismului de ultimă 
generaţie, de care s-a lăsat adoptat, de modernismul- 
protest extrem de cerebral, pentru a ciopli un „jurnal 
poetic şi nu prea” — pentru că poezia lui e mai mult decât 
atât, e cunoaştere şi iniţiere în cunoaştere, pe care l-a 
numit „Autolirica” (editura PAGINARIUM Publishing, 
Bucureşti 2019; coperta şi grafica: Radu B. Boeru). 


„EI şi-a cules fructul păcatului / Când era încă 
tânăr, foarte tânăr. / Nimic nu a mai rămas în uscăciunea 
arborelui, / nicio frunză neîntoarsă. El a mers pe pământ, 
încă merge, / până pământul va umbla pe el, / laolaltă cu 
noi, ursitoarele care i-au ratat / întâlnirea cu el însuşi” 
(Creştere, p. 6), scrie Radu B. Boeru (eu îl ştiam sub 
prenumele Bogdan) şi, astfel, încă din primele pagini, ne 
avertizează asupra universului mitologic prin care avem 
de rătăcit, cu sau fără decăderi mistice, într-un imaginativ 
care sugerează discret un marş de protest printre stele 
nopţii sau prin însăşi bezna existențială, în care „Marele 
rit a început. / Din seara asta şi până mâine, / Mirosuri de 
pământ, vă rog să-mi arătaţi / căile pe care să nu merg, 
viitorul pe care să nu-l am” (Ospăţ, p. 8). 


La o primă vedere, „Autolirica” e o revoltă 
împotriva poeziei şi, prin consecință, împotriva 
sufletului; la fel, şi o revoltă împotriva mitului şi a 
mistificării, deşi Radu Boeru, observând că „ultimele 
secunde private au izbucnit din ceas, / țipând ca liliecii 

orbi în după-amiaza vie” (Dimineaţă, p. 11), se 
reinventează, inclusiv liric, inclusiv mitic şi poate că şi 
mistic, dar o face printr-o individualizare distinctă şi 
răspicat susținută. Fără voia lui, intră într-o incantaţie 
psalmică, care aminteşte discret de versetele primelor 
cărți religioase ale omenirii şi mai puţin de psalmii 
biblici, deşi arhitectura alegorică des folosită ar putea 
lăsa şi o astfel de impresie. Şi tot la o primă vedere, Radu 
Boeru vehiculează şi retrăieşte trăirile contemporanilor 
săi, în momente de cumpănă, inclusiv trăirile lui 
Ceauşescu, „lângă Târgovişte”, pentru că „oamenii cu 
gânzi sunt blânzi. / Pe cuştile lor scrie Nu zgandariti! / 
cu Verdana de 24, / Bold şi subliniat, fără diacritice”. 
Modernismul acesta excesiv, care „pedalează pe 
Youtube”, poate semnala „Pericol de înec” (Gânzi, p. 
24), într-o lume laconică Planeta ftristeţii, p. 28), 
sărăcăcioasă, dar care îşi ajunge sieşi („Fascii glorioase. 
Bisericuţe. Ministere. / agregate baritoni, cântec de lemn. 
/ Între ei, debalansat vă spun / că mă simt un mic nimic 
neputincios — Muzică, p. 27), dar salvarea este, iarăşi, 
simfonicul psaltic al salvării de la autopastişări, uneori 
abia schiţat („În era noastră, la vârf am năimit miei sfinţi 
/ şi frunze căzătoare” — Centenar, p. 29), alteori amplu, 
dar fără a ieşi din matricea modernismului-protest sau, 
altfel spus, modernismul strigătului, ţipătului existențial: 
„Păcat că vorba nu e încercare nici piatră de râu / iar 
vorba scrisă arde odată cu hârtia, / cu pulsul momentului, 
cu rotirile din ce în ce mai încete / a limbilor timpului în 
jurul axului înfipt / în roţi, arcuri, pârghii, scripeţi, pietre 
şlefuite şi şuruburi, / cam tot ce înţelegem din viaţă. / 
Strâng anotimpuri sub staturi de pile, / punga-nvechită în 
care-mi încap insomniile” (Una lună, duminică, tristă, p. 

87). lar statutul acesta de arbore mişcător, conferit 
propriului trup, atunci „Când libertatea s-a descheiat şi la 
ultimul nasture” (Despre subordonare, coordonare, 
poesis şi toate cele, p. 107), alienează cumva, pentru că 
„Trecură multe zile de la lunea albastră. / Lunea 
începuturilor, cu lună roşie, eclipsa / vrăjitoarelor, 
bejenia spre job” (O lună de poezie (experimentând), p. 
123) sau pentru că „Ioată lumea are nevoie să urască 
ceva” (Luni, creed, Ctrl, p. 140), precum într-o scenă de 
teatru absurd, în care „Actorii erau tineri, carnea stătea pe 
ei / în minunate feluri, piesa încă se scria singură / 
peniţele suple scrâşneau de zor / sărind din lacul de 
cerneală / în năvodul aruncat de cu seară / când ne 
amestecam paşii întretăiaţi / şi însemnam cu zgomote 
alocuţiuni / drumul spre bancul de probă” (Scena, p. 
142). 


„Constructor de senzaţii tari, termoizolante, / 
rezistente la cele mai groase plictiseli” (Inurilitate, p. 
167), poetul pe care am avut onoarea să-l debutez 
cândva, la Suceava, îmi trimite, „din abisuri suspendate” 
şi „din timp, în timp, în timp” (Colectorii de merite (lui 
Paul Neagu), p. 177) câte un amplu mesaj al viitorimii 
lirice a neamului nostru, însemnând câte o nouă carte de 
poezie, „Unde unde de val curăță mocirla memoriei, / 
maşinăriile de spălat păcatele / cu distilat de smirnă” 
(Piedică, 181), iar poezia de acest fel, care defineşte 
generaţiile care vin, nu doar că îmi place, ci mă şi pune 
pe gânduri, înainte de a ţipa, împreună cu Radu Boeru, 
penultimul vers al cărţii sale: „Trăiască libertatea! Să 
trăieşti, domnul meu, îmi răspunde” (Sfârşit, p. 189). 

Gabrel Baban 





Contururile sacralităţii tăcerii 

Trăisem clipita sacralităţii în atelierul înţesat cu 
opere tulburătoare al pictorului Gabrel Baban. Fusesem 
prevenit de admirabilul Grigore llisei, realizatorul 
albumului, că în tablourile marelui pictor din Fălticeni nu 
voi întâlni personaje umane şi, dacă vreţi, nici mistice, şi 
asta pentru că „pictura obiectelor, a arhitecturii pe care 
Gabrel Baban le transformă în nişte personaje care 
viețuiesc în absenţa oamenilor care le-au creat, dar 
sugerând ideea lucrării geniale şi de o poezie cu totul 
stranie şi specială a omului care a fost acolo” (B., 
Iustin, Gabrel Baban — 70, în Crai nou, 19 noiembrie 
2018), dar încă nu puteam îndrăzni un punct de vedere 
personal, chiar dacă, în primele pagini ale albumului, 
apărut la editura Dana Art din laşi, în 2018, este 
admirabil analizată „Opera sub lentila timpului”, iar 
creatorul ei, drept „Pictor al luminii  lăuntrice”, 
câteva „Marginalii critice”, ieşite din peniţele unor 
exegeţi cu adevărat iniţiaţi în estetica plastică, precum 
Gheorghe Macarie, Radu Negru, Sabila Fînaru, Luiza 
Barcan, Valentin Ciucă sau Doina Cernica, fiind demne 
de toată atenția. Subscriu, desigur, la toate aceste 
perspective de interpretare, dar în cele ce urmează voi 
mărturisi cum respir eu universul plastic al lui Gabrel 
Baban, având la dispoziţie şi darul domniei sale, pecetluit 
cu o dedicație (pe care o ţin pentru mine). 


Pictura lui Gabrel Baban, de parcă ar fi premeditat 
să identifice contururile sacre ale tăcerii (de aici fundalul 
ceresc masiv, menit să pună în lumină prim-planul 
desenului), sacralizează făptuirea umană, omul fiind, ca 
şi bunul Dumnezeu, prezent prin tot şi prin toate, dar fără 
a păşi vremelnic prin uriaşul templu al împlinirilor 

pământeşti, devenite şi cereşti, deci sacre, prin risipa de 
tăcere liturgică (precum în poemele lui Lucian Vesper), 
incifrată în cromatic. Fără îndoială, fiecare tablou 
sugerează un subiect-personaj în sine, dar ajunge să 
priveşti, în templul artistului, un singur perete cu lucrări 
expuse sau să răsfoieşti câteva pagini ale albumului ca să 
înţelegi că în opera lui Gabrel Baban există un mai 
presus, pe care Grigore llisei inspirat l-a numit, 
generalizând, „personaje care viețuiesc în absenţa 
oamenilor care le-au creat, dar sugerând ideea lucrării 
geniale şi de o poezie cu totul stranie şi specială a omului 
care a fost acolo”, oamenii căpătând identitatea 
dumnezeiască a Creatorului, nu doar prin nume (primul 
nume atribuit lui Dumnezeu a fost OM, scris AUM, dar 
pronunţat „om”), ci şi prin creaţie. Şi aşa cum 
Atoateziditorul există prin tot şi prin toate, actul propriei 
creaţii, pe care Gabrel Baban o identifică în toată măreţia 
sfinţenici, transformă omenirea, inclusiv prin istoricitate, 
măcar în „mâna lui Dumnezeu”, dacă nu cumva într-o 
conereteţe tulburătoare. 


Gabrel Baban devine, astfel, cum o şi sugerează 
una dintre lucrările sale (Punte la Fântâna Mare, în care 
scândurile sugerează o siluetă de zeitate pământească), 
căutătorul de Cale, care o identifică trudnic, timp de o 
viață intens trăită, şi o jalonează, cu mijloacele artei 
plastice, măcar pentru admiraţia semenilor, dacă nu şi 
pentru păşire. Calea duce din generaţie în generaţie şi are 
propria ei sfinţie. În jurul Căii, elementele Templului 
Tăcerii, adesea şi cu sugestie de pilde, contribuie la 
armonizarea creaţiei vremelniciei în cea nepieritoare, dar 
dintotdeauna inefabilă. Tăcerea cântă, tăcerea vibrează 

cuvinte prin suflete, deci îşi defineşte rolul liturgic. 
Fiecare punte, pod, uliţă drum e un detaliu al Căii, iar 
stâlpii, porțile, casele definesc o arhitectură sacră, o 
sugestie cosmogonică. Intoricizată, desigur, şi adoptată 
ca intenţinalitate distinctă printre celelalte intenționalităţi 
conştientizate. Un act creator, realizat plastic, liric sau 
muzical, presupune un număr neprecizat de 
intenţionalități şi o infinitate de finalităţi, funcție de câţi 
trăitori de sugestie şi de inefabil păşesc prin faţa unui 
tablou, al unui poem sau al unei melodii. 
Intenţionalitățile şi  finalitățile, în relaționare şi 
condiţionare reiprocă, definesc şi arhitectura spirituală, şi 
arhitectura sacralităţii, cu înglobarea elementelor lor de 
iniţiere sau doar de credinţă. 


Pictura lui Gabrel Baban, mereu consecventă cu 
sine, transformă culorile în tăcere, adică în desăvârşit 
liric, vizual şi melodic. Capătă, deci, puterea de a-ţi vorbi 
şi a te convinge. Îţi pune indefinitul în mişcare şi te 
orientează spre răspunsuri, chiar şi la întrebări 
nepremeditate şi nepuse încă. Înveşniceşte nu doar 
mărturia, prin valenţele sale iconografice, nu doar 
devenirea, ci şi vremelnicia. Individualizează şi, în mod 
aproape paradoxal, conferă dimensiuni cosmice şi 
simţirii, şi cugetului. E vizionară şi e viziune, e definirea 
contururilor sacralităţii tăcerii. 


Răsfoiesc paginile albumului, datorat, în cea mai 
mare parte, generozităţii cărturarului Grigore Ilisei, dar şi 
economiilor de o viaţă ale profesorului şi pictorului 
Gabrel Baban, unul dintre marii pictori ai acest nord de 
țară românească a Moldovei, şi mă simt vinovat de 

indiferenţă, deşi nu-i decât un efect al rarelor intersectări. 
Îi datorăm mult lui Gabrel Baban, ne datorăm imens nouă 
înşine, în goana noastră încrâncenată după deşertăciunea 
deşertăciunilor. Cine ştie, poate că, în anii care urmează, 
ne vom împlini măcar câteva dintre aceste îndatoriri, 
titlul de „Senior al Artelor Plastice Bucovinene”, pe care 
i l-a conferit, recent, Consiliul Judeţean Suceava, însem- 
nând un prim pas, dar care nu trebuie să eşuez în 
nesemnificativ. 

Colecţionarul de înţelepciune 

Timp de o îndelungată viaţă, suceveanul Gheor- 
ghe Scântei a colecţionat înţelepciune, apoi, când a venit 
vremea, a încredinţat-o tuturor celor care au sau vor avea 
nevoie de ea, prin două volume de aforisme inedi- 
te, „Luminile pleiadei”, volume care au dezmorţit lumea 
culturală suceveană, dintr-odată implicată solidar în 
organizarea lansării celor două volume, atât ca instituţii, 
cât şi ca simpli slujitori ai culturii. Acolo, în cele peste 
700 de pagini ale volumelor sale, Gheorghe Scântei 
soarbe din veşnicie, izvorul pământesc al nemuririi 
întrupându-se, dintotdeauna, în înţelepciune şi, implicit, 
în mărturisirea şi încredințarea ei din generaţie în 
generaţie. 


Îmi amintesc, de parcă s-ar petrece acum, concer- 
tul „Zicălaşilor”, cu cântecele lui Wachmann, închinat 
sărbătoritului autor de carte, şi parcă îl văd pe Domnul 
Gheorghe Scântei, copleşit de emoţii, dar încercând să-şi 
asume câte ceva din curajul nestăvilit al cântecului. Şi, 
când i-a venit vremea, vocea lui frumoasă, plină şi 
catifelată, s-a revărsat armonie deplină peste aripile 
cântări, întregind-o cu tuşele luminoase ale cuvintelor cu 
care se poate zidi. În zilele următoare, a dus prietenilor 
exemplarele de carte care i se cuveneau ca autor şi era 
nespus de fericit de fericirea lor. Trăia însorit, de parcă 
şi-ar fi scos sufletul mănunchi de lumină la iveală. 


Ca redactor de carte, ne-am văzut des şi ne-am 
descoperit prieteni. Cum fata lui, Corina, îmi este colegă 
ŞI... soră, rareori s-a întâmplat zi în care să nu ne zâmbim 
şi să nu-mi încredinţeze alte câteva nestemate ale spiri- 
tualităţii umane. Abia în zilele din urmă, când l-a înfă- 

şurat osteneala unei vieţi depline, nu ne-am mai văzut, 
deşi n-aş exagera cu nimic dacă aş spune că şi în timpul 
acesta au existat clipe care ne-au adus împreună. Pentru 
că toate cărţile determină comuniuni şi dialoguri mai 
presus de simţurile şi de comunicările umane. 


Apoi, adică adineauri, a plecat. În rafturi au rămas 
cărțile aidoma unor zâmbete, ca să risipească doar 
generozitatea luminii. Odihnă în lumină, Domnule 
Gheorghe Scântei, odihnă precum viaţa, pe care din 
lumină v-aţi împletit-o! 


181 


Constantin Horbovanu 


constantin horbovanu 





cu câinele la plimbare 


„Cel care vede lumea în culori 
mai vii şi mult mai sănătoase” 

Celebru, în tinerețe, datorită scenetelor interpre- 
tate, în emisiunile de umor ale postului național de radio, 
de mari actori români, dar şi datorită schițelor și 
aforismelor („însemnările unui trecător”), publicate 
în „Urzica” şi în presa locală, umoristul Constantin 
Horbovanu dă contur, de câțiva ani încoace, prin cărțile 
sale, unui dezarmant „Mare e grădina ta, Doamne!”, care 
surprinde şi caracterizează, cum nu se poate mai bine, 
lumea în care trăim. Horbovanu râde, ca să nu plângă, dar 
o face cu eleganță și deloc ostentativ sau arogant, cu 
înțelepciunea înţelegătoare a unui cronicar, în trecere prin 
vremuri, izbutind cărți interesante, precum Înelepciunea 
umorului, 2014; Cu cărţile pe faţă, 2016; Așa-i românul!, 
2019. Le-am fost martor, le-am înţeles arhitectura 
ascendentă, de la temelia solidă a aforismelor, până la 
acoperişul trainic al dezinvoltelor sale schiţe, cartea de 
faţă, Cu câinele la plimbare, însemnând, de fapt, o 
preumblare a privirilor înțelegătoare, de umorist înnăscut, 
peste păcatele lumii în care trăim şi în care nimeni nu 
este infailibil, nici măcar umoristul. De fapt, asta este și 
principala calitate a literaturii umoristice „marca” 
Horbovanu: nu judecă pe nimeni, nu se substituie nici 
unei instanțe pământeşti sau divine, ci doar înfășură în 
lumina cuvântului ceea ce poate trece neobservat, în 
absența unor întăriri ale contururilor. 


În scrisul său, mereu însetat de noi începuturi, 
Constantin Horbovanu este o sinteză existențială, în care 
„cei care au păşit în Anul Nou cu zâmbetul pe buze, vor 
zâmbi tot anul”, în cazul de față „Anul Nou” însemnând 
fiecare proză nouă, fiecare cugetare, care deja lunecă 

discret spre miniatura satirică, prin care ni se oferă şansa 
tihnei surâzătoare. Hohotul de râs nu este o ţintă a 
consecinţelor lecturii, pentru că surâsul are mai mult bun 
simţ, deci şi înțelepciune, pe când hohotul înseamnă o 
dezlănțuire brutală, o descătușare şi o detaşare care nu 
mai lasă loc și meditării, cu sau fără tentaţiile 
moralizatoare, de care ființa umană nu va scăpa 
niciodată, pentru că ştiut este că doar „cel care nu 
iubeşte, nu are inimă; iar omul fără inimă nu te va încălzi 
niciodată, nici sufletește nici trupeşte”. lar Horbovanu are 
o inimă cât roata cerului, doldora de dragoste nu doar 
pentru minunata vremelnicie, pe care o numim viaţă, ci şi 
faţă de toate personajele acestei epopei divine, pe care o 
tot scrie bunul Dumnezeu sau, dacă vreţi, soarta ratărilor 
şi împlinirilor existențiale individuale. 


Aidoma omului străzii, care cânta, în vreme ce 
răscolea prin pubele, explicând dezarmant trecătorilor 
(„Cânt pentru că sunt sănătos”), umoristul înseamnă o 
perspectivă la fel de luminoasă asupra lumii, în care 
„sunt oameni care ne vorbesc de rău și oameni bucuroși 
că suntem vorbiţi de rău”, neuitând că precizeze că 
„ultimii sunt mai periculoși”, iar produsele literare ale 
scriitorului capătă, mai ales în cazul „însemnărilor unui 
trecător”, dimensiunile unui adevărat roman existențial, 
în pofida faliilor identităților distincte. Cugetările fac 
parte dintr-un întreg şi narează, deloc epic, dar cu o forță 
epică uluitoare a întoarcerii în întreg, sensurile care ne 
scapă, din superficialitate sau din perspectiva unor 
„oameni care trăiesc din roadele pământului; de aceea 
sunt şi cu banii şi cu moralul la pământ”. 

În treacăt şi în final fie spus, Constantin 
Horbovanu, scriitorul sucevean de literatură satirico- 
umoristică, a izbutit, şi prin această nouă carte, să se 
definească drept „Cel care iubeşte (şi) vede lumea în 
culori mai vii şi mult mai sănătoase”. 

O mistico-mitică existenţială 

O impresionantă ceremonie „în fragilul ritual 
existenţial” (Călătoriile — clipe de eternitate, p. 133) 
avea să transforme patru ani din viaţa sucevencei Maria 
Elena Cuşnir în patru cărţi, adică în tot atâtea altare, în 
faţa cărora sufletul „îşi caută culcuş / Printre cutele 
poemelor” (Călătoriile — clipe de eternitate, p. 125), 
dezvăluind perspective tulburătoare despre „viaţa / În 
veşnică chemare” (Călătoriile — clipe de eternitate, p. 
138), despre „taina din ceasul vieţii” (Auropsia mirărilor, 
p. 5), prin care un suflet liric, oarecum înrudit cu cel al 
lui Rilke, îşi caută,urcuşul spre cerul despletit” (Auropsia 
mirărilor, p. 131), „apropiind pământul de cer” (Din 
depărtări şi din adâncuri, p. 111). 


În aparență şi după confesiunea autoarei, două 
dintre cele trei cărți, publicate de „Opera Magna” din laşi 
ar fi romane (Din depărtări şi din adâncuri — 2018 
şi Autopsia mirărilor — 2020), iar pe cumpăna dintre 
aceste spaţii ceremoniale s-ar fi prelins, cu rol de 
memorii, „plânsul liniştii din ochiul cerului” (Anomaliile 
singurătăţii, p. 83), o altă superbă carte (Călătoriile — 
clipe de eternitate — 2019), în care, după cum observă 
Adrian Dinu Rachieru, după un prim contact cu 
naraţiunile Mariei Elena Cuşnir, „frisonul existenţial 
capătă un accent confesiv, o infuzie autobiografică”. lar a 
patra carte, apărută tot la Iaşi, dar la Editura „24:O0RE”, 
se autodenunță drept „eseu mărturisire” (Anomaliile 
singurătăţii — 2021), deşi înseamnă, ca respiraţie 
liturgică, mult mai mult, adică o cuprindere de vibrații 
care amintesc de litaniile egiptene, adică de primele 
tentative ale civilizaţiei pământeşti de  descifrare 
plauzibilă a  inefabilului drept „Rugăciune tuturor 

întrebărilor fără răspuns” (Din depărtări şi din adâncuri, 
p. 154). 


Pretextele narative ale celor patru recente cărţi ale 
Mariei Elena Cuşnir nu înseamnă un „vuiet de plâns al 
trecerii; rană vorbitoare” (Auropsia mirărilor, p. 187), ci 
mai curând „ţipătul ţesut din amintiri” (Auropsia 
mirărilor, p. 121), deci litania cosmică — unică formulă 
de intere în armonie —, iar autoarea, „căutându-şi / 
Drumul înspre miresmele iluziilor” (Călătoriile — clipe 
de eternitate, p. 121), îndură cu stoicism cruzimea 
vremelniciei sub,„povara cuvântului” (Călătoriile — clipe 
de eternitate, p. 128), amăgindu-se sau chiar fiind 
încredințată, graţie unei tentaţii demiurgice de tip 
blagian, că „inima ce va închide / timpul” (Anomaliile 
singurătăţii, p. 81) nu este decât „Cântecul nostru — jocul 
de-a viaţa” (Din depărtări şi din adâncuri, p. 51). 


Există întâmplări, există secvenţe de cotidian, 
există şi idoli vremelnici — cântăreţi şi actori (în fond, „în 
cădere, lumina se risipeşte” — Din depărtări şi din 
adâncuri, p. 51), aşa cum există şi „vocaţia Vivianei 
pentru poezie”, care vocaţie „s-a relevat în adolescenţă 
prin fascinația pe care i-au produs-o versurile lui Rainer 
Maria Rilke” — „Nu-i de mirare: / s-apropie echinocțiul 
de primăvară” (Din depărtări şi din adâncuri, p. 51), dar 
Rilke nu-i decât o tentaţie a inefabilului, iar ferestrele lui 
rămân în general nezărite, în condiţiile necunoaşterii 
misticii şi miticii catolice, mai ales în profunzimile 
abisale, pe care, ca şi Trakl, Rilke s-a străduit să le 
descifreze şi să le contureze. În mod personal şi bine 
individualizat, Maria Elena Cuşnir beneficiază, în cărțile 

sale, mai curând de o înrudire instinctuală cu spiritul lui 
Mircea Streinul, profund şi luminos ortodox, în care 
„cuvintele se caţără cât mai sus” (Că/ătoriile — clipe de 
eternitate, p. 127), „îşi caută rostul / În visul celui 
Răstignit” (Călătoriile — clipe de eternitate, p. 123), apoi 
îşi găsesc „sălaş, în ochiul păsării” (Autopsia mirărilor, 
p. 49). 


De aici, din modernismul înţelegerii şi exprimării 
revoltei antidogmatice, deci din discreta aură a lui Rilke, 
„între nopţi de forma cerului” (Autopsia mirărilor, p. 63), 
v-aţi născut, Maria Elena Cuşnir. „La capătul visului eşti 
tu / Cel alungat de vocea adâncă a destinului” (Auropsia 
mirărilor, p. 49), iar „lumea ta nu-i cât cerul / E doar 
secunda, prăbuşită în veşnică fugă” (Autopsia mirărilor, 
p. 33). Tocmai de asta am grăbit cu spor să respir cele 
patru cărți recente, regăsindu-mi răspunsurile (cele 
greşite ne individualizează) la întrebări nerostite încă. 
Rostul cărților este cel a dialogului care activează sinapse 
ignorate, slobozind adevărurile pe care le tăinuiau. Iar din 
punctul acesta de vedere, cele patru recente cărți ale 
Mariei Elena Cuşnir, în parte naraţiuni, în parte lirică, 
întregesc o mistico-mitică existenţială, pe care am simţit 
nevoia să o salut, cu nestăvilit entuziasm, prin aceste 
biete rânduri de cronică omenească. 

